தயாநிதிமாறனிடம் சி.பி.ஐ விரைவிpல் விசாரணை நடத்தும் சாத்தியம்



புதுடில்லி: மத்திய தொலைத் தகவல் தொடர்புத் துறையில் 2001 முதல் 2007 வரை அலைக்கற்றை ஒளிபரப்பு உரிமைகள் விற்பனை தொடர்பாக அத்துறையில் முன்னாள் அமைச்சராக இருந்த தயாநிதி மாறனிடம் மத்தியப் புலனாய்வுக் கழகம் (சி.பி.ஐ) அடுத்து விசாரணை நடத்தக் கூடும் என்று தெரிகிறது. 
இந்த விற்பனையில் நடந்த முறைகேடுகள் தொடர்பாக ஜூலை முதல் வாரத்தில் வழக்குப் பதிவு செய்ய சி.பி.ஐ. முடிவு செய்துள்ளது. மத்திய தகவல் தொடர்புத்துறை அமைச்சராக இருந்த தயாநிதி மாறன் தன்னை நிர்ப்பந்தப்படுத்தி மலேசியாவைச் சேர்ந்த ஒருவரின் நிறுவனத்துக்குப் பங்குகளை விற்க வைத்ததாக எயர்-செல் நிறுவனத்தின் தலைவர் சிவசங்கரன் சி.பி.ஐ.யிடம் வாக்குமூலம் அளித்திருந்தார். 
சிவசங்கரனின் குற்றச்சாட்டை மட்டும் நம்பி சி.பி.ஐ. வழக்குப் பதிவு செய்யாது என்றும் ஏனைய வட்டாரங்களிலும் விசாரித்து தகவல்களைச் சேகரித்து, சரிபார்த்து, உறுதி செய்துகொண்ட பிறகே வழக்கு தொடரும் என்றும் அரசு வட்டாரங்கள் தெரிவிக்கின்றன.
அருண் செப்ரியிடம் விசாரணை: 2003-04-ம் ஆண்டில் இத்துறை அமைச்சராக இருந்த பாரதிய ஜனதாவின் அருண் செப்ரியிடம் பெப்ரவரி 25ம் திகதி சி.பி.ஐ விசாரணை நடத்தியது. அதன் பிறகு அருண் செப்ரி எந்த முறைகேட்டிலும் ஈடுபடவில்லை என்ற முடிவுக்கு சி.பி. வந்தது.
அலைக்கற்றை ஒதுக்கீட்டில் ஊழல் நடந்திருக்கிறது என்று தொலைபேசி சேவையை அளிக்கும் தனியார் நிறுவனங்கள் கூறிய புகார்கள் அடிப்படையில், உச்ச நீதிமன்றத்தில் பொதுநலன் கோரும் மனு தாக்கல் செய்யப்பட்ட பிறகுதான் இந்த விவகாரத்தில் சி.பி.ஐ. தீவிரம் காட்ட ஆரம்பித்தது. இப்போது விசாரணை உச்ச நீதிமன்றத்தின் கண்காணிப்பில் நடந்து வருகிறது.
