ஆடம்பரத்தை கட்டுப்படுத்திய தேர்தல் ஆணைக்குழு


தேர்தல் ஆணைக்குழுவின் அதிரடி நடவடிக்கையால், கிராமப் பகுதிகளில் கூட தேர்தல் திருவிழா சுவடு தெரியாமல் மாறியிருப்பது, நடுநிலையாளர்கள் மத்தியில் மகிழ்ச்சியை ஏற்படுத்தியுள்ளது. தமிழகத்தில் கடந்த காலத் தேர்தல்கள் அனைத்தும், ஐந்தாண்டுக்கு ஒரு முறை நடக்கும் தேர்தல் விழாவாக கிராமங்கள், நகரங்களில் இருந்தது. 
தேர்தல் காலங்களில் அரசியல் கட்சிகளின் கொடி, தோரணங்கள் எனக் களை கட்டும், தேர்தல் பிரசாரத்தில் தொண்டர்கள் கொடி அணிவகுப்புடன் காது கிழியும் வகையில், மைக் பிரசாரங்களுடன் வலம் வருவர். தெருக்களில் ஒரு சுவர் விடாமல் அரசியல் கட்சியினரின் தேர்தல் விளம்பரங்களின் ஆக்கிரமிப்பு அதிகம் இருக்கும். தனியார் கட்டடங்கள், அரசு கட்டடங்கள் என பாரபட்சமின்றி அரசியல் கட்சிகளின் பதாகைகள் அதிகம் இருக்கும். 
தற்போதைய தேர்தலில் தேர்தல் விளம்பரங்கள், பிரசாரங்கள் பொது இடங்களில் விளம்பரம் செய்தல் உள்ளிட்டவைகளுக்கு தேர்தல் ஆணைக்குழு கடுமையான கட்டுப்பாடுகள் விதித்துள்ளதால், கிராமப் பகுதிகள் கூட தேர்தலுக்கான சுவடு இல்லாமல் அமைதியான முறையில் உள்ளன. தேர்தல் ஆணைக்குழுவின் கெடுபிடியால் அரசியல் கட்சி தொண்டர்களுக்கு பெரும் இழப்பாகி போனது. 
தமிழகத்தில், தேர்தல் ஆணைக்குழுவின் விதிமுறைகளைக் கடைப்பிடிக்க தேர்தல் அதிகாரிகள் தீவிரம் காட்டுவது மக்கள் மத்தியிலும், நடுநிலையாளர்கள் மத்தியிலும் நல்ல வரவேற்பை பெற்றுள்ளது. தமிழகத்தில், அதிகளவில் ஆக்கிரமிப்பு செய்யப்பட்டிருந்த அரசியல் கட்சி பதாகைகள் மற்றும் தனியார் நிறுவனங்களில் பதாகைகள் அதிரடியாக அகற்றப்பட்டன. 
இருப்பினும், சமீப நாட்களாக தனியார் நிறுவனங்களின் விளம்பரப் பதாகைகள் நகரின் பல இடங்களிலும் முளைத்திருப்பதை அதிகாரிகள் கண்டு கொள்ளாமல் இருப்பது ஏன் என்பதும் புரியாத புதிராக உள்ளது. 
தேர்தல் ஆணைக்குழுவின் அதிரடி நடவடிக்கையால் இது வரை தமிழகத்தில் சுமுக நிலையும் அமைதியும் இருப்பது தொடர வேண்டும். தற்போது அனைத்து அரசியல் கட்சிகளும், வேட்பு மனுத்தாக்கல் செய்து களம் இறங்கி தேர்தல் பணிகளில் தீவிரம் காட்ட தொடங்கிவிட்டன.
