பாலச்சந்தருக்கு முதல்வர் வாழ்த்து


சினிமாத்துறையின் உரிய விருதான தாதா சாகேப் பால்கே விருது அறிவிக்கப்பட்டுள்ள திரைப்பட இயக்குநர் பாலசந்தருக்கு முதல்வர் கருணாநிதி வாழ்த்து தெரிவித்தார்.
இதுகுறித்து அவர் வெளியிட்டுள்ள வாழ்த்துச் செய்தி கடந்த 45 ஆண்டுகளுக்கும் மேலாக திரைப்படத் துறையில் தொடர்ந்து ஒளி வீசி தமிழ், தெலுங்கு, ஹிந்தி உட்பட பல மொழிகளில் நூற்றுக்கும் மேற்பட்ட படங்களை இயக்கி தயாரித்தவர் பாலசந்தர்.
பல படங்களுக்கு ஏற்கெனவே தேசிய விருதுகளும், பத்மஸ்ரீ விருதும், தமிழக அரசின் கலைமாமணி விருது பெற்றவர். தமிழ் திரையுலகில் பழுத்த அனுபவம் பெற்றவர் அவர், திரைப்படத்துறையின் வளர்ச்சிக்கும், மேம்பாட்டுக்கும் தனது சீரிய பங்கை வழங்கியமைக்காக மத்திய அரசு 2010 ஆம் ஆண்டுக்கான தாதா சாகேப்பால்கே விருதினை அவருக்கு அறிவித்திருப்பது எல்லோருக்கும் மகிழ்ச்சி அளிக்க கூடிய செய்தியாகும்.
அந்த விருதைப் பெறும் முதல் தமிழ் இயக்குநர் என்பதும் கூடுதல் சிறப்பாகும். புதிய சிந்தனைகளை பாய்ச்சி திருப்பு முனையை ஏற்படுத்தியவர். நம் சினிமாவில் அவர் ஒரு முக்கியமான மைல்கல் என்பதை மறுத்திட இயலாது.
இந்த விருதின் மூலம் இந்திய அங்கீகாரமும் பாராட்டும் கிடைத்திருப்பது கண்டு என் உள்ளம் பேருவகை கொள்கிறது. பாலசந்தருக்கு தமிழக மக்கள் சார்பிலும் தமிழக அரசு சார்பிலும் வாழ்த்துக்களைத் தெரிவித்துக் கொள்கிறேன் என தெரிவித்துள்ளார்.
இதனிடையே முதல்வர் கருணாநிதியை அவரது இல்லத்தில் சனிக்கிழமை காலை சந்தித்து வாழ்த்துப் பெற்றார். இயக்குநர் பாசந்தர், அப்போது கவிஞர் வைரமுத்து உடனிருந்தார். துணை முதல்வர் மு.க. ஸ்டாலின் இயக்குநர் பாலசந்தரை அவரது வீட்டில் சந்தித்து வாழ்த்துத் தெரிவித்தார்.
இயக்குநர் பாலசந்தருக்கு தமிழக காங்கிரஸ் கட்சி சார்பில் கட்சியின் மாநிலத் தலைவர் கே. வீ. தங்கபாலு வாழ்த்துத் தெரிவித்தார்.
