பாடநூல்களை துரிதகதியில்அனுப்பும் பணி ஆரம்பம்


சென்னை:
சமச்சீர் கல்வித் திட்டம் இந்த ஆண்டே அமுல்படுத்தப்படும் என்று முதல்வர் ஜெயலலிதா கூறயுள்ளதைத் தொடர்ந்து மாணவ, மாணவிகளுக்கு நேற்று முதல் சமச்சீர் கல்வித் திட்ட நூல்கள் விநியோகிக்கபட்டன.
கிட்டத்தட்ட 9 கோடி புத்தகங்கள் மாணவ, மாணவிகளுக்கு வழங்கப்படுகிறது. மாநிலம் முழுவதும் கிட்டத்தட்ட 12 கோடி மாணவ, மாணவிகள் சமச்சீர் கல்விப் புத்தகங்களைப் பெறுவார்கள்.
நடப்பாண்டிலேயே சமச்சீர் கல்வித்திட்டத்தை அமுல்படுத்த வேண்டும் என்று நேற்று முன்தினம் உச்சநீதிமன்றம் உத்தரவிட்டது. இதை ஏற்பதாகவும், உடனடியாக அது அமுல்படுத்தப்படும் என்றும் முதல்வர் ஜெயலலிதா தெரிவித்தார். இதையடுத்து புத்தகங்கள் அனைத்தும் தயாராக இருப்பதாக பள்ளிக் கல்வி இயக்குநரகம் தெரிவித்தது.
இதைத் தொடர்ந்து நேற்று முன்தினம் பள்ளிகளுக்குத் தேவையான பாடப் புத்தகங்கள் அனுப்பி வைக்கும் பணி முடுக்கி விடப்பட்டது. இந்த வேலை முடிந்ததைத் தொடர்ந்து நேற்று முதல் பள்ளிகளில் மாணவ, மாணவிகளுக்கு புத்தகங்கள் வழங்கப்பட்டன.
முன்னதாக முதல்வர் ஜெயலலிதாவின் அறிவிப்பைத் தொடர்ந்து பள்ளிகளுக்கு லொறிகள் வான்கள் உள்ளிட்டவற்றின் மூலம் சமச்சீர் கல்விப் பாடப் புத்தகங்களை கல்வித்துறை அதிகாரிகள் முழுவீச்சில் அனுப்பி வைத்தனர்.
