மும்பை தாக்குதல் வழக்கு: விரைந்து முடிக்கசர்தாரியிடம் மன்மோகன் வலியுறுத்தல்

மும்பை தாக்குதல் வழக்கை விரைந்து முடிக்க வேண்டும் என்று பாகிஸ்தான் ஜனாதிபதி ஆசிப் அலி சர்தாரியிடம் பிரதமர் மன்மோகன் சிங் வலியுறுத்தினார்.
ஈரான் தலைநகர் தெஹ்ரானில் நடைபெறும் 16 வது அணி சாரா நாடுகள் கூட்டத்தில் பங்கேற்க வந்திருந்த பிரதமர் மன்மோகன்சிங், பாகிஸ்தான் ஜனாதிபதி ஆசிப் அலி சர்தாரியைச் சந்தித்து பேச்சு நடத்தினார். அப்போது மும்பையில் 2008 ம் ஆண்டு நடத்தப்பட்ட தாக்குதலில் குற்றவாளிகளாக பாகிஸ்தான் சிறையில் உள்ளவர்கள் மீதான வழக்கை விரைந்து முடிக்க வேண்டும் என்று வலியுறுத்தி யுள்ளார். இதன் மூலம் இரு நாடுகளிடையிலான நட்புறவு மேலும் வலுப்பெறும் என்று அவர் சுட்டிக்காட்டியுள்ளார்.
இரு தலைவர்களும் சுமார் அரை மணி நேரம் தனிப்பட்ட முறையில் சந்தித்துப் பேசினர். 
அப்போது பயங்கரவாதம் தொடர்பான விஷயங்கள் குறித்து ஆலோசனை நடத்தினர்.
பயங்கரவாதம் குறித்து கவலை தெரிவித்த பிரதமர் மன்மோகன்சிங், மும்பை தாக்குதல் வழக்கை விரைந்து முடிக்க வேண்டும் என்று பாகிஸ்தான் அதிபர் ஆசிப் அலி சர்தாரி யிடம் வலியுறுத்தினார் என்று வெளியுறவுத்துறைச் செயலர் ரஞ்சன் மத்தாய் செய்தியாளர்களிடம் தெரிவித்தார். இந்தச் சந்திப்பின் போது பிரதமருடன் வெளியுறவுத்துறை அமைச்சர் எஸ். எம். கிருஷ்ணா மற்றும் மூத்த அதிகாரிகள் உடனிருந்தனர். பாகிஸ்தான் அதிபர் சர்தாரியுடன் அவரது மகன் பிலாவல் புட்டோ, அந்நாட்டு வெளியுறவுத்துறை அமைச்சர் ஹினா ரப்பானி கர், உள்துறை அமைச்சர் ரெஹ்மான் மாலிக் ஆகியோர் இருந்தனர்.
மும்பை தாக்குதல் வழக்கு தொடர்பாக பாகிஸ்தான் சிறையில் உள்ள குற்றவாளிகள் மீதான வழக்கை விரைந்து முடிப்பதன் மூலம் இரு நாடுகளிடையிலான நம்பக உறவு மேலும் வலுப்பெறும் என்று குறிப்பிட்டுள்ளார். இந்த நடவடிக்கை மூலம் இரு நாட்டு மக்களின் ஆதரவும் கிடைக்கும் என்று அவர் கூறினார். இந்தச் சந்திப்பின் போது பாகிஸ்தானுக்கு வருமாறு பிரதமர் மன்மோகன்சிங்குக்கு அதிபர் ஆசிப் அலி சர்தாரி அழைப்பு விடுத்தார். இதற்கு மன்மோகன் சிங் நன்றி தெரிவித்தார்.
இரு நாடுகளிடையிலான உறவு சீரடைவதற்கு தான் மிகுந்த முன்னுரிமை அளிப்பதாகக் குறிப்பிட்ட பிரதமர், உரிய நேரத்தில் பாகிஸ்தானுக்கு நிச்சயம் வருவதாகக் குறிப்பிட்டதாக ரஞ்சன் மத்தாய் கூறினார். இரு நாடுகளிடையிலான உறவை வலுப்படுத்தும் நடவடிக்கைகளை படிப்படியாகத்தான் மேற்கொள்ள முடியும். அதற்கு உரிய அணுகு முறை அவசியம் என்று மன்மோகன்சிங் குறிப்பிட்டுள்ளார்.
2008 ஆம் ஆண்டு மும்பையில் நிகழ்ந்த தாக்குதல் சம்பவத்தில் தொடர்புடைய குற்றவாளிகளை நீதியின் முன் நிறுத்துவதில் தனது அரசு மிகுந்த முக்கியத்துவம் அளிப்பதாக சர்தாரி குறிப்பிட்டார்.
இரு நாடுகளையும் அச்சுறுத்தும் விஷயமாக பயங்கரவாதம் வளர்ந்து வருவதைக் குறிப்பிட்ட சர்தாரி, உள்நாட்டிலேயே பயங்கரவாதம் அதிகரித்து உள்நாட்டு பாதுகாப்புக்கு அச்சுறுத்தலாக விளங்குவதாக மன்மோகன் சிங்கிடம் குறிப்பிட்டுள்ளார்.
