டெல்லி அருகே கட்டடம் இடிந்து விழுந்து 5 பேர் மரணம், 16 பேர் படுகாயம்


டெல்லி அருகே கட்டடம் இடிந்து விழுந்து 5 பேர் பலியானார்கள். மேலும் 16 பேர் படுகாயம் அடைந்தனர்.
4 மாடி கட்டடம் கட்டும் பணி
உத்தரப்பிரதேச மாநிலம் காசியாபாத் நகரில் ஷாலிமார் கார்டன் என்ற இடத்தில் 4 மாடி கட்டடம் கட்டும் பணி நடந்து வந்தது. இந்த இடம் டில்லிக்கு அருகே இருக்கிறது.
நேற்று முன்தினம் இரவு அந்த கட்டடம் கட்டும் பணி நடந்தது. அப்போது அதன் ஒரு பகுதி எதிர்பாராத விதமாக இடிந்து விழுந்தது.
5 பேர் பலி
இந்த சம்பவத்தில் கட்டுமான பணி யில் ஈடுபட்ட தொழிலாளர்களில் அர விந்த் சாகு என்பவர் உட்பட 5 பேர் இடிபாடுகளில் சிக்கி இறந்தனர். மேலும் 16 பேர் பலத்த காயம் அடைந்து ஆஸ்பத்திரியில் சேர்க்கப்பட்டு உள்ளனர். அவர்களது நிலைமை கவலைக்கிடமாக இருக்கிறது. மேலும் இந்த சம்பவத்தின் போது கட்டுமான தொழிலாளர்களின் குடும்பத்தினர் சிலர் அந்த கட்டடத்தின் அடியில் தங்கி இருந்தனர். அவர்களும் இடிபாடுகளில் சிக்கி இருக்கலாம் என்று கருதப்படுகிறது.
இதுபற்றிய தகவல் கிடைத்ததும் இராணுவ, வீரர்கள், விமானப்படை வீரர்கள் மற்றும் பொலிஸார் சம்பவ இடத்துக்கு விரைந்து சென்று மீட்பு பணியில் ஈடுபட்டனர். இன்னும் 8 பேர் இடிபாடுகளில் சிக்கி இருக்கலாம் என்று கருதப்படுகிறது. அவர்களை மீட்கும் பணி நடைபெற்று வருகிறது.
கட்டடம் இடிந்து விழுந்த இடத்துக்கு கலெக்டர் சசி பூஷன் லால் விரைந்து சென்று ஆய்வு நடத்தினார். அவரது உத்தரவின் பேரில் ஒப்பந்தக்காரர் மற்றும் 2 சூப்பர்வைசர்கள் கைது செய்யப்பட்டனர். இந்த கட்டடத்தை கட்டி வரும் கட்டுமான நிறுவன அதிபரை பொலிஸார் தேடி வருகிறார்கள்.
இந்த சம்பவத்தில் உயிர் இழந்தவர்கள் குடும்பத்துக்கு ரூ. 1 லட்சம் நிவாரண உதவி அளிக்க உ.பி. அரசு உத்தரவிட்டு இருக்கிறது. காயம் அடைந்தவர்களுக்கு தலா ரூ. 25 ஆயிரம் வழங்கப்படுகிறது.
