மட்டக்களப்பில் சிறைக்கைதிகள் கூரைமீதேறி உண்ணாவிரதப் போராட்டம்


மட்டக்களப்பு சிறைச்சாலையிலுள்ள பெரும்பான்மைச் சமூகத்தைச் சேர்ந்த சிறைச்சாலை அதிகாரிகளை மாற்றி தமிழ் பேசும் அதிகாரிகளை நியமிக்க வேண்டுமெனவும் சிறைக்கைதிகளுக்கான உணவு சரியாக வழங்க வேண்டுமெனவும் சிறைக்கைதிகளின் மருத்துவ விடயங்களில் முழு அக்கறை செலுத்த வேண்டுமெனவும் கோரி மட்டக்களப்பு சிறைக்கைதிகள் கூரைமீதேறி உண்ணாவிரதப் போராட்டத்தில் ஈடுபட்டுள்ளனர்.

மட்டக்களப்பு சிறைச்சாலையிலுள்ள 6 சிறைக்கைதிகள் இப்போராட்டத்தில் இன்று காலை முதல் ஈடுபட்டுள்ளனர்.
சிறைக்கைதிகளின் கோரிக்கைகள் நிறைவேற்றப்படாவிடின் அது சாகும் வரை உண்ணாவிரதமாக மாறும் என உண்ணாவிரதத்தில் ஈடுபட்டுள்ள கைதிகள் தெரிவித்துள்ளனர்.
இதுவரைகாலமும் பின்பற்றப்படாமலிருந்த சில நடைமுறைகளைப் பின்பற்றுமாறு அனைத்துச் சிறைச்சாலைகளுக்கும் சிறைச்சாலை ஆணையாளர் நாயகத்தினால் கடந்த வாரம் பணிப்புரை விடுக்கப்பட்டிருந்தது.
 
கைதிகள் அனைவரும் ஒவ்வொரு பிரிவாகச் சென்று உணவைப் பெற்றுக்கொள்ள வேண்டுமென்று ஞாயிற்றுக்கிழமை முதல் அறிவுறுத்தப்பட்டுள்ளது.
இதற்கு மறுப்புத் தெரிவித்த 'ஜி" பிரிவிலுள்ள கைதிகள், வழமைபோல், உணவு தங்களது இருப்பிடங்களுக்குக் கொண்டுவந்து தரவேண்டுமெனக் கூறி சுமார் 35 பேர் உணவு பெற்றுக் கொள்ளவில்லை. இவர்களில் 6 பேரே இந்தப் போராட்டத்தில் இன்று ஈடுபட்டுள்ளனர் என்பது குறிப்பிடத்தக்கது.

