இனப்பிரச்சினை தீர்வு காலதாமதமானால்  அரசாங்கத்தின் கழுத்தை சர்வதேசம் நெரிக்கும்


அரசாங்கம் இனப்பிரச்சினைக்கான தீர்வு விடயத்தில் தொடர்ந்தும் காலதாமதம் காட்டுமானால் சர்வதேசம் அரசின் கழுத்தை நெரிக்கும் என்பதை உணர்ந்து கொள்ள வேண்டும் என தமிழ் தேசிய கூட்டமைப்பின் தலைவர் இரா. சம்பந்தன் தெரிவித்தார்.
ஈச்சிலம்பற்றைப் பிரதேசத்தில் நடைபெற்ற கூட்டமைப்பின் தேர்தல் பிரசாரக் கூட்டத்தில் கலந்து கொண்டு உரையாற்றும் போதே அவர் மேற்கண்டவாறு கூறினார்.
அவர் தொடர்ந்தும் குறிப்பிடுகையில்,
தமிழ் தேசியக் கூட்டமைப்பு கடும் போக்கைக் கடைப்பிடிக்கவில்லை. நிதானத்தைக் கடைப்பிடித்தே நடந்து கொள்கிறது என்பதை அரசாங்கம் புரிந்து கொள்ள வேண்டும். ஒருமித்த நாட்டுக்குள் அதிகாரப் பலமுள்ள உயர்ந்தபட்ச தீர்வையே நாம் கோருகின்றோம். இனியும் நாம் ஏமாற்றமடையப் போவதில்லை.
யுத்தம் இடம்பெற்ற காலத்தில் மனித உரிமை மீறல் சம்பவங்கள் நடந்துள்ளன. இவற்றுக்கு இரு தரப்பினரும் பொறுப்புக் கூற வேண்டும் என்பதே சர்வதேசமும் ஐக்கிய நாடுகள் சபையின் மனித உரிமைப் பேரவையும் எதிர்பார்க்கின்ற விடயம். இன்று தமிழ் மக்களின் பிரச்சினை சர்வதேச மயமாக்கப்பட்டுள்ளது. சர்வதேசத்தின் அழுத்தம் என்றுமில்லாதவாறு அரசின் மீது பிரயோகிக்கப்பட்டு வருகிறது.
அரசின் மீது பல்வேறு குற்றச்சாட்டுக்கள் சுமத்தப்பட்டுள்ளன. யுத்தம் நடைபெற்ற போது மனித உரிமை மீறல்கள் இடம்பெற்றுள்ளன. இது சம்பந்தமாக பூரண விசாரணை நடத்தப்பட வேண்டும். அதற்கான பரிகாரம் காண வேண்டுமென்ற விடயங்கள் மிக உறுதியாக சர்வதேச சமூகத்தால் முன்னெடுக்கப்படுகின்றன. இராணுவ பிரசன்னத்தை குறைத்தல், காணிப்பிரச்சினைகளுக்கு தீர்வு காணல், தமிழ் பேசும் மக்களுக்கு முழுமையான அரசியல் தீர்வை வழங்கல், சம்பூரில் இருந்து இடம்பெயர்ந்த மக்களை சொந்த நிலங்களில் குடியேற்றுதல் , அதிகாரப்பகிர்வை வழங்க நடவடிக்கை எடுத்தல் என்பன தொடர்பாக ஐ. நா. செயலாளர் நாயகத்தினால் நியமிக்கப்பட்ட துணைக்குழு அறிக்கை வெளியிட்டுள்ளது.
எங்களுக்கு நியாயமான தீர்வு வேண்டும். அத்தீர்வு எல்லோரும் ஏற்றுக்கொள்ளக் கூடிய அதிகார உச்ச எல்லை கொண்டதாக இருக்க வேண்டுமென்றே விரும்புகின்றோம். இத்தகைய தீர்வை வழங்குமாறே சர்வதேமும் இலங்கைக்குக் கூறி வருகிறது.
மனித உரிமை மாநாட்டில் அமெரிக்கா இலங்கைக்கெதிராக இத் தீர்மானத்தைக் கொண்டு வந்தது. இது உலகின் முதல் தரமான வல்லரசு நாடாகும். இந்தத் தீர்மானத்தை பிராந்திய வல்லரசான இந்தியாவும் ஆதரித்தது. இந்தியாவின் இத்தகைய சாதகமான முடிவு இப்பொழுது தான் எழுந்துள்ளது என்பதை உணர வேண்டும். இதற்கு முன் இத்தகையதொரு அனுகூலம் இருக்கவில்லை. ஜெனீவாவில் தீர்மானம் நிறைவேற்றுவதற்கு இரண்டு நாட்களுக்கு முன் இந்திய பாராளுமன்றத்தில் உரையாற்றிய பிரதமர் மன்மோகன்சிங் அமெரிக்கா கொண்டு வரும் தீர்மானத்தை இந்தியா ஆதரிக்க வேண்டும். இலங்கையரசு தனது கடமையை நிறைவேற்றுவதற்கு தவறக் கூடாது என்பதற்கு இது உதவியாக இருக்க வேண்டுமென்று குறிப்பிட்டிருந்தார்.
தமிழ்த் தேசியக் கூட்டமைப்பு கடும் போக்கைக் கடைப்பிடிக்கவில்லை. நிதானத்தைக் கடைப்பிடித்தே நடந்து கொள்கிறது என்பதை இலங்கையரசு புரிந்து கொள்ள வேண்டும். ஒருமித்த நாட்டுக்குள் அதிகார பலமுள்ள உயர்ந்தபட்ச தீர்வையே நாம் கோருகின்றோம். 
சர்வதேசம் என்ன சொல்கிறது இலங்கையரசுக்கு கூட்டமைப்புடன் பேசி நல்ல முடிவுக்கு வாருங்கள் தீர்வுக்கு வாருங்கள் என்று அழுத்தம் கொடுக்கிறது. இந்த நிலையில் தான் பிரித்தானிய பாராளுமன்றக்குழு அண்மையில் இலங்கைக்கு வந்தது. யசூசி அகாசியும் இலங்கைக்கு வந்து சென்றுள்ளார். ஐக்கிய நாடுகள் மனித உரிமைப் பேரவையின் பார்வைக்குழு வரவிருக்கிறது. ஆணையாளர் நவநீதம்பிள்ளையும் வரலாம். எனவே உடனடியாக ஒரு தீர்வு கொண்டு வரப்பட வேண்டுமென்பதில் அனைத்துத் தரப்பினரும் காட்டி வருகின்ற அக்கறை இலங்கையரசுக்கு இப்பொழுது புரிகிறது. எனவே கிழக்கு மாகாண சபைத் தேர்தலின் முக்கியத்துவத்தைக் கிழக்கு மக்கள் புரிந்து கொள்ள வேண்டும். வரலாற்றில் இது எமக்கும் அரசுக்கும் தரப்பட்ட கடைசி சந்தர்ப்பம் என்பதை எல்லாத் தரப்பினரும் உணர்ந்து கொள்ள வேண்டும். இத்தகையதொரு காலம் கனிந்த சூழ்நிலையில் தமிழ் பேசும் மக்கள் சர்வதேசம் முன்னெடுத்துச் செல்லும் தீர்வுக்கு ஆதரவாக வாக்களிக்கப் போகின்றீர்களா? மஹிந்த அரசுக்கு வாக்களித்து தீர்வைக் குட்டிச் சுவர் ஆக்கப்போகிறீர்களா என்பதைத் தீர்மானிக்க வேண்டும்.
அதி உயர் பாதுகாப்பு வலயம் என்று கூறப்படுகின்ற சம்பூர் பற்றி பாராளுமன்றத்தில் கடந்த வாரமும் நாம் பேசியிருக்கிறோம். அரசு தந்த வாக்குறுதிகளை நீதிமன்றம் தந்த நியாயத்தை ஜனாதிபதி தனிப்பட்ட முறையில் எனக்களித்த வாக்குறுதிகளை இராணுவப் பேச்சாளர் அளித்த வாக்குறுதிகளை சுட்டிக் காட்டி சம்பூர் விடயமாக நாம் பாராளுமன்றத்தில் பேசியிருக்கிறோம். நல்லதொரு தீர்வு கிடைக்குமென நம்புகின்றோம். எனவே தான் சர்வதேச அழுத்தத்தையும் நெருக்கடியையும் புரிந்து கொண்டு இலங்கையரசு ஒரு முடிவுக்கு வர வேண்டும் எனவும் தெரிவித்தார்.

