சர்வதேச இளைஞர் தினம் என்ன முன்யோசனைகளை கொண்டுவரப்போகிறது

மனிதனின் வளர்ச்சிக் கட்டங்களைக் கொண்டு மட்டுமல்லாது, பல சிறப்பியல்புகளைக் கொண்டும் தனித்துவமான சமுதாயமாக அடையாளம் காணப்படுபவர்கள் இளைஞர்கள், பல வேறுபாடுகளுக்கு அப்பால், வேறுபட்ட பிரதேச, இன, கலாசார எல்லைகளைக் கடந்து அவர்களுக்கென்று தனித்துவமான சமுதாய உறுப்புரிமையும், இயலுமையும் இருக்கின்றது. இதனாலேதான் தேசிய ரீதியில் மட்டுமல்லாது சர்வதேச ரீதியிலும் இவர்கள் குறித்த கவனம் மேலோங்கியுள்ளது.
வருடாவருடம் ஜூன் 2 ஆம் திகதி சர்வதேச இளைஞர் தினம் நினைவு கூரப்பட்டு இளைஞர் சமுதாயத்திற்கான கொள்கை ரீதியான புதிய சிந்தனைகள் முன் வைக்கப்படுவதனையும் தொடர்ந்து அவதானித்து வருகின்றோம். அது கொள்கையோடு நின்று விடுகின்றதா? அல்லது நடைமுறைச் சாத்தியமானதாகிப் பயனளிக்கின்றதா? என்று ஒரு புறம் கேள்விக் குறியாக இருக்க, என்றிருக்கும் இளைஞர்களின் நிகழ்காலமும் நாளைய இளைஞர்களின் எதிர் காலமும் வியப்புக்குறியாக மாறி வருவதனை உணர வேண்டியவர்களாகவும் உள்ளோம்.
சர்வதேச ரீதியில் அவதானிக்கும்போது பொதுவாக இளைஞர் சமுதாயத்தை நோக்கி ஏராளமான சவால்கள் நிறைந்த சூழல் உருவாக்கப்பட்டுள்ளன. அது அவர்களின் இயலுமையினை வலுவிழக்கச் செய்வதனை காணலாம்.
இன்று இளைஞர்கள் தொடர்பாக மேற்கொள்ளப்பட்ட எல்லா வகையான ஆய்வுகளின் முடிவுகளும் சர்வதேச அறிவுக்கு ஒரு அடிப்படையான விடயத்தை உணர்த்தியிருக்கின்றது. அதுதான் இன்றிருக்கும் இளைஞர்களின் தொடக்க காலம் முறையாக செப்பனிடப்படவில்லை என்பது ஏதோ ஒரு காரணத்தினால் ஒரு இளைஞன் குழந்தைப் பருவத்தில் உடல், உள, கல்வி ரீதியாக முழுமையான இயலுமையை, சமூகப் பயிற்சிகளைப் பெற்றுக் கொள்வதில்லை. அதனால் தனது இளைஞர் காலத்தில் தன் இயலுமைக் குறைப்பில் அதுபாரிய செல்வாக்குச் செலுத்துகின்றது. இவ்வகையான சூழலைப் பல காரணிகள் தோற்றுவிக்க ஏதுவானதாக இருக்கக் காணலாம். தாய், தந்தையின் மரணம், விவாகரத்து, குடும்பப் பிரச்சினை, குடும்ப இடப்பெயர்வுகள் என அதன் வரிசை தொடர்ந்து கொண்டே செல்லும்.
கற்றலுக்கான வாய்ப்புக்கள் இன்று அதிகரித்துத்தான் உள்ளது. நல்ல விடயமாக இருந்தாலும், கெட்ட விடயமாக இருந்தாலும் அறிவினைப் பெற்றுக் கொள்ளும் வாயில்கள் அகலத் திறந்து கிடக்கின்றன. ஆனால் அது எல்லா இளைஞர்களுக்கும் கிடைப்பதாக இல்லை. அதேவேளை எல்லா இளைஞர்களுக்கும் எல்லாக் கல்விக்கான வாய்ப்புக்களும் கிடைப்பதாக இல்லை. இதனால் அவர்கள் தமது கற்றலுக்கான தளத்தைத் தெரிவு செய்துகொள்வதில் தோற்றுவிடுகின்றனர். இதேபோல் எல்லாக் கற்றலுக்கான வாய்ப்புக்களும் இருந்த போதும் அதனைக் கற்றுக் கொள்ள வேண்டும் என்ற ஆர்வம் இளைஞர்களுக்கிடையே குறைந்து கொண்டுபோவதனைக் காணலாம் உதாரணமாக நவீன கணனி வலையமைப்பில் எத்தனையோ அம்சங்கள் இருக்க நாள் முழுவதும் நண்பர்களைத் தேடும் இணையத் தளங்களில் மட்டும் இளைஞர்கள் இணைந்திருக்கின்றனர்.
இளைஞர்கள் எப்போதும் இலகு வழிகளுக்குள் ஈர்க்கப்படுகின்றவர்கள், இலகு வழிகளை எடுத்து வருபவர்கள். நன்மைக்குரிய வழியாக இருந்தாலும், குற்றச் செயலுக்கான வழியாக இருந்தாலும் அதனை ஆராய்ந்து உணர்ந்து அவ்வழியில் பயணிக்கும் பக்குவம் அற்றவர்களாக மாறி வருகின்றார்கள். 
முன்பிருந்த கட்டுப்பாடுகள் எல்லாவற்றையும் தகர்த்தெறிந்து விட்டு, நவீன உலகை நோக்கிய இவர்களது பயணத்தில் குற்றச் செயல்களுக்கான வழிகளும், அவற்றின் எண்ணிக்கையும் அதிகரித்த வண்ணமே உள்ளன. அதனைக் குறைப்பதிலும் பார்க்க அதற்கான ஆர்வத்தினை அதிகரிக்கும் வகையில், நவீன தகவல் பரிமாற்ற ஊடக வலையமைப்புக்களும் நவீன தொடர்பு சாதனங்களும் இயங்குவதனையும், எண்ணிக்கையில் அதிகரித்து நல்லதைச் சொல்லும் இயலுமையில் குறைவைக் கொண்டிருப்பதாயும் சொல்லித் தெரிய வேண்டியதில்லை.
அதேவேளை எல்லாக் குற்றச் செயல்களுக்கும் அவை வடிவத்தைக் கொடுக்கின்றன. அவை பாலியல் துஷ்பிரயோகம், போதைவஸ்துப் பாவனை, சிறுவர் துஷ்பிரயோகம், களவு, கொலை, வீண் சண்டை சச்சரவுகள் என அவற்றைப் பாகுபடுத்திவிட்டு அவற்றை இளைஞர் சமுதாயம் தொடர்ந்து செய்து வருவதனையும் சுட்டிக்காட்டுகின்றது. இதனிடையே குற்றச் செயல்களைக் குறைக்க விழிப்புணர்வு ரீயாக இயங்கும் ஊடக வலையமைப்புக்களும் இல்லாமலில்லை.
உலகம் முழுவதிலும் இருக்கின்ற இளைஞர்களை நோக்காகக் கொண்டு வருடா வருடம் சர்வதேச இளைஞர் தினம் புதிய கொள்கைகளை அல்லது விதப்புரைகளை முன்வைக்கின்றது. அவர்களின் வாழ்வியல் தொடர்பான ஆராயும் எண்ணத்தினை அறிவியல் உலகிற்கும், அறிவுலக சமூகத்திற்கும் ஞாபகமூட்டுகின்றது. 
அத்தோடு இளைஞர் சமுதாயத்தின் எதிர்காலம் தொடர்பான அபிப்பிராயங்களையும் அவற்றிற்கான சொல்லாடல்களையும் உருவாக்குகின்றது.
இவ்வாறான முயற்சிகள் சிலவேளை தொடக்கத்திலேயே நின்று விடும் அல்லது அன்றைய தினத்துடனேயே மறைந்து போகும் வண்ணம் அதன் முக்கியத்துவம் குறைந்திருக்கும் இன் னும் சில கொள்கைகளாக நிற்கும், நடைமுறைச் சாத்தியம் அற்றிருக்கும், ஏராளமான சிந்தனைகள் மேற்குலகை மையப்படுத்தி இருக்கும், கிழக்குலகம், கிராமப் புறங்கள் குறித்த பார்வை இருக்காது. அதனால் அவை ஒரு பக்கக் கேள்வியையும் பெறுபேறாகக் காட்டும். ஆனால் இவ் வருடம் ஞாபகமூட்ட இருக்கும் சர்வதேச இளைஞர் தினம் இளைஞர்களின் வாழ்வியல் குறித்து எவைகளை அடையாளம் கண்டிருக்கின்றது? அவர்களின் எதிர் காலம் குறித்து எவைகளை முன்மொழியப் போகிறது? எனப்பெரும் எதிர்பார்ப்பாக உள்ளது. ஏனெனில் இளைஞர்கள் தொடர்பாக எழுந்திருக்கும் சிக்கலான சூழ்நிலைகளின் எண்ணிக்கையும், அதன் வலுவும் உலகம் முழுவதும் அதிகரித்ததாக உள்ளது.
மாறுபட்ட சூழ்நிலையில் ஞாபகப்படுத்தப்பட இருக்கும் சர்வதேச இளைஞர் தினம் என்ன முன் யோசனைகளைக் கொண்டுவரப் போகின்றது? இளைஞர் சமுதாயத்தின் வாழ்வியலை எவ்வாறு மாற்று வழியின் ஊடாகச் சரியாக செப்பனிடப் போகின்றது என்பது வெறும் கேள்வியாக மட்டுமல்லாது பெரும் எதிர்பார்ப்பாகவும் உள்ளது.
இளைஞர்களின் எதிர்கால வாழ்வியலுக்காய் கல்வி ரீதியான மாற்றத்தினை முன்மொழியப்போகின்றதா? பொருளாதார மாற்றத்திற்கு ஊடான வேலை வாய்ப்பு உருவாக்கத்திற்கான அடிப்படை அம்சங்களை முன்மொழியப் போகின்றதா? குற்றச்செயலுக்கான வாய்ப்புக்களைக் கட்டுப்படுத்துவது மற்றும் அதற்கான தண்டனைகளை வலுப்படுத்துவது குறித்து உருவாக்க வேண்டிய சட்டங்களுக்கான அடிப்படைகளை முன்மொழியப் போகின்றதா? வறுமை ஒழிப்புத் திட்டங்களை வலுப்படுத்தி அதன் ஊடாக இளைஞர்கள் மறு வாழ்வுக்கான உலகப் பொது விதியினை முன்மொழியப்போகின்றதா? அல்லது வழமைபோல பொதுவான ஒரு சுலோகத்தோடு வெறும் ஞாபகமூட்டலாக மட்டும் இருக்கப் போகின்றதா?
எது எவ்வாறிருந்தபோதும் முன்யோசனைகள் இரட்டைத் தன்மைகொண்டவைகளாக இருக்கும் போதே அது சாத்தியமானதாக இருக்கும். அதாவது இன்றிருக்கும் இளைஞர் சமுதாயத்துக்கான சீரமைப்பு அல்லது மறு வாழ்க்கைக்கான மாற்று வழி உருவாக்கம் என்கின்ற விடயத்தையும், நாளைய இளைஞர்களுக்கான அடிப்படை இயலுமைகளை இன்றிருந்தே கட்டியெழுப்பும் வேலைத்திட்டம் என்பதனையும் இணைந்ததாக உருவாக்கப்படும் போதுதான் இன்னுமொரு தசாப்தத்திற்கு பிறகேதும் இளைஞர்களின் வாழ்வு இன்னலுள்ளதாக அல்லது வறுமைதேய்ந்ததாக அல்லது கேள்விக் குறியாக அல்லது விரயமானதாக இல்லாமல் வீட்டுக்கும் நாட்டுக்கும் சேவைசெய்யக் கூடியதாக இருக்கும்.
கிழக்கு பல்கலைக்கழகம்
