அண்ணா பல்கலைக்கழகங்களை இணைப்பது பிற்போக்கு நடவடிக்கை


“அ.தி.மு.க. ஆட்சியில் மேலும் ஐந்து பல்கலைக்கழகங்களை உருவாக்கினோம் என்றால் பெருமையா? தி.மு.க. ஆட்சியில் உருவாக்கிய ஐந்து பல்கலைகழகங்களை இல்லாமல் செய்தது பெருமையா?’ என, தி.மு.க. தலைவர் கருணாநிதி கேள்வி எழுப்பியுள்ளார்.
ஐந்து அண்ணா தொழில்நுட்ப பல்கலைக்கழகங்களையும், சென்னை அண்ணா பல்கலைக்கழகத்துடன் ஒருங்கிணைத்து, ஒரே பல்கலைக் கழகமாக மாற்ற, முதல்வர் ஜெயலலிதா அறிவித்துள்ளார். தமிழகத்தில் அப்படி என்ன பல்கலைக்கழ கங்களின் எண்ணிக்கை அதிகமா?
110 கோடி மக்கள் தொகை கொண்ட இந்தியாவில், 415 பல்கலைக்கழகங்கள் உள்ளன. அவற்றில் ஏழு கோடி மக்கள் தொகை கொண்ட தமிழகத்தில், 28 நிகர்நிலைப் பல்கலைக் கழகங்கள் உட்பட மொத்தம் 53 பல்கலைக் கழகங்கள் உள்ளன.
ஜெயலலிதாவின் கருத்து ஏற்கத்தக்க ஒன்று என்றால், சென்னை பல்கலைக் கழகத்தின் கீழ் தான், தமிழகத்தில் உள்ள அனைத்துக் கல்லூரிகளும் இடம்பெறும் என்ற அறிவிப்பை அல்லவா செய்ய நேரிடும்? தமிழகத்தில் பல்வேறு மாவட்டங்களில் உள்ள கலெக்டர்கள் தேவையில்லை அனைத்தும் தலைமைச் செயலரின் நேரடிப் பார்வையிலே இயங்கும் என்று ஜெயலலிதா அறிவிக்கப் போகிறாரா?
ஒரு பல்கலைக்கழகத்துடன் 100 கல்லூரிகள் வரையில் இணைக்கப் படலாம் என்று தான் பல்கலைக்கழக மானியக்குழு கூறியுள்ளது. ஆனால், தற்போது ஜெயலலிதா எடுத்துள்ள முடிவின் படி, 571 கல்லூரிகள் அண்ணா பல்கலைக்கழகத்துடன் இணைக்கப்படவுள்ளன. இதனால் அண்ணா பல்கலைக்கழகத்திற்கு நிர்வாகச் சுமை அதிகரிக்கும். அங்குள்ள ஆசிரியர்கள் ஆராய்ச்சிப் பணியில் கவனம் செலுத்த முடியாது.
