முல்லை பெரியாறு அணையில் விரிசல்: கேரள அமைச்சர் நேரில் ஆய்வு


தமிழக - கேரள எல்லையை ஒட்டியுள்ள, முல்லை பெரியாறு அணையில், மூன்று இடங்களில் விரிசல் ஏற்பட்டுள்ளதாக தகவல் வந்துள்ளதால், அங்கு, நேற்று முன்தினம் அதிகாரிகள் ஆய்வு நடத்தினர். 
அணையை, மாநில அமைச்சர் திருவஞ்சியூர் ராதாகிருஷ்ணன் நேரில் ஆய்வு செய்தார், தமிழக - கேரள எல்லையை ஒட்டி கேரள இடுக்கி மாவட்டத்தில், முல்லை பெரியாறு அணை உள்ளது. 115 ஆண்டு பழமையான இந்த அணையை அகற்றி விட்டு, தற்போதுள்ள அணையின் கீழ்ப் பகுதியில், புதிய அணை கட்ட கேரள அரசு தீர்மானித்துள்ளது.
இதுகுறித்து, உச்சநீதிமன்றில் தொடர்ந்த வழக்கு நிலுவையில் உள்ளது. இந்நிலையில் முல்லை பெரியாறு அணைக்கட்டு பகுதியைச் சுற்றிலும் இடுக்கி மாவட்டத்தில் சில இடங்களில் வெள்ளிக்கிழமை 2.5 ரிக்டர் அளவுக்கு நில நடுக்கம் ஏற்பட்டது, அதனால், அணையை நேற்றுமுன்தினம் பகல் முழுவதும் அதிகாரிகள் பரிசோதித்தனர். 
அப்போது அணையின் மூன்று பகுதிகளில், புதிதாக விரிசல்களும் ஓரிடத்தில் நீர்க் கசிவும் கண்டுபிடிக்கப்பட்டது. இச்சேதங்கள் நில நடுக்கத்தால் தான் ஏற்பட்டது என்பது குறித்து உறுதியாகக் கூற முடியாது என அதிகாரிகள் தெரிவித்தனர்.
அணையில் 138 அடி உயரத்தில் 17 மற்றும் 18ம் பிளாக்குகள் சேருமிடம் மற்றும் 18ம் பிளாக்கின் நடுப்பகுதியிலும் நீர்க் கசிவு காணப்பட்டது. இது தவிர, அணைக்கட்டின் முகப்பு பகுதியில் மூன்று இடங்களில் விரிசல்கள் கண்டறியப்பட்டன. இது குறித்து தகவல் கிடைத்ததும் நேற்றுமுன்தினம் காலை மாநில முதல்வர் உம்மன் சாண்டி கூறுகையில் இதைப் பற்றி கவலைப்படத் தேவையில்லை. ஆனால் தீவிரமாகச் செயல்படவேண்டிய நேரம் என்றார்.
