நானும், ஜோதிகாவும் மீண்டும் ஜோடியாக நடிப்போம்


நானும் ஜோதிகாவும் சினிமாவில் மீண்டும் ஜோடியாக நடிப்போம் என்று நடிகர் சூரியா கூறினார்.
நடிகர் சூரியாவும், நடிகை ஜோதிகாவும் காதலித்து பெற்றோர் சம்மதத்துடன் திருமணம் செய்து கொண்டவர்கள். இவர்களுக்கு தியா என்ற மகளும், தேவ் என்ற மகனும் உள்ளனர். திருமணத்திற்குப் பின் ஜோதிகா நடிப்பதை நிறுத்திவிட்டார். குழந்தைக் கல்விக்கான குறும்படத்தில் மட்டும் சூரியாவுடன் ஜோடியாக நடித்திருந்தார்.
நீண்ட இடைவெளிக்குப் பின் ஒரு விளம்பர படத்தில் சூர்யாவும், ஜோதிகாவும் கணவன்- மனைவியாக ஜோடியாக நடித்திருக்கிறார்கள். விளம்பர படத்தில் கணவன்- மனைவியாக ஜோடியாக நடித்த சூரியாவும்- ஜோதிகாவும் திரைப்படங்களிலும் நடிப்பார்களா? என்ற எதிர்பார்ப்பு ரசிகர்கள் மத்தியில் ஏற்பட்டு இருக்கிறது. இதுபற்றி நடிகர் சூரியாவிடம் கேட்டபோது,
எனக்கும் ஜோவுக்கும் (ஜோதிக்காவுக்கும்) திருமணம் ஆனபின் ஜோதிகா நடிப்பதில்லை என்று முதலிலேயே முடிவு செய்யப்பட்டது. குறிப்பாக, அந்த விளம்பர படத்தில் அவர் என்னுடன் நடித்தது முழுக்க முழுக்க என் விருப்பம். 
அந்த படத்தில் இன்னொரு நடிகை என் மனைவியாக நடிப்பதை விட ஜோ நடித்தால் பொருத்தமாக இருக்கும் என்று கருதினேன். படத்தின் கதை ஜோவுக்கு மிகவும் பிடித்திருந்ததால் நடித்தார்.
திரைப்படத்தில் ஒரு வருடமோ அல்லது இரண்டு வருடமோ கழித்து நானும் ஜோவும் ஜோடியாக நடிக்கலாம். நல்ல தயாரிப்பாளரும், கதையும் அமைந்தால் இருவரும் திரைப்படத்தில் மீண்டும் ஜோடியாக நடிப்போம். என்று சூர்யா கூறினார்.
