காணாமல் போனோருக்கு மரணச் சான்றிதழ் வழங்க ஏற்பாடு: சிவசக்தி


முல்லைத்தீவு, கிளிநொச்சியைத் தொடர்ந்து இப்பொழுது வவுனியாவிலும் யுத்தத்தின் பின்னர் சரணடைந்தும் இன்ன பிற வழிகளில் பிடிபட்ட பின்னரும் காணாமல் போகச் செய்யப்பட்டோருக்கான மரணச் சான்றிதழை வழங்குவதற்குவதான முயற்சிகளை பொலிசார் மேற்கொண்டு வருவதாகவும் அத்துடன் மேலும் சிலர் அண்மையில் காணாமல் போயுள்ளதாக தகவல் கிடைத்திருப்பதாகவும் தமிழ்த் தேசியக் கூட்டமைப்பின் வன்னிப் பாராளுமன்ற உறுப்பினர் சிவசக்தி ஆனந்தன் தெரிவித்துள்ளார். 
ஆகவே இதனைத் தடுத்து நிறுத்துவதற்குச் சர்வதேச சமூகமும், மனித உரிமைகள் அமைப்புகளும், மனித உரிமை ஆர்வலர்களும் முன்வர வேண்டும் என்று அவர் ஊடகங்களின் மூலம் வேண்டுகோள் விடுத்துள்ளார். 
இது குறித்து அவர் மேலும் தெரிவித்துள்ளதாவது:
யுத்தம் நடைபெற்ற காலகட்டத்திலும், யுத்தத்தின் பின்னரும் இராணுவத்திடம் சரணடைந்ததன் பின் காணாமல் போகச் செய்யப்பட்டோருக்கும், இடைத்தங்கல் முகாம்களிலிருந்தும் பிற இடங்களிலிருந்தும் கைது செய்யப்பட்டுப் பின்னர் காணாமல் போகச் செய்யப்பட்டோருக்கும் வவுனியாவிலும் மரணச் சான்றிதழ் வழங்குவதற்கு நடவடிக்கை எடுக்கப்பட்டு காவல்துறையினர் மூலம் காணாமல் போனவர்களின் வீடுகளுக்கு மரணச் சான்றிதழுக்கான விண்ணப்பங்களும் விநியோகிக்கப்பட்டு வருகின்றன. 
ஏற்கனவே தமது பிள்ளைகளும், கணவரும், நெருங்கிய உறவினரும், வேண்டப்பட்டவர்களும் உயிருடன் இருக்கின்றனரா என்பது தெரியாமல் ஏதோவொரு நம்பிக்கையில் வாழ்க்கையைக் கடத்திக்கொண்டிருக்கும் எமது மக்கள் அரசின் இந்நடவடிக்கையால் பெரிதும் அதிர்ச்சியடைந்துள்ளனர். 
தமது கண்களின் முன்னால் அழைத்துச் செல்லப்பட்டோர் எவ்வாறு காணாமல் போயினர் என்று அவர்கள் அதிர்ச்சியும் வேதனையும் கவலையும் அடைந்துள்ளதுடன் காவல்துறையினர் கொடுத்த விண்ணப்பப் படிவங்களையும் வாங்க மறுத்துள்ளனர். எமக்கு எமது பிள்ளைகள் வேண்டும், எமக்கு எனது கணவர் வேண்டும், எமக்கு எமது உறவுகள் வேண்டும். அவர்கள் குற்றமிழைத்திருந்தால் சட்டத்தின் முன் நிறுத்தி தண்டனை வழங்குங்கள். அதைவிடுத்து மரணச் சான்றிதழ் வழங்குவது எந்த வகையில் நியாயம் என்று அவர்கள் கேட்கின்றனர்.
சில உதாரணங்களை முன்வைப்பது பொருத்தமாக இருக்கும் என்று நினைக்கின்றேன்.
வவுனியா, கல்மடு முதலாம் வட்டாரத்தைச் சேர்ந்த சுப்பிரமணியம் உதயகுமார் என்னும் 40 வயது (தற்போதைய வயது) இளைஞர் கடந்த 08.01.2007 அன்று கல்மடுவுக்கும் ஈச்சங்குளத்துக்கும் இடையில் இராணுவத்தினரால் கைது செய்யப்பட்டுள்ளார். கைது செய்ததன் பின் அவரை மண்டியிடச் செய்திருந்த நிலையில் அவரது சகோதரி அவரைப் பார்த்துள்ளார். இவரது தாயாரிடம் புலனாய்வுத் துறையினர் பலமுறை விசாரணைகளையும் மேற்கொண்டுள்ளனர்.
இதனைப் போன்றே வவுனியா சாளம்பனையைச் சேர்ந்த நடராசா பேரின்பராசா என்னும் 38 வயது(தற்போதைய வயது) இளைஞரும் இராணுவத்தினரால் கைது செய்யப்பட்டுள்ளார். இப்பொழுது இவர்களுக்கு மரணச் சான்றிதழ் வழங்குவதற்கு முயற்சிக்கப்படுகின்றது.
மேற்கண்ட சம்பவங்கள் சர்வதேச சமூகம் தமிழ் மக்கள் எதிர்நோக்கும் ஆபத்துக்களைப் புரிந்துகொள்வதற்குப் போதுமானதாக இருக்கும் என்று நம்புகின்றேன். ஆகவே சர்வதேச சமூகத்தினரும் மனித உரிமைகள் அமைப்புகளும் மனித உரிமை ஆர்வலர்களும் நல்லுள்ளம் கொண்டோரும் இவ்விடயத்தில் உடனடியாகத் தலையிட்டு, காணாமல் போகச் செய்யப்பட்டோரின் விடயம் தொடர்பான உண்மை நிலையைக் கண்டறிந்து, தமிழ் மக்களுக்கு உரிய நியாயம் கிடைப்பதற்கு முயற்சிக்க வேண்டும் என்று கேட்டுக்கொள்கின்றேன்.
இது ஒருபுறமிருக்க, மிக அண்மையில் வவுனியாவில் சில யுவதிகள் காணாமல் போகச் செய்யப்பட்டுள்ளனர். தமது பிள்ளைகளின் எதிர்கால நலன் கருதி அவர்கள் பற்றிய விபரங்களை வெளியிடுவதற்குப் பெற்றோர் தயங்குகின்றனர். காணாமல் போகச் செய்யப்பட்ட தமது பிள்ளைகள் குறித்து வெளியில் சொல்லவும் முடியாமல், மனதுக்குள்ளும் தேக்கி வைக்க முடியாமல், மிகுந்த துன்பத்துடன் மன வேதனையை அனுபவித்து வரும் குடும்பத்தினரின் பரிதாப நிலையையும் அதனால் அவர்கள் மனோநோயாளிகளாக உருவாவதற்கான சூழலையும் கருத்திற்கொண்டு இவ்விடயத்திலும் அனைவரும் கவனம் செலுத்த வேண்டும் என்றும் கேட்டுக்கொள்கின்றேன்.
எமது இளைஞர்களும், யுவதிகளும் வெளிநாடுகளுக்குக் குறிப்பாக அவுஸ்திரேலியாவிற்குச் செல்வதற்கு இதுவும் ஒரு காரணம் என்பதை இலங்கை அரசும் சர்வதேச சமூகமும் உணர்ந்துகொள்ள வேண்டும். 
தற்பொழுது ஆயிரத்துக்கும் மேற்பட்ட தமிழ் மக்கள் இலங்கை அரசினால் கைது செய்யப்பட்டுள்ளதுடன் ஏராளமானோர் ஆபத்தான கடற்பயணத்தில் உயிரிழந்துமுள்ளனர். 
எனவே, எஞ்சியுள்ள அரசியல் கைதிகளையும், புனர்வாழ்வு முகாம் உள்ளிட்ட ஏனைய தடுப்பு முகாம்களிலுள்ள அனைத்து தமிழ்ப் பிரஜைகளையும் நிபந்தனையின்றி விடுவிப்பதற்குச் சர்வதேச சமூகமும், மனித உரிமை அமைப்புகளும், மனித உரிமை ஆர்வலர்களும் சமுதாயத்தின் மீது அக்கறை கொண்ட அனைவரும் அனைத்து நடவடிக்கைகளையும் மேற்கொள்ள வேண்டும் என்று கேட்டுக்கொள்கின்றேன் எனத் தெரிவித்துள்ளார்.

