உச்ச நீதிமன்றம் உத்தரவு: கண்ணை மூடிக்கொண்டு பிணை கொடுக்கக் கூடாது


கடுமையான குற்றங்களில் ஈடுபட்டோ ருக்கு உயர் நீதிமன்றங்கள் கண்ணை மூடிக்கொண்டு பிணை வழங்க கூடாது என்று உச்ச நீதிமன்றம் கூறியுள்ளது.
ஒரிசாவை சேர்ந்த உத்தம் தாஸ், அபிமன்யுதாஸ், முரளிதர் பத்ரா ஆகியோர் ஒரு கொலை வழக்கில் கைது செய்யப் பட்டனர். கீழ் நீதிமன்றம் பிணை மறுத்த நிலையில் இவர்கள் மூவருக்கும் பிணை வழங்குமாறு கீழ் நீதிமன்றத்துக்கு ஒரிசா உயர் நீதிமன்றம் உத்தரவிட்டது. 
இதை எதிர்த்து, கொலை செய்யப்பட்டவரின் சகோதரி ராஷ்மி ரேகா என்பவர் உச்ச நீதிமன்றத்தில் மனு தாக்கல் செய்தார். இந்த மனு நீதிபதிகள் கே.எஸ். ராதா கிருஷ்ணன், தீபக் மிஸ்ரா ஆகியோர் முன் விசாரணைக்கு வந்தது. நீதிபதிகள் அளித்த தீர்ப்பில் கூறியதாவது; 
சுதந்திரமாக இருப்பது ஒவ்வொரு மனிதனுக்கும் முக்கியமானது. அதே நேரத்தில் குற்றத்தின் தன்மையையும் சூழ்நிலைகளையும் கருத்தில் கொள்ள வேண்டும். இந்த வழக்கில் குற்றவாளிகள் மிக கொடூரமான முறையில் திட்டமிட்டு கொலை செய்துள்ளதற்கான அடிப்படை ஆதாரங்கள் உள்ளன.
மேலும், இவர்கள் சாட்சிகளை கலை த்து விடுவார்கள் என்பதற்கான வாதமும் நியாயமானது. கடுமையான குற்றங்களில் ஈடுபட்டோருக்கு உயர் நீதிமன்றங்கள் கண்ணை மூடிக்கொண்டு பிணை வழங்க கூடாது. எனவே, குற்றவாளிக்கு பிணை வழங்க உத்தரவிட்ட ஒரிசா உயர் நீதிமன்ற உத்தரவை ரத்து செய்கிறோம். இவ்வாறு நீதிபதிகள் கூறினர்.
