கிளிநொச்சியை மீளக் கட்டியெழுப்ப அரச அதிகாரிகள் முன்வரவேண்டும்-  ஜனாதிபதி


மிகவும் பாதிக்கப்பட்டு, பின்தங்கியுள்ள கிளிநொச்சியை மீளக் கட்டியெழுப்பி இப்பகுதி மக்களுக்கு சேவை செய்வதற்கு அரச அதிகாரிகள் கட்சி பேதமற்ற வகையில் அரசாங்கத்துடன் இணைந்து செயற்பட முன்வரவேண்டும். குறிப்பாகக் கிராமங்களைக் கட்டியெழுப்புவதற்கு முன்வரவேண்டும் என ஜனாதிபதி மஹிந்த ராஜபக்ஷ வேண்டுகோள் விடுத்துள்ளார்.

கிளிநொச்சி மற்றும் முல்லைத்தீவு மாவட்டங்களுக்கான விஷேட அபிவிருத்திக் குழுக்கூட்டம் கிளிநொச்சி கூட்டுறவுச் சங்க மண்டபத்தில் இடம்பெற்றபோது தலைமையேற்று உரைநிகழ்த்திய ஜனாதிபதி மேற்படி வேண்டுகோளை விடுத்தார்.
இக் கூட்டத்தின் போது இரு மாவட்டங்களினதும் பிரச்சினைகள் மற்றும் தேவைகள் தொடர்பில் பல்வேறு விடயங்கள் முன்வைக்கப்பட்டு ஆராயப்பட்டன.
பாரம்பரிய கைத்தொழில்கள் மற்றும் சிறுதொழில் முயற்சி அபிவிருத்தி அமைச்சர் டக்ளஸ் தேவானந்தா அவர்கள் இம் மாவட்டங்களின் தற்போதைய நிலைமைகள் மேற்கொள்ளப்படுகின்ற மற்றும் மேற்கொள்ளப்பட வேண்டிய அபிவிருத்தித் திட்டங்கள் தொடர்பில் விரிவான கருத்துக்களை இக் கூட்டத்தின் போது முன்வைத்துள்ளார்.

முல்லைத்தீவு மற்றும் கிளிநொச்சி மாவட்டங்களின் அரச அதிபர்களும் இது தொடர்பிலான தங்களது கருத்துக்களை முன்வைத்தனர்.
இதைத் தொடர்ந்து ஈ.பி.டி.பி பாராளுமன்ற உறுப்பினரும் பாராளுமன்றக் குழுக்களின் பிரதித் தலைவருமான முருகேசு சந்திரகுமார், கிளிநொச்சி மாவட்டம் எதிர்நோக்கியுள்ள பிரச்சினைகள் மற்றும் தேவைகள் தொடர்பில் எடுத்துரைத்தமை குறிப்பிடத்தக்கது.


