மலையக தலைமைகள் பதவி ஆசனத்தை காப்பாற்ற அரசியல் பிழைப்பு நடத்துகின்றனர்: கோவிந்தராஜ்


ஆளும் ஐக்கிய மக்கள் சுதந்திர முன்னணி அரசாங்கத்தினால் முன் வைக்கப்பட்டுள்ள வரவு செலவுத் திட்டத்தில் பெருந்தோட்டத் துறையினர் திட்டமிடப்பட்ட வகையில் ஏமாற்றப்பட்டுள்ளனர். இது மரத்தால் விழுந்தவனை மாடு மிதித்த கதையாகி விட்டது என்று மலையக மக்கள் முன்னணியின் மத்திய குழு உறுப்பினர் எஸ். கோவிந்தராஜ் தெரிவித்துள்ளார்.
மலையக சமூகத்தின் நிலைமைகளை அறிந்துள்ள தலைமைகள் விமர்சனங்களை முன் வைத்துக் கொள்கின்றனவே தவிர சமூகத்தின் பால் ஆக்கபூர்வமாக செயற்படுவதாக இல்லை என்றும் அவர் குறிப்பிட்டுள்ளார்.
கபரகல, எலமுல்ல, முல்லோயா, ஹேப் மதுரட்ட ஆகிய தோட்டங்களில் இடம்பெற்ற மக்கள் சந்திப்பிலேயே அவர் இதனைத் தெரிவித்தார்.
அவர் மேலும் கூறுகையில்,
தோட்டத் தொழிலாளர்கள் சார்பாக பாராளுமன்றம், மாகாண சபை, பிரதேச சபை வரை மக்கள் பிரதி நிதிகளாக உள்ளவர்கள் என்ன செய்கின்றனர் என்ற கேள்வி நியாயமானது தான். எதிரணியாகட்டும், அல்லது ஆளும் தரப்பாகட்டும், இவர்கள் தனது தனிப்பட்ட அரசியல் இலாபம் கொண்டதும் தான் சார்ந்துள்ள கட்சி ரீதியான நிகழ்ச்சி நிரலுடன் செயல்படுகின்றனர் என்பதற்கு இந்த வரவு செலவுத் திட்டம் ஒரு உதாரணமாக இருக்கின்றது.
இந்த வரவு செலவுத் திட்டம் சமர்ப்பிக்கப்படும் பொழுது தொழிலாளர்களின் வேதன உயர்வு சுகாதாரம் வீடமைப்பு, விவசாயம், கல்வி போன்ற அத்தியாவசிய தேவைகளுக்கு எந்தளவிற்கு நன்மையும் பாதிப்பும் ஏற்பட்டுள்ளது என்பதை அரசுக்கு எடுத்துரைக்கவோ அதற்கு தேவையான அழுத்தம் கொடுக்கவோ மலையகத் தலைமைகள் தயாராக இல்லை.
தனது பதவி ஆசனத்தை காப்பாற்றி அரசியல் பிழைப்பு செய்வதில் கண்ணும் கருத்துமாகவுள்ளதை யாரும் மறுக்க முடியாது.
இந்த வரவு செலவுத் திட்டத்தில் அரசு இந்நாட்டின் விவசாயிகளுக்கு பல்வேறு நிவாரணங்களை கொடுத்துள்ளது. அத்துடன் வீடமைப்பு, சுகாதாரம், கிராம அபிவிருத்தி மற்றும் இன்னோரன்னவற்றிற்கு மிக மிக முக்கியத்துவம் வழங்கியுள்ளது. ஆனால் இந்நாட்டில் சுமார் 200 வருட கால வரலாற்றைக் கொண்ட இந்திய வம்சாவளி தொழிலாளர்களுக்கு லயன் வாழ்க்கை இல்லாது செய்து நவீன வீடமைப்பு உருவாக்க எவ்வித கரிசனையும் அரசிடம் கிடையாது.
சுகாதாரம் இன்று பெருந்தோட்ட பகுதியில் சீர்கெட்டுள்ளது. இதை சீர்படுத்த எவ்வித திட்டங்களும் உள்ளடக்கப்படவில்லை. அசுர வேகத்தில் மேற்கொள்ளும் அபிவிருத்திகள் மலையக வாழ் தோட்ட தொழிலாளர் சமூகத்திற்கு பெயரளவிலேயே மேற்கொள்ளப்படுகின்றது.
கல்வியின் அபிவிருத்திக்கு உள்வாங்கப்பட்டுள்ள நிதியின் செயல் திட்டம் மலையகத்திற்கு எப்போதும் எட்டாக் கனியாகவுள்ளது. இளைஞர் சமுதாயத்தினது தேவைகள் முற்றாக புறக்கணிக்கப்பட்டுள்ளன. ஒட்டு மொத்தமாக இந்த வரவு செலவு திட்டமானது மலையக வாழ் சுமார் 15 இலட்சம் மற்றும் பல இலட்சம் தொழிலாளர்களின் கண்களில் மணல் தூவப்பட்டுள்ளது. இதை பார்த்துக் கொண்டும் அறிந்து கொண்டும் இருக்கும் எமது மலையக தலைமைகள் தனது மௌனத்தை கலைக்க வேண்டும் என்றார்.

