வெளிநாட்டு பயணத்திற்கு ரூ. 678 கோடி:பிரதமர், அமைச்சர்கள் செலவு உயர்வு


பிரதமர் மற்றும் மத்திய அமைச்சர்கள் தங்களின் வெளிநாட்டு பயணத்திற்கான செலவை பல மடங்கு உயர்த்தி அரசுக்கு கூடுதல் செலவை ஏற்படுத்தியிருப்பதாக ஒரு புள்ளி விவரம் தெரிவிக்கிறது. இந்த செலவு கடந்த ஆண்டை விட 12 மடங்கு உயர்ந்திருக்கிறது. மக்கள் வரிப்பணம் இப்படி செலவிடப்படுகிறது என்பதை அறிய தகவல் அறியும் உரிமை சட்டத்தின் கீழ் ஒரு நபருக்கு அரசு தரப்பில் தரப்பட்டுள்ளது. டில்லியை சேர்ந்த சுபாஷ் சந்திரா அகர்வால் தாக்கல் செய்த மனுவிற்கு அளிக்கப்பட்ட விவரம் வருமாறு;
2011- 2012 ஆண்டுகளில் பிரதமர் மன்மோகன்சிங் மொஸ்கோ, மாலைதீவு, ஆப்கானிஸ்தான், நியூயோர்க், இந்தோனேஷியாவின் பாலி, உள்ளிட்ட நாடுகளுக்கு பயணம் மேற்கொண்டுள்ளார். முன்னாள் மத்திய அமைச்சரும் தற்போதைய ஜனாதிபதியுமான பிரணாப் முகர்ஜி, அமெரிக்க, வியட்னாம், பிரான்ஸ், நேபாளம் என 6 முறையும், வெளியுறவுத்துறை அமைச்சர் எஸ்.எம். கிருஷ்ணர், நியூயோர்க், இஸ்லாமாபாத், பீஜிங் பாலி, சிங்கப்பூர், அவுஸ்திரேலியா, இஸ்ரேல், பாஸ்தீனம், உள்ளிட்ட மொத்தம் 28 வெளிநாட்டு பயணங்கள் மேற்கொண்டுள்ளார். வர்த்தக அமைச்சர் ஆனந்த சர்மா, சுவிஸ், தென் ஆபிரிக்கா, பாகிஸ்தான்,பிரான்ஸ் என 8 முறையும் பாதுகாப்பு துறை அமைச்சர் ஏ.கே. அந்தோணி, 6 முறையும், சுற்றுலா துறை அமைச்சர் சுபோத்காந்த் சகாய் 5 முறையும் சென்றிருக்கிறார். இவர்களின் செலவு மொத்தம் 678 கோடியாகும். இது கடந்த 2010-11 விட 12 மடங்கு உயர்வு ஆகும். கடந்த முறை மொத்த செலவு ரூ. 56.1 கோடி ஆகும்.
