ஏழை மக்களுக்கு தரமான மருத்துவத் திட்டம் தேவை

பிரணாப் முகர்ஜி 
இந்தியாவின் தலை சிறந்த எய்ம்ஸ் மருத்துவக் கல்லூரியில் நடந்த பட்டமளிப்பு மற்றும் பரிசளிப்பு விழாவில் கலந்துகொண்டு ஜனாதிபதி பிரணாப் முகர்ஜி பேசினார். அப்போது அவர் தரமான மருத்துவம் ஏழை மக்களுக்கும் கிடைக்கவேண்டும் என்று வலியுறுத்தி அவர் பேசியதாவது,
நாட்டில் 4 கோடி மக்கள், உடல் ஆரோக்கியத்திற்கும் மற்றும் நோய்களுக்கு சிகிச்சை பெறுவதற்கே அதிகம் செலவு செய்கிறார்கள். இந்த செலவுகளினாலேயே அவர்கள் ஏழையாகவே ஆகிவிடுகின்றனர் என்ற செய்தி என்னை அதிர்ச்சியடைய செய்துள்ளது. 
இது ஏற்றுக்கொள்ள முடியாதது. ஏழை மக்களுக்கான மருத்துவ உதவிகள், தரமற்ற மருத்துவ சேவையாக இருக்க கூடாது. நாம் இதை ஞாபகம் வைத்துக்கொள்ள வேண்டும். பணக்காரர்கள் பெறும் தரமான மருத்துவ சிகிச்சைகளும், ஏழை மக்களும் பெறுமாறு நாட்டின் மருத்துவத் திட்டத்தினை மாற்றி அமைக்க வேண்டிய நிலையில் நாம் இருக்கிறோம்.
இந்த பொது மருத்துவத் திட்டத்தினை பெரிய அளவில் விரிவுபடுத்தி நாடு முழுவதும் வலிமைப்படுத்த வேண்டும். இந்த மருத்துவ முறையினை மாவட்ட மற்றும் தாலுகா அளவில் பொதுவாக்கி அதை நடைமுறைப்படுத்த வேண்டும்.இதற்கு நிறைய செவிலியர்கள், மருத்துவர்கள், அவசரகால மருத்துவர்கள் மற்றும் மருத்துவப்பணியாளர்கள் தேவை. தரமான மருத்துவ முறைகள் ஆரம்ப சுகாதார மையங்களில் கூட கிடைப்பது இல்லை. 
ஆனால் இந்த தரமான பொது மருத்துவச் சேவைகள் கிராமங்களில் உள்ள ஒவ்வொருவருக்கும் பயன்படும் விதத்தில் அமைவதற்கான நடவடிக்கைகளை நாம் எடுக்க வேண்டும். அரசின் முக்கிய நடவடிக்கைகளில் மக்கள் ஆரோக்கியம் முதன்மையானதாக உள்ளது. நாட்டின் உற்பத்தி மக்களின் ஆரோக்கியத்தை அடிப்படையாகக் கொண்டே உள்ளது. இறப்பு மற்றும் உடல் நலக்குறைவை தடுக்காத பட்சத்தில் நாட்டின் பொருளாதார வளர்ச்சி நிலையானதாகவோ அல்லது விரும்பத்தக்கதாகவோ இருக்கப்போவதில்லை.
தேசத்தை வலுவாக்க வேண்டிய இந்த ஆரோக்கியப் பிரச்சினையில் மருத்துவக் கல்வி நிறுவனங்கள் நிறைய அக்கறை காட்டவேண்டும். தலைசிறந்தவர்கள் நாட்டின் நகரங்களில் பணியாற்றுவதை தவிர்த்து, நாட்டிலுள்ள பல லட்சம் ஏழை மக்களும் இந்த தரமான பொது மருத்துவ சேவைகளை பெறும் விதத்தில் அங்கு சென்று பணியாற்றவேண்டும் என்றார்.
