ரமழானின் பயிற்சியை தொடருவோம்


புனித ரமழான் எம்மை விட்டு இன்னும் ஓரிரு தினங்களில் விடை பெறப் போகின்றது. அது நம்மிடமிருந்து விடை பெற்றாலும் இது ஒரு மாத காலமாக எமக்கு வழங்கிய பயிற்சிகள், படிப்பினைகள் எம்மை விட்டும் மறையக் கூடாது. 
அது எமது வாழ்வில் தொடர வேண்டும். புனித ரமழானில் நோன்பு நோற்று, இரவில் தராவீஹ் தொழுது, அல்குர்ஆன் ஓதி ஏனைய சுன்னத்தான, நபிலான வணக்க வழிபாடுகளைக் கொண்டு எமது ரமழானை சிறப்பித்தோம். 
இந்தப் பயிற்சிகள் ஏனைய மாதங்களிலும் நம்மிடம் வரவேண்டும். அதுவின்றி புனித ரமழான் முடிந்த கையோடு அதில் நாம் செய்த அனைத்து அமல்களையும் உதறித் தள்ளிவிடக் கூடாது. ரமழான் முழு வாழ்வுக்குமான பயிற்சியை எமக்கு வழங்கி விட்டுச் செல்கின்றது என்பது தான் உண்மை. 
புனித ரமழானை சிறப்பாக கழித்த நாம் நோன்புப் பெருநாள் இரவிலோ, அல்லது பெருநாள் தினத்தன்றோ வீண் களியாட்டங்களிலும் பொழுது போக்குகளிலும் ஈடுபடக் கூடாது. மாறாக அல்லாஹ் வுக்கு பொருத்தமான நல்ல காரியங்களில் இத்தினத்தை கழிக்க வேண்டும்.
ஒரு மாத கால இந்த மாபெரும் ஆத்மீக பயிற்சியின் பேறாக மலரவுள்ள “ஈதுல் பித்ர்” ஒவ்வொரு விசுவாசியும் கடமையை நிறைவேற்றிய களிப்பையும் மகிழ்வையும் வெளிப்படுத்தும் தினமாகவும், இந்த மகத்தான வாய்ப்பை தங்களுக்கு வழங்கிய அல்லாஹ்வுக்கு நன்றி தெரிவிக்கும் தினமாகவும் விளங்குகின்றன. இந்த ஈத் பெருநாள் தொழுகையானது முஸ்லிம்களின் சகோதரக் கட்டுக்கோப்புக்கு வலுவூட்டுகின்றது.

