அசுர வேகத்தில் முன்னேறும் அறிவியல்


ஆர்வத்துடன் விளையாடிக் கொண்டிருந்த சிறுவர்கள் சிலர், புல்வெளியில் வித்தியாசமான ஒரு பொருளைக் கண்டனர். முட்டையைப்போன்று உருவமும் கல்லைப் போன்று உறுதியும் கொண்டிருந்த அந்தப் பொருளை எடுத்துச் சென்று ஊர்த் தலைவரிடம் கொடுத்தனர்.
அவருக்கும் அது என்னவென்று தெரியவில்லை. சிறுவன் ஒருவன், என் அப்பாவுக்குத் தெரியும் என்றான்.
உழைத்துக் களைத்து வந்த பையனின் தந்தை, மூக்குக் கண்ணாடியை சரிசெய்தபடி கூர்ந்து கவனித்தார். என்னன்னு தெரியலியே... ஆனா, எங்க அப்பாவுக்குத் தெரியும்’ என்றார். பையனின் தாத்தா வந்தார்; தந்தையைவிட தாத்தா உறுதியாக இருந்தார்.
நடையில் தள்ளாமை தெரிந்தாலும் பார்வை சிறிதும் மங்கவில்லை. ஆனாலும் அந்தப் பொருளை உற்றுப் பார்த்துவிட்டு, ‘தெரியலியே....’ என்றார். அடுத்து இவரின் தந்தையார், அதாவது பையனின் கொள்ளு தாத்தா வந்தார். கண்களில் தீட்சண்யம்; உறுதி குலையாத உடல் என கம்பீரமாக வந்தவர், பார்த்ததும் அட... இது அரிசி என்றார்.
கேட்டவர்கள் என்னது... அரிசியா என்று வியந்தனர். நாங்கள் கடுமையாக உழைத்தோம்; சத்தான உணவைச் சாப்பிட்டோம் என்று சிரித்தபடி சொன்னார் கொள்ளு தாத்தா! சிறுவயதில் கேட்ட கற்பனைக் கதை இது. ஆனாலும் சிந்திக்க வைக்கிற கதை.
அசுர வேகத்தில் முன்னேறுகிறது அறிவியல்; உலகின் எந்த மூலையில் இருப்பவராயினும் அரைநொடியில் அவரை தொடர்புகொண்டு பேசிவிட முடியும். ஆனால் ஒன்று... அருகில் இருப்பவருடன் இடைவெளி அதிகமாகிவிட்டது.
வாகனத்தில் பயணித்தப்பது பேரும்பேசிக் கொண்டிருந்தோம்அவரவர் செல்போனில் தனித்தனியாக!என்றொரு புதுக்கவிதையை வாசிக்க நேர்ந்தது.
வாழ்க்கைத் தரம் உயர்ந்துள்ளது. வாழ்க்கை உயர்ந்திருக்கிறதா? எங்கே பயணிக்கிறோம் என்றே தெரியாமல், நல்லது கெட்டது எதுவும்புரியாமல், அறிவியல் உலகம் அனுதினமும் புதிய கண்டு பிடிப்பை நிகழ்த்தி வருகிறது. நுகர்வோர் கலாசாரத்தில் சிக்கிப் பலரும் திணறுகின்றனர். மூன்று மாதத்துக்கு முன்னர் வாங்கி பொருளைக் கூட ஏதோ தொல்பொருள் ஆராய்ச்சிக்கு உரியது போல் பார்க்கும் நிலை இப்போது!
சமீபத்தில், சிறியதொரு சோதனையை காண நேர்ந்தது. இரண்டு கைகளையும் பக்கவாட்டில் நீட்டியபடி இருந்தார் ஒருவர். இவரின் கை மீது, மற்றொருவர் தன் கையால் ஓங்கி அடிக்க... கைகளை சற்றும் கீழே தாழ்த்தாமல் தாக்குப்பிடிக்க முடிந்தது இவரால் ஆனால், இயங்கிக் கொண்டிருக்கும் செல்போனை வைத்துக் கொண்டு நின்றபோது, இவரால் கைகளை தாழ்த்தாமல் இருக்க முடியவில்லை! மின்காந்த நுண்ணலைகளின் தாக்கம் நம்மை பாதிக்கிறது என்கின்றனர் ஆய்வாளர்கள். தொடர்ந்து செல்போன் உபயோகிப்பதால் மூளையில் கட்டி வரும் என்றும் எச்சரிக்கின்றனர்.
இயற்கையை வணங்கி, இயற்கையுடன் கைகோர்த்து வாழ்ந்தனர் முன்னோர் ஆனால் தற்போது... இயற்கையை பாழ்படுத்தி, இடையூறு செய்து, இயற்கையின் சீற்றத்துக்கு ஆளாவது அறிவு பூர்வமான வாழ்க்கை முறையா என்பதை சிந்திக்க வேண்டும். இயற்கையில் இருந்து கிடைக்கும் நன்மைகளை இழந்து விட்டோம். இதற்கு நமது பேராசையே காரணம்!
இன்றைக்கு... புகை கக்கும் வாகனங்களாலும் தொழிற்சாலைகளாலும் காற்றை மாசுபடுத்திவிட்டோம். புராணங்களில் எத்தனை முறை அழித்தாலும் மீண்டும் வேறொரு உருவம் எடுக்கும் அசுரன் ரக்தபீஜனைப் போன்ற... அழிக்க முடியாத பிளாஸ்டிக் எனும் பொருளைக் கையாளத் தெரியாமல் திணறுகிறோம். (தொடரும்)
