நகராட்சியின் நிர்வாகச் சீர்கேட்டை கண்டித்துஉடுமலைப் பேட்டையில் அ.தி.மு.க ஆர்ப்பாட்டம்


திருப்பூர் மாவட்டம் உடுமலைப் பேட்டை நகராட்சியின் நிர்வாகச் சீர்கேட்டைக் கண்டித்து உடுமலைப் பேட்டை பேருந்து நிலையம் அருகே அதிமுக சார்பில் கண்டன ஆர்ப்பாட்டம் நடைபெறும் என அக்கட்சியின் பொதுச் செயலர் ஜெயலலிதா அறிவித்துள்ளார்.
இது குறித்து அவர் வெளியிட்டுள்ள அறிக்கை, திருப்பூர் மாவட்டம், உடுமலைப்பேட்டை நகராட்சியின் தலைவராக இருக்கும் தி.மு.க.வைச் சேர்ந்தவர் நிலமோசடிக்கு பெயர் பெற்றவர். காவல் துறை துணைக் கண்காணிப்பாளரை அவரது அலுவலகத்திலேயே தாக்கியவர். 
இப்படிப்பட்ட நபர் மக்களுக்கு நன்மை செய்வார் என்று எப்படி எதிர்பார்க்க முடியும்? இவருடைய செயல்களுக்கு ஊக்கமளிக்கும் அரசாக தி.மு.க அரசு விளங்குகிறது-
அ.தி.மு.க ஆட்சிக் காலத்தில் நிதி ஒதுக்கீடு செய்யப்பட்ட உடுமலை மூணார் ரயில்வே மேல்பாலம் திட்டம், தற்போது தி.மு.க ஆட்சியில் கிடப்பில் போடப்பட்டு உள்ளதாகவும், தமிழக நெடுஞ்சாலைத் துறைக்கும் ரயில்வே துறைக்கும் இடையே ஒருங்கிணைப்பு இல்லாததன் காரணமாக அந்த சாலை தற்போது மூடப்பட்டு மாற்றுப் பாதையில் வாகனங்கள் திருப்பிவிடப்பட்டு உள்ளதாகவும், இந்த மாற்றுப் பதையும் தற்போது பழுதடைந்து விட்டதால் போக்குவரத்தே முடங்கும் நிலை ஏற்பட்டு உள்ளதாகவும், பேருந்து நிலைய விரிவாக்கம் என்ற பெயரில் 60 ஆண்டு காலமாக வசித்து வந்த ஏழை மக்களை விரட்டியதோடு மட்டுமல்லாமல், அந்தப் பணியையும் தி.மு.க அரசு கிடப்பில் போட்டு வைத்துள்ளதாகவும், அந்த இடம் தற்போது சமூக விரோதிகளின் கூடாரமாக காட்சி அளிப்பதாகவும் நகராட்சிக்கு சொந்தமான பல இடங்களை தி.மு.க. வினர் ஆக்கிரமித்து உள்ளதாகவும் அப்பகுதி மக்கள் தெரிவிக்கின்றனர்.
மேலும், உடுமலைப் பேட்டை பழனி பாதையில் பையாஸ் ரோடு அமைக்க எந்தவிதமான நடவடிக்கையும் எடுக்கப்படவில்லை என்றும், எனது ஆட்சிக் காலத்தில் உருவாக்கப்பட்ட இரண்டாவது குடிநீர்த் திட்டம் செயல் இழக்கும் நிலைக்கு வந்துவிட்டதாகவும், கழிவுநீர் கால்வாய் பராமரிப்பின்னை காரணமாக நகராட்சி முழுவது சுகாதாரச் சீர்கேடு நிலவுவதாகவும், பாதாள சாக்கடைத் திட்டம் கிடப்பில் போடப்பட்டுள்ளதன் காரணமாக கொசுத் தொல்லையினால் மக்கள் அவதிப்படுவதாகவும், 100 அடி சாலைப் பணிகள் துவங்கப்படாததன் காரணமாக அந்த இடங்களை தனியார் ஆக்கிரமித்து உள்ளதாகவும் புகார்கள் வருகின்றன. 
எனவே திருப்பூர் மாவட்டம் உடுமலைப் பேட்டை நகராட்சியில் ஊழல் மற்றும் நிர்வாகச் சீர்கேட்டிற்கு காரணமான தி.மு.க அரசைக் கண்டித்தும், மக்களின் கோரிக்கைகளை உடனடியாக நிறைவேற்ற வலியுறுத்தியும், அ.தி.மு.க சார்பில் உடுமலைப்பேட்டை மத்திய பேருந்து நிலையம் அருகில் கண்டன ஆர்ப்பாட்டம் நடைபெறும் என ஜெயலலிதா தனது அறிக்கையில் தெரிவித்துள்ளார்.
