ஞாயிற்றுக்கிழமை கிறிஸ்தவர்களாக மட்டும் மக்கள் வாழ முற்படக்கூடாது!


ருவருகைக் காலத்தின் மூன்றாம் வாரத்தில் தடம் பதித்துள்ளோம். நம் மீட்பராகிய கிறிஸ்து மண்ணில் மனிதனாகப் பிறந்த மாபெரும் பண்டிகைக்கு எம்மைத்தயார்படுத்தும் காலமிது.
கிறிஸ்தவர்கள் தம் வாழ்க்கையில் கடைபிடிக்க வேண்டிய மூன்று பண்புகளை சத்திய வேதம் நமக்குக் கற்பிக்கின்றது. நம்வாழ்வில் நாம் சந்திக்கும் அனுபவங்கள் சவால்களை எதிர்கொள்வதற்கு இந்த பண்புகள் நமக்கு உறுதுணையாகின்றன.
இடைவிடாமல் செபிப்பது, மகிழ்ச்சியாயிருத்தல், ஆண்டவருக்கு நன்றி கூறுவது என்பதே இந்த பண்புகள். இயேசு கிறிஸ்துவினூடாக இறைதந்தை நமக்கு அருளியவை. வாழ்க்கையில் இதனைக் கடைபிடித்தால் அதன் வரப்பிரசாதங்கள் நமக்குக் கிட்டுவது உறுதி.
கடந்த வாரம் கொழும்பு பொல்ஹேன்கொட திரு இருதய ஆண்டவர் ஆலயத்தில் ஞாயிறு திருப்பலியை நிறைவேற்றிய அருட்தந்தை சாந்திகுமார் அடிகளார் இந்த பண்புகளை அடிப்படையாக வைத்து சிறப்பான மறையுரையினை வழங்கினார்.
இறைவனுக்குள் வாழ்கின்ற நாம் எப்போதும் மகிழ்ச்சியாக இருக்க வேண்டும். அந்த மகிழ்ச்சியை அன்றாட வாழ்வில் நாம் பெற்றுக் கொள்வதற்கு எவரும் மனித முயற்சிகளால் மட்டும் முடியாது என்பதால் இடைவிடாது செபத்தில் நிலைத்திருந்து அதற்கான வல்லமையைப் பெற்றுக் கொள்ள வேண்டும். அதேநேரம் ஆண்டவர் நமக்குச் செய்த அனைத்து நன்மைகளுக்காகவும் நன்றி கூறவேண்டும் எனவும் அவர் குறிப்பிட்டார்.
கிறிஸ்தவர்களாகிய நாம் கடமைக்காக எதையும் செய்பவர்களாக இல்லாது எதனைச் செய்தாலும் அது அர்த்தமுள்ளதாகவும் இறைவனுக்கு சித்தமானதாகவும் அமைய வேண்டும் என்பதை அவர் வலியுறுத்தினார்.
“ஞாயிற்றுக்கிழமை கிறிஸ்தவர்கள்”:
அருட்தந்தையவர்கள் கடன் திருநாட்களில், ஏனைய வாரநாட்களில் திருப்பலிப் பூசைக்கு வராத விசுவாசிகள் பற்றிக் குறிப்பிட்டார். கடந்த வாரம் கொண்டாடப்பட்ட தேவ அன்னையின் அமலோற்பவத்திருவிழா திருப்பலியில் மிகச் சொற்ப மக்களே பங்கேற்றதாகக் குறிப்பிட்டார். ஞாயிற்றுக்கிழமைகளுக்கு மட்டும் மட்டுப்படுத்தப்பட்டவர்களாய் கிறிஸ்தவர்கள் இருக்கக் கூடாதென்றார்.
இந்த திருவருகைக் காலத்தில் கடன் திருநாள் ஒன்றில் பூசைக்கு வர தவறியமைக்காக பாலசங்கீர்த்தனம் செய்து ஆண்டவரிடம் மன்னிப்புக் கோர வேண்டும் எனவும் கேட்டுக் கொண்டார்.
ஆலய சிரமதானப் பணிகளுக்கு வரத்தவறியவர்களுக்கு அறிவுரை கூறிய அவர், திருவருகைக் காலம் என்பது பிறருக்கு உதவும் காலம், இத்தகைய நற்செயல்கள்தான் கிறிஸ்து பிறப்பு ஆயத்தங்களை அர்த்தமுள்ளதாக்கும் எனவும் அருட்தந்தை தெரிவித்தார்.
இறைவார்த்தைக்கான ஆண்டு!
இறைவார்த்தை ஆண்டாக எதிர்வரும் வருடத்தை பேராயர் கர்தினால் மெல்கம் ரஞ்சித் ஆண்டகை அவர்கள் அறிவித்துள்ளார். இந்த ஆண்டை சிறப்பிப்பது என்பது நாம் இறைவார்த்தையை வாசித்து அதனை வாழ்க்கையில் கடைப்பிடிப்பதிலேயே தங்கியுள்ளது.
இதனைக் கருத்திற் கொண்டு இறைவார்த்தையை இவ்வாண்டில் தினமும் தியானிக்க முயற்சிக்க வேண்டுமென அருட்தந்தை கேட்டுக் கொண்டார். நத்தார் பண்டிகை, புதுவருடம் போன்ற கொண்டாட்டங்களின் போது தமக்கு எதையாவது பரிசளிக்க முயல்வோர் இம்முறை அதனைத் தவிர்த்து இறைவார்த்தையைத் தியானிக்க வசதியாக இறைவார்த்தை பிரசுர தினக்குறிப்பு ஒன்றை கொள்வனவு செய்து அதனை தினமும் வாசித்துப் பயன் பெறுமாறு தெரிவித்தார். ஒவ்வொருவரும் திருப்பலியின் போது தமது கைகளில் அந்த தினக்குறிப்பை ஏந்திவந்தாலே தமக்கு அது பெருமையாக இருக்கும் எனவும் அவர் குறிப்பிட்டார்.
உண்மையில் திருப்பலியில் மறையுரைகளில் கூறப்படும் அறிவுரைகள், வாழ்க்கைப் படிப்பினைகளைக் கடைப்பிடித்தால் நாம் அனைவருமே இறைச்சித்தத்திற்கேற்ப வாழ முடியும். அருட் தந்தையின் அறிவுரைகள் இதற்கு சிறந்த அடித்தளமிடுவது உறுதி.

