அரசாங்கத்தின் நல்ல திட்டங்களை அறிந்தேஐ.தே.க. அங்கத்தவர்கள் எம்முடன் இணைகின்றனர்

பிரதமர் தி. மு. ஜயரத்ன
(ஹாரிஸ்பத்துவ குறூப் நிருபர்)
எதிர்வரும் உள்ளூராட்சி மன்றத் தேர்தலின்போது ஐக்கிய மக்கள் சுதந்திரக் கூட்டணியை ஆதரித்து வாக்களிப்பதே புத்திசாதுரியமான முடிவாகும். இதன் மூலமே தமது பிரதேசங்களை அபிவிருத்தி செய்து கொள்ள வாய்ப்பு ஏற்படும் என்பதை வாக்களிக்கும் ஒவ்வொருவரும் உணர்ந்து செயல்பட வேண்டும்.
இவ்வாறு தெரிவித்தார் பிரதமர் டி. எம். ஜயரத்ன. கம்பளை, கஹட்டபிட்டிய எனுமிடத்தில் ஐக்கிய மக்கள் சுதந்திரக் கூட்டணியின் தேர்தல் அலுவலக மொன்றினைத் திறந்து வைத்தபின் இடம்பெற்று பிரசாரக் கூட்டமொன்றில் உரையாற்றுகையிலேயே அவர் இவ்வாறு கூறினார். இங்கு தொடர்ந்து உரையாற்றிய பிரதமர் மேலும் கூறியதாவது;
எதிரணிகள் எண்ணுவதுபோல் உள்ளூராட்சி மன்றங்கள் அவர்கள் வசமானாலும் கூட மத்திய அரசாங்கம் ஐக்கிய மக்கள் சுதந்திரக் கூட்டணி வசமே இருக்கும்.
எனவே அவர்களால் அபிவிருத்திப் பணிகளை முன்னெடுக்கவோ, பிரதேச முன்னேற்றத்துக்கு உழைக்கவோ முடியாது. எனவே அர்த்தமற்ற அரசியல் தந்திரங்களை நம்பி வழி தவறாது மக்கள் தெளிவான சிந்தனையோடு செயல்பட வேண்டும்.
நாட்டிலே பொருட்களின் விலை அதிகரிப்பைக் காரணம் காட்டியே அவர்கள் வாக்குக் கேட்கிறார்கள். ஆனால் இது எங்கள் நாட்டில் மாத்திரம் உள்ள பிரச்சினை அல்ல. இது உலகளாவிய பிரச்சினை மக்கள் அதை நன்கு தெரிந்தவர்கள் அவற்றை நம்பும் அளவுக்கு எமது மக்கள் சிந்திக்கத் தெரியாதவர்கள் அல்ல.
நீண்டகால அரசியல் அனுபவம் மிக்கவர்கள் எமது மக்கள் ஜனாதிபதியும் அன்னாரின் அரசாங்கமும் இந்த நாட்டை சிறந்ததோர் எதிர்காலத்தைக் காண அழைத்துச் செல்கின்றனர். பேதங்களற்ற சமுதாயங்கள் வாழும் சூழலொன்று இன்று உருவாகி உள்ளது. அபிவிருத்தி நடவடிக்கைகளும் இதே அடிப்படையிலேயே முன்னெடுக்கப்படுகின்றன. இதனை உணர்ந்ததால் தான் ஐக்கிய தேசியக் கட்சியிலிருந்து ஏ. ஆர். எம். ஏ. காதர் போன்ற முன்னணித் தலைவர்கள் கூட எமது அரசாங்கத்தோடு இணைந்து செயல்பட முன்வந்துள்ளார்கள் என்றார். (ஐ-ஞ)
