நானுஓயா முதல் இராகலை வரை ரயில் பாதை செயல்திட்ட அறிக்கை சமர்ப்பிக்க ஜனாதிபதி பணிப்பு


(நுவரெலியா தினகரன் நிருபர்)
உங்கள் அனைவருக்கும் தெரியும் அண்மையில் நுவரெலியா அபிவிருத்தி குழுக் கூட்டம் ஜனாதிபதி தலைமையில் நடைபெற்றது. இதன்போது கடந்த பல வருடங்களாக செயல்படாமல் இருந்த நானுஓயா தொடக்கம் நுவரெலியா கந்தப்பளை ஊடாக இராகலை வரை சென்ற ரயில் பாதை தொடர்பாக தமக்கு அறிக்கை ஒன்றை சமர்ப்பிக்குமாறு ஜனாதிபதி பணித்திருந்தார். அதனை செய்ய நான் கடமைப்பட்டிருக்கின்றோம் என போக்குவரத்து துறை அமைச்சர் குமார வெல்கம தெரிவித்தார்.
நானுஓயாவில் இருந்து நுவரெலியா ஊடாக இராகலை வரை அபிவிருத்தி செய்யப்படவுள்ள ரயில் பாதை தொடர்பான கலந்துரையாடல் ஒன்று போக்குவரத்து துறை அமைச்சர் குமார வெல்கம தலைமையில் அண்மையில் கந்தப்பளை பெளத்த விகாரையில் நடைபெற்றது.
இக் கலந்துரையாடலில் போக்குவரத்து துறை அமைச்சர் குமார வெல்கம, நுவரெலியா மாவட்ட நாடாளுமன்ற உறுப்பினரும் மலையக மக்கள் முன்னணியின் அரசியல் துறை தலைவருமான வேலுசாமி இராதாகிருஷ்ணன், நுவரெலியா மாநகர சபை பிரதி முதல்வர் திஸ்ஸ செனவிரத்ன, கந்தப்பளை பெளத்த விகாரையின் விகாராதிபதி, கந்தப்பளை நகர வர்த்தகர்கள், விவசாயிகள் என பலரும் இக் கலந்துரையாடலில் கலந்து கொண்டனர். இது தொடர்பாக தொடர்ந்து கருத்து தெரிவித்த அமைச்சர் :-
மக்களும் இங்குள்ள மக்கள் பிரதிநிதிகளும் இந்த திட்டத்தை எதிர்க்கும் பட்சத்தில் அதனை நடைமுறைப்படுத்த இந்த அரசாங்கமோ எமது ஜனாதிபதியோ முயற்சி செய்ய மாட்டார். அதனை நீங்கள் அனைவரும் நன்கு புரிந்து கொள்ள வேண்டும். எனவே எனது கடமை அறிக்கை ஒன்றை தயாரித்து வழங்குவது அந்த வேலையே தற்பொழுது நடைபெறுகின்றது. 
எனவே இங்குள்ள மக்கள் குழப்பமடைய தேவையில்லை. நான் இங்கு வந்த பின்பு இது தொடர்பாக உள்ள எதிர்ப்புகளை நன்கு அறிந்து கொண்டேன். எமது ஜனாதிபதி மக்களின் மனங்களை நன்றாக புரிந்துகொள்ளக் கூடியவர். இது தொடர்பாக மக்கள் பாதிக்கப்படுவார்கள் என அவர் புரிந்து கொள்ளும் பட்சத்தில் இதனை நடைமுறைப்படுத்த மாட்டார். எனவே யாரும் குழப்பம் அடையத் தேவையில்லை.
நான் நானுஓயாவில் இருந்து நுவரெலியாவிற்கு கால்நடையாக பழைய ரயில் பாதையில் வந்தேன். அதன்பொழுது நான் புரிந்துகொண்டேன் இது சுலபமான காரியம் அல்ல என்பதை அதைவிடவும் முக்கியமானவிடயம் ரயில் மூலம் பாரிய இலாபத்தை பெற முடியாது என்பது.
ஆனால் நுவரெலியாவிற்கு வருவது சாதாரணம் ஏனென்றால் உல்லாச துறையை அபிவிருத்திசெய்ய வேண்டும். அதேவேளை இங்கிருந்து கொழும்பிறகு மரக்கறிகளை கொண்டுசெல்வது இன்று பாரிய செலவு ஏற்படுகின்றது. அதனை கட்டுப்படுத்த முடியும் மற்றது பிளாஸ்டிக் பெட்டிகளை கொழும்பில் இருந்து நுவரெலியாவிற்கு மீண்டும் கொண்டுவருவது இலகுவாக அமையும்.
எனவே நானுஓயாவில் இருந்து நுவரெலியாவிற்கு வருவது சிறந்ததாக இருக்கும் என நினைக்கின்றேன். நான் ஜனாதிபதியின் கவனத்திறகு இந்த அனைத்து விடயங்களையும் கொண்டு செல்வேன் என்றார்.
ஆனால் நுவரெலியாவிற்கு கொண்டு வருவதன் மூலம் பல அபிவிருத்தி வேலைத்திட்டங்களை முன்னெடுக்கலாம். குறிப்பாக உல்லாச பயணத் துறையை அபிவிருத்தி செய்யலாம். 
ஏனென்றால் மாலைதீவு இன்னும் சில வருடங்களின் பின்பு கடலுக்குள் மூழ்குவதற்கான சந்தர்ப்பம் உள்ளதாக பல ஆய்வாளர்கள் கூறுகின்றனர்.
எனவே நமது நாட்டிற்கு உல்லாசத் துறையில் அதிக முக்கியத்துவம் கிடைக்கும். அதனை நாம் முறையாக பயன்படுத்திக் கொள்ள வேண்டும். ரயில்வேக்கு சொந்தமான காணிகளை யாருக்கும் பகிர்ந்தளிக்க முடியாது. ஏனென்றால் வெள்ளைக்காரர்கள் அவ்வாறு சரியான முறையில் சட்டத்தை உருவாக்கியுள்ளனர்.
