விரைவாக உதவித் தொகை பெற முதியோர் ஸ்மார்ட்கார்ட் திட்டம்

ஜெயலலிதா அறிவிப்பு
ஓய்வூதியமாகிய உதவித்தொகை உரியவர்களுக்கு (வங்கிகள் மூலமாக) உரிய நேரத்தில் பெற்றுக்கொள்ளும் முகமாக ஸ்மார்ட் கார்ட் திட்டமொன்றை தமிழக அரசு அறிமுகப்படுத்தவுள்ளது.
இது தொடர்பாக தமிழக அரசு வெளியிட்டுள்ள செய்திக் குறிப்பில் தெரிவித்திருப்பதாவது:-
சமூகத்தில் மிகவும் நலிந்த பிரிவைச் சேர்ந்த முதியோர், மாற்றுத் திறனுடையோர், விதவைகள், கணவரால் கைவிடப்பட்ட பெண்கள் ஆகியோரின் நலனுக்காக தமிழக அரசால் பல்வேறு சமூக பாதுகாப்புத் திட்டங்களின் கீழ் ஓய்வூதியம் வழங்கப்பட்டு வருகிறது.
முதல் அமைச்சர் ஜெயலலிதா பதவியேற்றவுடன் பல்வேறு சமூகப் பாதுகாப்புத் திட்டங்களின் கீழ் வழங்கப்படும் ஓய்வூதியத்தை 500 ரூபாயிலிருந்து 1,000 ரூபாயாக உயர்த்த ஆணையிட்டார். 
இந்த ஓய்வூதியம் உரியவர்களுக்கு உரிய நேரத்தில், முழுத் தொகையும் சென்றடைவதில் உள்ள நிர்வாக சிக்கல்களை அறிந்த முதல் அமைச்சர் ஜெயலலிதா, சமூகப் பாதுகாப்புத் திட்டங்களின் கீழ் வழங்கப்படும் மாதாந்த ஓய்வூதியத்தை வங்கிகள் மூலமாக பயோமெட்ரிக் ஸ்மார்ட் அட்டையினை பயன்படுத்தி வழங்கும் ஒரு முன்னோடி திட்டத்தினை செயல்படுத்த உத்தரவிட்டார்.
இம்முன்னோடித் திட்டத்தின்படி சமூகப் பாதுகாப்புத் திட்டங்களின் கீழ் மாதாந்த ஓய்வூதியம் பெறும் ஒவ்வொரு பயனாளிகளின் பெயரிலும் வங்கிக் கணக்கு தொடங்கப்படும். பயனாளிகளின் அங்க அடையாளங்களை அடிப்படையாகக் கொண்ட அட்டையை பயன்படுத்தி வங்கி சேவையாளர்கள் மூலமாக பயனாளிகளின் கிராமத்திற்கு நேரில் சென்றே பயனாளிகளுக்கு மாதாந்த ஓய்வூதியம் வழங்கப்படும்.
இம்முன்னோடித் திட்டம் மாநிலத்தின் பிற பகுதிகளுக்கு மூன்று கட்டங்களாக விரிவுபடுத்தப்படும். முதற்கட்டமாக 2001 ஆம் ஆண்டு மக்கள் தொகை கணக்கெடுப்பின்படி 2,000 க்கும் மேற்பட்ட மக்கள் தொகை கொண்ட 4,385 கிராமங்களில் பயோமெட்ரிக் ஸ்மார்ட் கார்டுகள் பயன்படுத்தி வங்கிகள் மூலம் ஓய்வூதியத் தொகையை வழங்கும் திட்டம் செயல்படுத்தப்படும்.
இந்த 4,385 கிராமங்களிலும் இத்திட்டம் இந்த வருடம் ஜூன் மாதத்திற்குள் செயல்படுத்தப்படும். 
இரண்டாம் கட்டமாக 2001 ஆம் ஆண்டு மக்கள் தொகைக் கணக்கெடுப்பின்படி 1,000 முதல் 2,000 வரை மக்கள் தொகை கொண்ட கிராமங்களில் பயோமெட்ரிக் ஸ்மார்ட் கார்ட்டுகள் பயன்படுத்தி வங்கிகள் மூலம் ஓய்வூதியத் தொகை வழங்கும் இம்முன்னோடித் திட்டம் செயல்படுத்தப்படும். மூன்றாம் கட்டமாக இதர கிராமங்களிலும், நகரப் பகுதிகளிலும் பயோமெட்ரிக் ஸ்மார்ட் கார்ட்டு பயன்படுத்தி வங்கிக் கணக்குகள் மூலம் பயனாளிகளுக்கு ஓய்வூதியம் வழங்கப்படும்.
இந்த முறையின் மூலம், ஓய்வூதியப் பயன்களை பயனாளிகள் விரைவாகவும் எளிதாகவும் பெற இயலும். இது மட்டுமல்லாமல் போலி பயனாளிகள் ஓய்வூதியம் பெறுவதை தடுக்கவும் இத்திட்டம் வழிவகை செய்யும்.
இவ்வாறு அதில் கூறப்பட்டுள்ளது.
