கண்டி ஸ்ரீ தலதா மாளிகை எஸல பெரஹராவுக்கானகாப்புக் கட்டு வைபவம் எதிர்வரும் 19ம் திகதி


தினகரன் செங்கடகல நிருபர்
வரலாற்றுப் புகழ் மிக்க கண்டி ஸ்ரீதலதா மாளிகையின் வருடாந்த எஸலப் பெரஹராவிற்கான கப் நாட்டும் (காப்புக் கட்டும்) வைபவம் எதிர்வரும் ஜூலை 19ம் திகதி சம்பிரதாய பூர்வமாக நான்கு தேவாலயங்களில் நடைபெறும் என கண்டி தலதா மாளிகையின் தியவதன நிலமே பிரதீப் நிலங்க தேர தெரிவித்தார்.
இவ்வருடத்திற்கான எஸல பெரஹராவை விரிவாக நடத்துவது தொடர்பாக ஆலோசனைக் கூட்டம் ஒன்று கண்டி செயலகத்தில் செயலாளர் காமினி செனவிரட்ன தலைமையில் நடைபெற்ற போதே தியவதன நிலமே மேற்கண்டவாறு தெரிவித்தார். இங்கு அவர் மேலும் தெரிவிக்கையில், கண்டி நகரில் அமைந்துள்ள ஸ்ரீ கதிரேஷன் - ஸ்ரீ விஷ்ணு - ஸ்ரீ நாத - ஸ்ரீ பத்தினி ஆகிய நான்கு தேவாலயங்களிலும் எதிர்வரும் ஜூலை 19ம் திகதி கப் நாட்டப்படும்.
ஜூலை 23ம் திகதி வீதி ஊர்வல பெரஹராவான கும்பல் பெரஹரா ஆரம்பமாகி 27ம் திகதி வரை நடைபெறும். ஜூலை 28ம் திகதி விசேட ரந்தோலி பெரஹரா ஆரம்பமாகி ஓகஸ்ட் மாதம் 01ம் திகதி வரை நடைபெறும்.
ஓகஸ்ட் மாதம் 02ம் திகதி அதிகாலை கெட்டம்பே மகாவலி கங்கையில் இடம்பெறும் தீர்த்தோற்சவத்துடன் பகல் பெரஹரா ஊர்வலம் ஆரம்பமாகி அன்று மாலை நிறைவடையும்.
இதன் பின்னர் மாலை கண்டி ஜனாதிபதி மாளிகையில் ஜனாதிபதியை சந்தித்து பெரஹரா நிறைவடைந்த செய்தியை அறிவிக்கும் நிகழ்வுகள் நடைபெறும் என்றும் தியவதன நிலமே தெரிவித்தார். (ஐ-ஞ)
