13 உறுப்பினர்களைக் கொண்ட மாத்தளை மாநகர சபைக்கு 272 வேட்பாளர்கள் போட்டி

(உக்குவளை விசேட நிருபர்)
பதின்மூன்று உறுப்பினர்களைத் தெரிவு செய்யும் மாத்தளை மாநகர சபைக்கு எட்டு பதிவு செய்யப்பட்ட அரசியல் கட்சிகள் எட்டு சுயேச்சைக் குழுக்களிலிருந்து மொத்தம் 272 வேட்பாளர்கள் போட்டியிடுகின்றனர்.
கடந்த 25 ஆம் திகதி மாத்தளை மாவட்ட செயலாளரும், தெரிவத்தாட்சி அதிகாரியுமான திருமதி ஹெலன் மீகஸ்முல்லவிடம் வேட்புமனுக்கள் தாக்கல் செய்யப்பட்டன. தாக்கல் செய்யப்பட்ட எந்த வேட்புமனுக்களும் நிராகரிக்கப்படாமை விசேட அம்சமாகும். மாத்தளை மாநகர சபையின் ஆட்சியைக் கைப்பற்றிட ஐ. ம. சு. முன்னணி, ஐ. தே. க., ஜே. வி. பி. மற்றும் எட்டு சுயேச்சைக் குழுக்கள் களமிறங்கியுள்ளன.
ஸ்ரீல. மு. கா., இ. தொ. கா. என்பன ஆளும் ஐ. ம. சு. மு.யுடன் இணைந்து போட்டியிடுகின்றன.
பிரதி அமைச்சர் ரோஹண திஸாநாயக்க முன்னாள் மாநகர முதல்வரும் வேட்பாளருமான ஹில்மி முஹம்மத் கரீம் ஆகியோர் ஐ. ம. சு. மு.யின் வேட்புமனுக்களை தாக்கல் செய்தனர்.
முன்னாள் பாராளுமன்ற உறுப்பினர் ரஞ்சித் அலுவிஹாரே, பாராளுமன்ற உறுப்பினர் வசன்த அலுவிஹாரே, மாநகர சபையின் முன்னாள் எதிர்க் கட்சித் தலைவர் வசன்த அலுவிஹாரே ஆகியோர் ஐ. தே. க.வின் வேட்புமனுக்களைக் கையளித்தனர்.
முன்னாள் மத்திய மாகாண சபை உறுப்பினர் கமகெதர திஸாநாயக, மாநகர சபையின் முன்னாள் உறுப்பினரும் வேட்பாளருமான பண்டாரநாயக ஆகியோர் ஜே. வி. பி.யின் வேட்புமனுவைக் கையளித்தனர்.
வேட்புமனுக்கள் தாக்கல் செய்வதை பார்வையிட பல நூற்றுக் கணக்கான கட்சி ஆதரவாளர்கள் மாவட்ட செயலகத்திற்கு வெளியே குழுமி இருந்ததையும் அவதானிக்க முடிந்தது. (ஐ - ஈ)
