பூச்சிகளை உண்ணும் ரோபோ


எலியைப் பிடிக்கப் பயன்படும் எலிப் பொறியைப் பற்றி நமக்கு தெரியும். ஆனால் பூச்சியைப் பிடிக்கும் பூச்சிப் பொறியைப் பற்றி உங்களுக்குத் தெரியுமா?
ஓ தெரியுமே. பூச்சியைப் பிடிக்கப் பயன்படும் எந்திரம் தானே பூச்சிப் பொறி என்கிaர்களா? அதுதான் இல்லை. பூச்சிப்பொறி என்பது பூச்சிகளை பொறி வைத்துப் பிடித்து உண்ணும் ஒரு தாவரம். அந்த தாவரத்தின் பெயர், ‘வீனஸ் பிளைட்ராப்’ முட்களாலான விளிம்புகளைக் கொண்ட இலைகளை உடைய இந்தத் தாவரம் தன் இலைகளையே பூச்சியைப் பிடிக்கும் பொறிகளாகப் பயன்படுத்துகிறது. அதாவது, உணர்ச்சி மிகுந்த அல்லது எளிதில் தூண்டப்படக் கூடிய மெல்லிய ரோமங்கள் நிறைந்த இரு இலைகளின் உட்பகுதியில் ஒரு பூச்சி வந்து அமர்ந்தவுடன் ‘படக்’ என்று அவை மூடிக் கொள்ளும். மூடிய இலைகளினுள்ளே அகப்பட்டுக் கொண்ட பூச்சியை, வீனஸ் பிளைட்ராப் தாவரத்தின் என்சைம்கள் பின் மெல்ல மெல்லக் கரைத்து உணவாக்கிக் கொள்ளும். பூச்சியை பிடித்து உண்ணும் இந்த வீனஸ் பிளைட்ராப் தாவரம் போலவே ஓர் எந்திரமிருந்தால் எப்படியிருக்கும்? இப்படியொரு கேள்வி உங்களுக்கும் எனக்கும் எழுந்தால், அது வெறும் கற்பனையாகவே கரைந்து போயிருக்கும். ஆனால், இந்தக் கேள்வி சில ரோபோ தொழில்நுட்ப விஞ்ஞானிகளுக்கு தோன்றியதால், வீனஸ் பிளைட்ராப் தாவரம் போலவே பூச்சிகளை பிடித்து உண்ணும் ‘பூச்சிப் பொறி எந்திரன்’ பிறந்துவிட்டான். பூச்சிகளை பிடிக்கும் வகையில் வடிவமைக்கப்பட்ட, இரண்டு தொடக்க நிலை ரோபோக்கள் உலகின் இரு சோதனைக் கூடங்களில் உருவாக்கப்பட்டுள்ளன.
ஒன்று, தென் கொரியாவின் சியோல் நகரிலுள்ள சியோல் தேசிய பல்கலைக்கழகத்தில் உருவாக்கப்பட்டுள்ள ‘வடிவ ஞாபகத்திறன்’ பொருட்களாலானது (Shape memory materials) மற்றொன்று அமெரிக்காவின் மைனே பல்கலைக்கழகத்தில், தங்க நானோ துகள்களாலான செயற்கை தசைகளைக் கொண்டு உருவாக்கப்பட்டுள்ளது.
சியோல் நகர ரோபோவில் ஒரு வடிவ ஞாபகத்திறனுள்ள உலோகச் சுருளால் இணைக்கப்பட்ட காபன் இழைகளாலான இரு இலைகள் இருக்கின்றன. இந்த ரோபோவில் இருக்கும் உலோகச் சுருள் ஒரு சாதாரண எலிப்பொறியைப் போலவே செயல்படுகிறது. அதாவது, ஒரு பூச்சி அல்லது வேறொரு பொருளின் கனமானது உலோக சுருளை சுருக்கும் போது, அதனுடன் இணைக்கப்பட்டிருக்கும் இரு இலைகளும் எதிரெதிர் திசையில் வேகமாக இழுக்கப்படுகின்றன. இச்சமயத்தில் ரோபோவின் இலைகளுக்கு நடுவில் இருக்கும் பூச்சியானது அகப்பட்டுக் கொள்கிறது. ஆனால், மைனே பல்கலைக்கழக ரோபோவில் ஒரு மின் மண்ட லத்தில் தாக்கத்தில் வளையும் தன்மையுள்ள அயன்களாலான, பல்பகுதிச் சேர்க்கை உலோக கலவை (ionic polymeric metal composite, IPMC) பயன்படுத்தப்படுகிறது.
ஒரு மின்னழுத்தத்தின் தாக்கத்தில் இது சுருங்கும் போது, கிட்டத்தட்ட வீனஸ் பிளைட்ராப்பின் இலைகளிரண்டும் சுருங்குவதைப் போலவே இருக்கிறது என்கிறார் இதனை உருவாக்கிய பொறியாளர் மோசன் ஷாஹின்பூர். தங்க மின்முனைகளால் பூசப்பட்ட பல்பகுதிச் சேர்க்கைப் படிமத்தாலான இலைகளில் இந்த உலோகக் கலவை மின்முனைகளாலான ரோமங்கள் உருவாக்கப்பட்டன. இரு இலைகளும் ஒரு செப்பு மின்முனையால் இணைக்கப்பட்டன. ஒரு பூச்சியானது பல்பகுதிச் சேர்வை படிமத்தில் வந்து உட்காரும் போது, ரோமங்கள் இரு இலைகளுக்கும் தகவலனுப்புகின்றன. உடனே இரு இலைகளும் படக்கென்று மூடிக்கொள்கின்றன.
இந்த இருவகையான பூச்சி பிடிக்கும் ரோபோக்களும் பூச்சி உண்ணும் ரோபோக்களாக மாற வேண்டுமானால், பிடித்த பூச்சிகளை அவை செரிமானம் செய்தாக வேண்டும். அதற்கு, பிடித்த பூச்சிகளை செரிமானம் செய்யும் வகையிலான இயக்க இரசாயனவியல் குடல் ஒன்று இந்த ரோபோக்களின் உடலில் பொருத்தப்பட வேண்டும். அது மட்டுமல்லாமல், செரித்த பூச்சியிலிருந்து சக்தியும் உருவாக்கப்பட வேண்டும். ஆக இவையெல்லாம் சாத்தியப்பட்டால் ஒரு பூச்சி உண்ணும் பூச்சிப் பொறி எந்திரன் அல்லது ரோபோ தயார். அத்தகைய ஒரு ரோபோ சாத்தியப்பட்டால் ஒரு பெரிய சாதனைதான்.
