வக்பு சபைக்கு முறைப்பாடு




நிந்தவூர் ஜும்ஆப் பள்ளிவாசலில் சுமார் 5 வருடங்கள் தலைவராக இருந்து 2008 பெப்ரவரி மாதமளவில் பள்ளிவாசல் தலைமைத்துவப் பதவியிலிருந்து நான் ஓய்வு பெற்றேன்.
நான் மேற்படி பள்ளிவாசல் தலைவராக பதவி வகித்த காலங்களில் சமூக தேவைகளுக்காக அம்பாறை மாவட்ட பள்ளிவாசல் தலைவர்கள் ஒன்றுகூடுகின்ற மாவட்ட சம்மேளனத்தின் பொருளாளராகவும் கடமையாற்றியுள்ளேன்.
இவ்வாறு கிழக்கு மாகாண பள்ளிவாசல்களின் தலைவர்கள் ஒன்றுகூடும் கிழக்கு மாகாண அனைத்துப் பள்ளிவாசல்கள் சம்மேளனம் ஒன்றை உருவாக்குகின்ற கருத்துக்கள் எழுந்த போது அதற்கும் நான் உடன்பட்டிருந்தேன். சமூகத்தின் தேவை கருதி பொதுவான விடயங்களைப் பற்றி பேசுவதற்காகவே என்னுடைய உடன்பாடு அமைந்திருந்தது.
இதற்கான முதலாவது கூட்டத்தினை வாழைச்சேனையில் நடத்தி நிருவாகிகளும் தெரிவு செய்யப்பட்டிருந்தனர். அந்த நிர்வாகக் குழுவில் நானும் ஒருவராக இருந்தேன். தலைவராக காத்தான்குடியைச் சேர்ந்த சட்டத்தரணி ஜவாத் தெரிவு செய்யப்பட்டிருந்தார்.
ஜனாப். ஜவாத் சுகவீனமுற்றிருந்ததனால் இத்தலைமைப் பொறுப்பை தான் பொறுப்பெடுத்து நடத்துவதற்கு எஸ். எல். எம். ஹனீபா தலைவர் ஜவாத் அவர்களிடமிருந்து தற்காலிகமாக தலைமைப் பதவியை பெற்றுக் கொண்டார். இதன்பிறகு கூட்டங்கள் நடைபெற்றிருக்கவில்லை.
எஸ். எல். எம். ஹனீபா என்பவர் நமது கிழக்கு மாகாண பள்ளிவாசல் சம்மேளனத்தை பதிவு செய்ய ஏற்பாடுகள் செய்யப்பட்டிருக்கின்றது என்றும் அதற்கான ஆவணம் ஒன்றில் கையொப்பம் இடுமாறும் என்னைக் கேட்டதற்கிணங்க நானும் அந்த ஆவணத்தில் கையொப்பம் இட்டிருந்தேன்.
இந்நிகழ்வுக்குப் பிறகு கூட்டங்கள் எதுவும் நடைபெற்றிருக்கவில்லை. இதேவேளை நிந்தவூர் பள்ளிவாசல் தலைவர் பதவியிலிருந்து நான் ஓய்வுபெற்றேன் அதுபோன்று கிழக்கில் ஏனைய பள்ளிவாசல்களிலும் பதவி மாற்றங்கள் ஏற்பட்டிருந்தன. எஸ். எல். எம். ஹனீபா கூட அக்கரைப்பற்று ஜும்ஆ பெரிய பள்ளிவாசல் தலைமைத்துவத்தில் இருந்து நீங்கிக் கொண்டதாக அறியக்கிடைத்தது.
பள்ளிவாசல்களின் மாவட்ட சம்மேளனமோ அல்லது மாகாண சம்மேளனமோ கூடுவதற்கு தேவை வருகின்றபோது அப் பள்ளிவாசல்க ளின் அக்காலத்திற்குரிய தலைவர்கள் கலந்துகொள்வதுவும் பிரதிநிதித்துவப்படுத்துவதும்தான் வழிமுறையானதாகும்.
இருப்பினும் பல சந்தர்ப்பங்களில் கிழக்கு மாகாண அனைத்துப் பள்ளிவாசல்கள் சம்மேளனம் என்ற கடிதத் தலைப்பு பள்ளிவாசல் ஒன்றின் தலைவர் அல்லாத எஸ். எல். எம். ஹனீபாவால் பாவிக்கப்பட்டிருந்ததை அவதானிக்க கூடியதாகவிருந்தது. 
குறிப்பாக கடந்த 2008ஆம் ஆண்டின் பட்ஜட் விவாதத்தின் போது அரசாங்கத்திற்கு வாக்களிக்க வேண்டாமென்று முஸ்லிம் பாராளுமன்ற உறுப்பினர்களுக்கு கிழக்கு மாகாண அனைத்துப் பள்ளிவாசல்கள் சம்மேளனத்தின் தலைவர் என்ற போர்வையில் வேண்டுகோள் விடுக்கப்பட்டிருந்தது.
இவைகளை நான் பெரிதாகக் கவனத்தில் எடுக்கவில்லை.
தொடர்ந்து செப்டம்பர் 26ஆம் திகதிய தினகரன் பத்திரிகையில் ‘கிழக்கு மாகாண பள்ளிவாசல்கள் சம்மேளனம் துஷ்பிரயோகம் செய்யப்படுவதற்கு கண்டனம்’ என்ற தலைப்பில் அக்கரைப்பற்றின் மூன்று ஜும்ஆப் பள்ளிவாசல்கள் ஒன்றுசேர்ந்து கூட்டாக அறிக்கை ஒன்றை வெளியிட்டிருந்தன.
மேலும் கடந்த 17.10.2009ந் திகதி வேறொரு பத்திரிகையில் ‘கிழக்குப் பள்ளிவாசல், நிறுவன சம்மேளனத்தின் தலைமை பற்றி கேள்வி எழுப்புவது அர்த்தமற்றது. அந்த அமைப்பின் செயலாளர் விளக்கம்’ என்ற தலைப்பில் எம். ஐ. எம். அப்துல்லாஹ் என்பவர் அறிக்கை ஒன்றை வெளியிட்டிருந் தார். 
அவ்வறிக்கையில் கிழக்கு மாகாண அனைத்துப் பள்ளிவாசல் கள் அமைப்பின் தலைவர் எஸ். எல். எம். ஹனீபாதான் என்றும் அதன் பதிவுச் சான்றிதழில் அவருடைய பெயரே தலைவராகக் குறிப்பிடப்பட்டிருக்கிறது என்றும் கூறப்பட்டிருந்தது. ஆனால் குறிப்பிட்ட அந்த அப்துல்லாஹ், எஸ். எல். எம். ஹனீபா ஆகிய இருவருமே இன்று பள்ளிவாசல்களின் தலைவர்களாக கடமையில் இல்லை.
இவ்வறிக்கைகள் இச்சம்மேளனம் தொடர்பாக ஆராய்வதற்கு என்னைத் தூண்டியது. எஸ். எல். எம். ஹனீபா என்பவர் அன்று எனக்கு அனுப்பி வைத்திருந்த “Federation of All Mosques and Institutions in Eastern Province” (கிழக்கு மாகாண அனைத்துப் பள்ளிவாசல்களினதும் நிறுவனங்களினதும் சம்மேளனம்) என்ற தலைப்பிலிருந்த ஆவணமானது கம்பனிச் சட்டத்தின் கீழ் பதியப்பட்டிருப்பதையும் எனது கையொப்பமும் அதற்கு பாவிக்கப்பட்டிருப்பதையும் என்னால் அறிய முடிந்தது. 
மேலும் இது தொடர்பாக மற்றவர்களிடத்திலும் நான் வினவியதிலிருந்து கிழக்கு மாகாண பள்ளிவாசல்களின் சம்மேளனம் என்ற பெயரால் துஷ்பிரயோகம் நடைபெற்றிருக்கிறது என்றும் அறியக் கிடைத்தது.
இவ் ஆவணத்தில் வெளிநாட்டிலும் உள்நாட்டிலும் பணம் அறவிடுவது தொடர்பாகவும், வெளிநாடு, உள்நாடுகளில் கிளைகள் நிறுவுவது தொடர்பாகவும் குறிப்பிடப்பட்டிருந்தமை எனக்கு பெரும் வியப்பைத் தந்தது. 
இது திட்டமிட்டு மோசடிகள் செய்வதற்கு குறிப்பிட்டவர்களால் உருவாக்கப்பட்டிருக்கலாம் என்றும் மோசடிகள் பல நடைபெற்றிருக்கலாம் என்றும் பள்ளிவாசல்களின் பல தலைவர்கள் என்னிடத்தில் கூறிக்கொண்டார்கள். இதன் பணிப்பாளர் சபையில் எனது பெயரும் இருப்பதையிட்டு நான் அஞ்சுகின்றேன்.
கிழக்கு மாகாண பள்ளிவாசல்களுக்குத் தெரியாமலும் இப்பள்ளிவாசல்களுக்குப் பொறுப்பாகவுள்ள வக்பு சபைக்குத் தெரியாமலும் கிழக்கு மாகாணத்தின் அனைத்துப் பள்ளிவாசல்களும் கம்பனிச் சட்டத்தின் கீழ் பதியப்பட்டிருப்பது பாரதூரமான குற்றச் செயல் என்று நான் கருதுகிறேன். 
மேலும் கம்பனி ஒன்றின் தலைவர் தனது சுய இலாபங்களுக்காக கிழக்கு மாகாண பள்ளிவாசல்களின் பெயரைப் பாவித்து வந்திருப்பது முஸ்லிம் மக்களுக்குச் செய்த பெரும் துரோகமாகவே கருதக்கூடியதாகும்.
எனவே தலைவர், செயலாளர் எனக் கூறிக் கொண்டிருக்கும் எஸ். எல். எம். ஹனீபா, எம். ஐ. எம். அப்துல்லாஹ் ஆகிய இருவரையும் உடனடியாக விசாரித்து இவர்களது மோசடிகளைக் கண்டுபிடித்தும், இம்மோசடிகள் மேலும் இடம்பெறாமல் பாதுகாக்குமாறும் பள்ளிவாசல்களுககுப் பொறுப்பாக இயங்குகின்ற உங்கள் சபையிடம்வேண்டுகோள் விடுக்கின்றேன்.
இவர் போன்றவர்கள் தொடர்ந்தும் நம்பிக்கைக்குரிய பொதுப்பதவிகளில் அமர்த்தப்படுவதிலிருந்து தவிர்த்துக்கொள்ளுமாறு வேண்டிக் கொள்கிறேன்.
