தமிழக மக்களுக்கு உதவியாக இருப்பேன்;புதிய ஆளுநர் ரோசய்யா தெரிவிப்பு


தமிழக ஆளுநராக சட்டப்படி எனது கடமையைச் சரியாகச் செய்வேன் என்று ஆளுநர் கே. ரோசய்யா கூறினார்.
தமிழகத்தின் புதிய ஆளுநராக புதன்கிழமை பொறுப்பேற்ற பிறகு, நிபர்களிடம் அவர் கூறியது :-
தமிழக ஆளுநராகப் பொறுப்பேற்றதில் மகிழ்ச்சியடைகிறேன். 1953 வரை தமிழகம், ஆந்திரம் ஆகியவற்றின் தலைநகராக சென்னை இருந்தது. அப்போதே எனது அரசியல் வாழ்க்கை தொடங்கிவிட்டது.
அன்று இருந்த மூத்த அரசியல் தலைவர்கள் எனக்கு ஊக்கமளித்தார்கள் தமிழ்நாடு ஒரு பெரிய மாநிலம். அந்த மாநிலத்தின் ஆளுநராகப் பொறுப்பேற்றது எனது அதிர்ஷ்டம் என்றே நினைக்கிறேன். தமிழக மக்கள் அனைவருக்கும் எனது விநாயகர் சதுர்த்தி வாழ்த்துக்கள்.
முதல்வர் ஜெயலலிதா தமிழக மக்களுக்கு ஆதரவாக இருந்து வருகிறார். நான் எப்போதும் தமிழக மக்கள் அனைவருக்கும் உதவியாக இருப்பேன். தமிழக ஆளுநர் என்ற முறையில் எனது கடமையைச் சட்டப்படி சரியாகச் செய்வேன்.
ஆளுநர் என்ற முறையில் தமிழகத்தில் அரசியலமைப்புச் சட்டம் செயல்படுத்தப்படுவதைப் பார்வையிடுவது எனது பணி.
தமிழகத்தின் ஆலோசகராகவும், நலன் விரும்பியாகவும் இருப்பேன். இதுவரை தீவிர அரசியலில் இருந்தேன். தமிழக ஆளுநராகப் பதவியேற்ற நிமிடத்திலிருந்து நான் அரசியல்வாதியல்ல. தமிழ் கொஞ்சம் கொஞ்சமாகத் தெரியும். இனி தமிழில் பேசக் கற்றுக்கொள்வேன். அதன்பிறகு நன்றாகப் பேச முயற்சி செய்வேன்.
கடந்த 1952 ல் இருந்து ஊடகங்களோடு தொடர்பில் உள்ளேன். முன்பெல்லாம் 4.5 பத்திரிகைகள் மட்டுமே இருந்தன. இப்போது பத்திரிகைகள் அதிகமாகிவிட்டன. ஒருநாள் தொடங்கும்போது 10 பத்திரிகைகள் வரைப் படித்து விடயங்களைத் தெரிந்துகொள்கிறேன். தமிழக மக்களுக்கு ஏதேனும் விடயத்தைக் கூற விரும்பும்போது உங்களை அழைக்கிறேன் என்றார் ரோசய்யா.
