ஒரே படத்தில் ரஜினி, கமலைவைத்து இயக்குவதற்கு ஆசை


இயக்குநர்கெளதம் மேனன்
மின்னலே, காக்க காக்க, வேட்டையாடு விளையாடு, பச்சைக்கிளி முத்துச்சரம், வாரணம் ஆயிரம், விண்ணைத்தாண்டி வருவாயா ஆகிய படங்களை இயக்கிய கெளதம் வாசுதேவ் மேனன் அடுத்து ‘நடுநிசி நாய்கள்’ என்ற திகில் படத்தை இயக்கி இருக்கிறார்.
இந்த படத்தில் வீரா கதை நாயகனாக அறிமுகமாகிறார். இவர், கெளதம் வாசுதேவ் மேனனிடம் உதவி இயக்குநராக இருந்தவர். கதை நாயகியாக சமீரா ரெட்டி நடித்து இருக்கிறார்.
படத்தை பற்றி டைரக்டர் கெளதம் வாசுதேவ் மேனன் நிருபர்களுக்கு பேட்டி அளித்தார். அவர் கூறியதாவது :
‘கடந்த வருடம் நான் ஒரு வைத்தியரை சந்தித்து பேசும்போது அவரிடம் சிகிச்சை பெறுகிற ஒரு விசித்திரமான மனநோயாளி பற்றி கூறினார். அப்போதுதான் ‘நடுநிசி நாய்கள்’ படத்தின் கரு உருவானது.
அந்த மனநோயாளியாக யாரை நடிக்க வைப்பது? என்று யோசித்தபோது என் உதவியாளர் வீரா கண்ணில் பட்டான். அவனிடம் எப்போதுமே ஒரு தேடல் இருக்கும். அந்த தேடல்தான் அவனை கதை நாயகனாக தேர்வு செய்ய வைத்தது.
படத்தை முடித்து முதல் பிரதி தயாரானதும், படத்தின் முடிவு எப்படி இருக்கும் என்று தெரிந்துகொள்ள விரும்பினோம். அதற்காக வெவ்வேறு துறைகளை சேர்ந்த 35 பேர்களை தேர்வு செய்து படம் பார்க்க வைத்தோம்.
படம் முடிந்து அவர்கள் வெளியே வந்தபோது வீராவை பார்க்க பயந்தார்கள். அது எனக்கு கிடைத்த வெற்றி.
அடுத்து ‘விண்ணைத்தாண்டி வருவாயா’ படத்தை இந்தியில் இயக்குகிறேன் டுவென்டியத் செஞ்சுரி பாக்ஸ் என்ற ஹொலிவுட் நிறுவனத்துடன் இணைந்து இந்த படத்தை உருவாக்குகிறேன்.
ரஜினிகாந்த், கமல்ஹாசன் ஆகிய இருவரையும் வைத்து ஒரு படம் இயக்க வேண்டும் என்ற ஆசை இருக்கிறது’
இவ்வாறு கெளதம் வாசுதேவ் மேனன் கூறினார்.
