சினிமா பணி நிரந்தரமானது: முதல்வர்


சினிமா பணிதான் நிரந்தரமானது, முதல்வர் பதவி வரும், போகும். கலைத் துறைதான் என்றைக்கும் எனக்கு நிரந்தரம் என்றார் முதல்வர் கருணாநிதி.
முதல்வர் கருணாநிதி எழுதிய பொன்னர் சங்கர் நாவல், நடிகர் தியாகராஜன் இயக்கத்தில் அதே பெயரில் படமாகியுள்ளது. பிரசாந்த் இரட்டை வேடங்களில் நடித்துள்ள இப்படத்தின் பாடல் வெளியீட்டு விழா சென்னையில் நேற்று முன் தினம் நடந்தது. இசைத்தட்டை முதல்வர் வெளியிட, பொள்ளாச்சி நா. மகாலிங்கம் பெற்றுக்கொண்டார்.
இடை விடாத தேர்தல் பணிகளுக்கு இடையே இந்த விழாவில் கலந்துகொண்டிருக்கிறேன். சினிமா பணிதான் நிரந்தரமானது. முதல்வர் பதவிவரும், போகும். அது இடையில் கிடைக்காமல் போகலாம். ஆனால் இதுதான் நிரந்தரப் பணி, இந்த விழாவுக்கு வந்ததில் மகிழ்ச்சியாக இருக்கிறேன்.
பொதுவாக இப்போது திரைப்பட விழாக்களில் கலந்துகொள்வதில் எனக்கு அச்சம். திரைப்பட விழாக்களில் கலந்துகொள்வதால் விமர்சனத்துக்கு உள்ளாவதால் அத்தகைய நிகழ்ச்சிகளைத் தவிர்ப்பதில் மிகுந்த அக்கறையோடு இருந்து வருகிறேன். 
தமிழ்நாட்டில் இப்போது நிறைய பேர் இரட்டை வேடம் போடுகிறார்கள். நான் அரசியல்வாதியாக இருந்தாலும் என் எண்ணம், ஆர்வமெல்லாம் எழுத வேண்டும் என்பதுதான். எழுத்தை மறந்து என்னால் இருக்க முடியாது.
கருணாநிதி குடும்பம்தான் சினிமாத் துறையை பங்கு போட்டு கொண்டுள்ளது என சமீபத்தில் ஒரு பத்திரிகையில் எழுதியிருக்கிறார்கள். வெளிப்புற படப்பிடிப்புக்கு ஒரு நாளைக்கு ரூ. 1 இலட்சம் என்றிருந்த நிலையை ரூ. 5 ஆயிரமாக மாற்றியது நான்தான். 
மற்ற மாநிலங்களை விட தமிழ்நாட்டில்தான் கேளிக்கை வரியே இல்லாமல் செய்திருக்கிறோம். முதல்வர் கருணாநிதிக்கு நினைவுப் பரிசாக வெள்ளி செங்கோலும், தங்க முலாம் பூசப்பட்ட வீர வாளும் அளிக்கப்பட்டது. தியாகராஜன், பிரசாந்த் ஆகியோர் இதை வழங்கினார்கள்.
