பிரதமர் பதவியை எட்டுவது எப்போது?‘ராகுலும் கட்சியுமே முடிவு செய்ய வேண்டும்’


புதுடில்லி,
ராகுல் காந்தி பிரதமர் ஆவது எப்போது என்பது பற்றி அவரும் கட்சியும்தான் முடிவு செய்ய வேண்டும் என்று காங்கிரஸ் செய்தித் தொடர்பாளர் ஜெயந்தி நடராஜன் கூறியுள்ளார்.
காங்கிரஸ் கட்சியின் பொதுச் செயலாளர் திக்விஜய் சிங், ராகுல் காந்தி பிரதமராக பதவி ஏற்பதற்கான தகுதியும், நேரமும் வந்துவிட்டதாகக் கூறியிருந்தார்.
இது குறித்து ஜெயந்தி நடராஜனிடம் கேட்டதற்கு, ராகுல் காந்தி இந்த நாட்டின் பிரதமராக பதவி ஏற்பது எப்போது என்பது குறித்து அவரும், காங்கிரஸ் கட்சியும் நாட்டு மக்களும்தான் முடிவு செய்ய வேண்டும்.
ராகுல் காந்தி குறிப்பாக இளைஞர்கள் மத்தியிலும் கட்சியை ஜனநாயகப்படுத்துவதிலும், விவசாயிகள், தாழ்த்தப்பட்டவர்கள் மற்றும் சமுதாயத்தில் நலிந்த பிரிவினர் மத்தியிலும் மிகப்பெரிய மாற்றத்தை கொண்டு வந்து இருக்கிறார்.
இளைஞர்களுக்கு முன்மாதிரியான போற்றுதலுக்கு உரிய தலைவராக ராகுல் விளங்குவதுடன், காங்கிரஸ் கட்சிக்கு மட்டுமின்றி இந்த நாட்டிற்கும் வருங்கால தலைவர் ஆவார். அதே நேரத்தில் நமது பிரதமர் மன்மோகன் சிங், கடந்த 7 ஆண்டுகளாக இந்த நாட்டை தலைமை தாங்கி நடத்திச் செல்வதில் சிறப்பாக பணிபுரிந்து வருகிறார். அவர் பிரதமராக தொடர்ந்து நீடிப்பார் என்றார்.
