மாதர் குலத்தின் மகிமை

இன்று சர்வதேச பெண்கள் தினம்
பெண்கள் தினத்தின் வருகையினால்
பெருமை புவியும் பெறுகிறதே!
மண்ணில் மாதர் மகிமையினை
மேலாம் முறையில் உரைக்கிறதே!
மகளிர் மகிமைச் சான்றெனவே
லரும் மகளிர் தினத்தினிலே
இகத்தில் பெண்கள் உரிமையெலாம்
இனிதே தழைத்து ஓங்காதோ!
மாதர் குலத்தின் மகிமையினை
மண்ணும் மதித்து மகிழாதோ!
பூதம் என்றே பெண்மையினைப்
புரியும் நிலைமை தொலையாதோ!
ஆணின முலகில் அர்த்தமுற
அடிப்படை ஆவது பெண்மையென
ஏனோ தெரியா நிலையினிலே
ஏன்தான் உலகும் உள்ளனவோ!
தாய்மை தாரம் எல்லாமும்
தரணி தன்னில் பெண்ணினமே
ஆய்ந்து பார்க்கும் போதினிலே
அவனிக் குயிரும் அவ்வினமே!
மனித விருத்தி விளைநிலமாய்
மழலை வளரும் நல்லிடமாய்
இனிமை நல்கும் இன்னமுதாய்
இருப்பது உலகில் பெண்ணினமே!
இல்லற வாழ்வின் இன்பமென
இனிதே வாய்த்த பெண்மைக்கு
நல்லர ணாக ஆண்களினம்
நன்றென நாளும் அமையாதோ!
இறையின் படைப்பில் பெண்மைக்கு
இணையாய் வேறொன் றுளதாமோ!
நிறைவாய் மாதர் உரிமையினை
நிலமும் நிதமும் காத்திடுமோ!
மாதர் மகிழ்வே மண்ணினது
மகிழ்வென மதிக்கும் காலமது
பூதல மீதில் புலராதோ!
பெண்மை பெருமை காணாதோ!
மூதூர்
எம்.எம்.ஏ. அனஸ்
