கலாசூரி தேச நேத்ரு அருந்ததி ஸ்ரீரங்கநாதனின் கலை, கலாசார ஒலிபரப்புத் துறைசார் பங்களிப்பு

ரங்காசந்திரரத்ன...-
1946 ஆம் ஆண்டு பெப்ரவரி மாதம் 24ஆம் திகதி திரு. கே. சிவசுப்ரமணியம் (கந்தர் மடம், யாழ்ப்பாணம்) மற்றும் திருமதி வீரலக்ஷ்மி (உடுவில், யாழ்ப்பாணம்) ஆகியோரின் ஐந்து புதல்விகளில் கடைசிப் புதல்வியாக கலாசூரி தேச நேத்ரு அருந்ததி ஸ்ரீரங்கநாதன் பிறந்தார். கல்விமான்களையும் கலைஞர்களையும் கொண்ட இவரது குடும்பம் தமக்குரிய திறன்களைக் கொண்டு சர்வதேச அரங்கில் இலங்கைக்கு ஓர் அடையாளத்தை ஏற்படுத்திக் கொடுத்தது.
கொழும்பு- சைவ மங்கையர் கல்லூரியில் (Hindu Ladies College Colombo) ஆரம்பக் கல்வியை முடித்துக்கொண்ட இவர் தனது உயர்கல்வியை யாழ்ப்பாணம்- வேம்படி மகளிர் கல்லூரியில் தொடர்ந்தார். அங்கே தனது உயர்கல்வியை முடித்துக் கொண்டு பல்கலைக்கழகத்திற்கு தெரிவான இவர், பொருளாதாரத்தில் வங்கியியலில் சிறப்பு பட்டப்படிப்பை பேராதனை பல்கலைக்கழகத்தில் நிறைவு செய்தார்.
இளம் வயதிலேயே இசை, நடனம் மற்றும் கர்நாடக சங்கீதத்தில் பேரார்வம் கொண்டிருந்த இவர், கேளராவைச் சேர்ந்த குரு அந்தனி அவர்களிடம் வாய்ப்பாட்டையும் ஆந்தராவைச் சேர்ந்த பிரபல வீணை விற்பன்னரான திருமதி ராஜு அவர்களிடம் வீணையையும் கற்றுத் தேர்தார். அத்தோடு நடனத்தை ஜயலக்ஷ்மி கந்தையா மற்றும் கலாஷேத்ரா பாலசுந்தரி ப்ராதலிங்கம் ஆகியோரிடம் கற்றுக் கொண்டார். மேலும் இவர் தென்னிந்தியாவை சேர்ந்த புகழ்வாய்ந்த இசை மேதை மகாராஜபுரம் சந்தானம் மற்றும் வீணைவிற்பன்னர் கல்யாண கிருஷ்ண பாகவதர் ஆகியோரின் மாணவியாவார்.
பாடசாலையில் பிரபல்யமான மாணவியாக இருந்த அருந்ததி ஸ்ரீரங்கநாதன் பாடசாலைக் கல்வியில் மட்டும் சிறந்து விளங்குவதோடு நின்றுவிடாமல் தனது மேலதிகத் திறமைகளை வளர்த்துக் கொள்வதில் நாட்டம் காட்டினார்.
அத்தோடு நாடளாவிய ரீதியில் பாடசாலைகளுக்கிடையில் நடத்தப்படும் பாடல் போட்டியில் பல தடவைகள் தொடர்ச்சியாக தங்கப் பதக்கம் வென்றார். மேலும் பாடசாலை மட்டத்தில் கலை விழா, திருக்குறள் ஒப்பித்தல், பண் இசை போன்றவற்றில் பங்கேற்று பல பதக்கங்களை வென்றதன் காரணத்தால் தமது சக மாணவிகள் மற்றும் ஆசிரியர்கள் மத்தியில் கெளரவத்தைப் பெற்றுக் கொண்டார்.
இலங்கை தேசிய ஒலிபரப்புக் கூட்டுத்தாபனத்தால் நடத்தப்பட்ட கர்நாடக சாஸ்திரிய இசைத் தேர்வுகளில் சித்திபெற்று பாடசாலை மட்டத்திலேயே இசைத்துறையில் தனது பிரகாசமான பயணத்தைத் தொடர்ந்தார். இவர் இசைத்துறையின் நான்கு பிரிவுகளான வாய்ப்பாட்டு , வீணை இசை, பண் இசை மற்றும் மெல்லிசைப் பாடல்களில் தேர்ந்த ஒரேயொரு தமிழ் கலைஞராகத் திகழ்ந்தார். 1966ம் ஆண்டு வாய்ப்பாட்டு மற்றும் வீணை ஆகிய இரண்டிற்குமான NCOMS ஆசிரியர் தராதர இறுதி சான்றிதழைப் பெற்றுக்கொண்டார். அக்காலகட்டத்தில் இலங்கையில் சாஸ்திரிய இசைக்கான அதியுயர் தராதரம் (தகைமை) ஆசிரியர் பரீட்சையாக (NCOMS) இருந்தமை குறிப்பிடத்தக்கது.
1967 ஆம் ஆண்டு பேராதனை பல்கலைக்கழகத்தில் சேர்ந்து 1971 இல் பொருளாதாரத்தில் வங்கியியல் துறையில் சிறப்புப் பட்டம் பெற்றார். 1974ஆம் ஆண்டு இலங்கை ஒலிரப்புக் கூட்டுத்தாபனத்தில் நிகழ்ச்சித் தயாரிப்பாளராகத் தனது நீண்ட பயணத்தை ஆரம்பித்தார். இவரது ஆர்வமும் ஈடுபாடும் இலங்கை ஒலிபரப்புக் கூட்டுத்தாபனத்தில் இவரை முதலில் 1979 இல் நிகழ்ச்சிக் கட்டுப்பாட்டாளராகவும் 1984இல் இசைப் பணிப்பாளராகவும் 1994இல் தமிழ் சேவைப் பணிப்பாளராகவும் உயர்த்தியது.
அருந்ததி ஸ்ரீரங்கநாதன் இலங்கை ஒலிபரப்பு கூட்டுத்தாபனத்தில் 30 வருடங்கள் பணியாற்றி ஒலிபரப்பு சேவையில் அடுத்த சந்ததியினருக்கு முன்னோடியாகத் திகழ்ந்தார். கலை, கலாசார மற்றும் ஒலிபரப்புத் துறையே இவருக்கு மிகவும் பிடித்தமானவை உண்மையில், ஐக்கிய இராட்சியம், கனடா, அவுஸ்திரேலியா, நியூசிலாந்து, பாரிஸ் மற்றும் நோர்வே போன்ற நாடுகளில் தமிழ் வானொலி நிலையங்களை ஆரம்பித்தவர்கள் பலர் இலங்கை ஒலிபரப்புக் கூட்டுத்தாபகனத்தில் இவருடனும், இவரிடமும் பணிபுரிந்தவர்களே அங்கே இவர் பணியாற்றிய காலகட்டத்தில் இவரை வானொலி வானம்படி என பலரும் அழைத்தனர்.
இலங்கை ஒலிபரப்பு கூட்டுத்தாபனத்தின் 25 ஆவது ஆண்டு விழாக் கொண்டாட்டத்தின் போது 10 இறுவட்டுக்களை இவர் வெளியிட்டமை இவரது ஒலிபரப்பு சேவையில் ஓர் மைல்கல்லாக அமைந்தது. அக்காலகட்டத்தில் பல வானொலி நாடக விழாக்களையும் வானொலி இசை விழாக்களையும் ஒருங்கிணைத்து நாடளாவிய ரீதியில் நடத்திய பெருமை அருந்ததி ஸ்ரீரங்கநாதன் அவர்களையே சாரும்.
கர்நாடக ஆசைக்கலைஞராகவும் வீணை விற்பன்னராகவும் கர்நாடக இசை ஆசிரியையாகவும் இவரது பங்களிப்பு பல பகுதிகளுக்கும் பரவியதன் காரணமாக இலங்கையின் கலைத்துறை தன்னிறைவு கண்டது. மேலும், சர்வதேச அரங்கில் வெளியான பல கட்டுரைகள் , செய்தித் தாள்கள், சஞ்சிகைகள் போன்றவற்றிலும் இவரது பங்களிப்பு இருந்தது.
இலங்கையின் பிரசித்தி பெற்ற கலாசார தூதுவர்களில் ஒருவரான இவர் சர்வதேச கலாசார நிகழ்வுகளுக்கு பிரதிநிதித்துவம் வழங்கி பல முக்கிய கலாசார பிணைப்புகளுக்கு பங்களிப்பு நல்கினார். அஷ்டலக்ஷ்மி, ராமாயணம், சகுந்தலா, நள தமயந்தி, அன்பே சிவம், தஞ்சை பெரிய கோவில் மற்றும் ஸ்கந்த லீலா போன்ற 20ற்கும் மேற்பட்ட நாட்டிய நாடகங்களுக்கு இசையமைத்துள்ளார். வர்ணம், பதம், கீர்த்தனம் மற்றும் தில்லானா போன்றவற்றை அடிப்படையாகக் கொண்டு இசைப்பாடல்களை உருவாக்கி சமகால இசைக்கு புத்துயிர் வழங்கினார்.
பல்லினக் கலைஞர்களையும் ஒரே மேடையில் இணைக்கும் திறமைகொண்ட அருந்ததி ஸ்ரீரங்கநாதன் அவர்கள் இலங்கையில் பலராலும் மதிக்கப்படுகின்ற கலைஞராவார். கலை நிகழ்ச்சிகளின் மூலம் தேசிய ஒருமைப்பாட்டை ஊக்குவிக்க இவர் நீடித்த பங்களிப்பை வழங்கியுள்ளார்.
இவர் தற்போது விரிவுரையாளராகவும், பாடநெறி இயக்குனராகவும் கட்புல மற்றும் அரங்காற்று கலைகள் பல்கலைக்கழகத்தில் (University of Visual and performing Arts) வெளிவாரி விரிவுரையாளராகவும் இருந்துகொண்டு கர்நாடக சங்கீதத்தை தமிழ் மாணவர்களுக்கு மட்டுமல்லாது சிங்கள மாணவர்களுக்கும் கற்பித்து வருகிறார். கலாசூரி, விஷ்வ பிரசாதினி, தேச நேத்ரு மற்றும் கலை செம்மல் போன்ற கெளரவ பட்டங்களை தனதாக்கிக்கொண்ட இலங்கையின் ஒரே தமிழ் கலைஞர் அருந்ததி ஸ்ரீரங்கநாதன் அவர்களே. இந்த கெளரவப்பட்டங்கள் இவருக்கு ஜனாதிபதி அவர்களினால் வழங்கப்பட்டன.
அருந்ததி ஸ்ரீரங்கநாதன் அவர்கள் தேசிய மற்றும் சர்வதேச அரங்கில் கட்புல மற்றும் அரங்காற்றுக் கலைகளை வளர்க்குமுகமாக 2004ஆம் ஆண்டு அரு ஸ்ரீ கலைக்கூடத்தை நிறுவினார். இன்று அது உயரிய நிலையில் வளர்ந்து கலை மற்றும் கலாசாரப் படைப்புக்களுக்கு உலகளாவிய ரீதியில் புகழ்பெற்ற நிலையமாக விளங்குகிறது. அடுத்த தலைமுறைக்கு பாரம்பரியக் கலைகளை இக்கலைக் கூடத்தினூடாகக் கொண்டு செல்வதே இவரது நோக்காகும். இக்கலைக் கூடத்தின் மூலமாக இவர் பல கலை நிகழ்ச்சிகளை உலகளாவிய ரீதியில் பல சர்வதேச நிறுவனங்களுடன் இணைந்த புகழ்பெற்ற முக்கிய விழாக்கள் பலவற்றில் நடத்தியிருக்கின்றார்.
உள்நாட்டிலும் வெளி நாடுகளிலும் நான்கு தசாப்தங்களுக்கும் மேலாக பல பரதநாட்டிய அரங்கேற்றங்களில் பாடியிருக்கின்றார். இலங்கையின் 98 வீதமான நடனக்கலைஞர்களின் அரங்கேற்றங்களில் இவர் பாடியிருக்கின்றார். இவரது புகழுக்குப் பெருமை சேர்க்கும் விதமாகப் பல எண்ணிக்கையிலான ஒலி மற்றும் ஒளித்தட்டுகளை வெளியிட்டிருக்கின்றார். இவரது அனுபவம் இறுவட்டு (டி. வி. டி) நடனக் கலைர்களுக்காக தயாரிக்கப்பட்டது.
இவரது கணவர் டாக்டர் பி. ஸ்ரீரங்கநாதன் ஒரு மருத்துவராக இருந்தும் இவரது எல்லா முயற்சிகளுக்கும் ஒத்துழைப்பு வழங்கினார். இவரது மகன்யார் சாரங்கன், ஷியாமளாங்கன் மற்றும் ஸ்ரீஹரன் ஆகிய மூவரும் உயர் கல்வித் தகைமைகளைக் கொண்டு பணிபுரிவதோடு புகழ்பெற்ற தொழில்சார் இசைக்கலைஞர்களாகவும் திகழ்கின்றனர்.
அவரது பங்களிப்பு குறித்த கண்ணோட்டம்
இலங்கையில்
1. 1975 இல் இலங்கையில் முதல் முறையாக இரவது மாணவர்களைக் கொண்டு 50 வீணைகளுடன் ஒரு பெரும் நிகழ்ச்சியினை பயிற்றுவித்து வழங்கினார். மிகவும் பிரபலமான நிகழ்ச்சியாக இது அமைந்தது.
2. இலங்கை மன்றக் கல்லூரி, இலங்கை ஒலிபரப்புக் கூட்டுத்தாபனம் மற்றும் இலங்கை ரூபவாஹினிக் கூட்டுத்தாபனம் ஆகியன இணைந்து வழங்கிய சவ சங்கீத நிகழ்ச்சியின் தயாரிப்பாளர்.
3. 1998 ஆம் ஆண்டு இலங்கையின் 50 ஆவது சுதந்திர தினத்தை முன்னிட்டு நடத்தப்பட்ட ஜன்ம பூமி என்னும் நாட்டிய நாடகத்திற்காக இவருக்கு சிறந்த தயாரிப்பாளருக்கான விருது வழங்கப்பட்டது. (இந்நிகழ்வில் 3000க்கும் அதிகமான வேறுபட்ட இனங்களைச் சேர்ந்த நடனக்கலைஞர்கள் பங்குபற்றினார்கள்)
4. எல்பின்ஸ்டன் திரையரங்கு திறப்பு விழாவில் சாஸ்திரிய இசை நிகழ்ச்சி நடத்தினார்.
5 1998 இல் செத் சிறிபாய ஸ்டூடியோ கட்டிடத் தொகுதி திறப்பு விழாவில் தமது மாணவர்களுடன் வீணை இசை நிகழ்ச்சி நடத்தினார்.
6. 1999ல் களனி பல்கலைக்கழக அழகியல் கல்வி பீடத்தின் ஏற்பாட்டில் இடம்பெற்ற கலாசார விழாவில் ஒருங்கிணைப்புக் குழுவின் உறுப்பினராகவும் இலங்கைக்கான கர்நாடக இசைக்கலைஞராகவும் பிரதிநிதித்துவம் வகித்தார். இந்த விழாவில் பல்வேறுபட்ட நாடுகளின் பிரதிநிதிகள் கலந்துகொண்டனர்.
7. இலங்கை கலைக் குழுவின் (Arts Council) இசை மற்றும் நடனக்குழுவின் தலைவராக இருந்த பொழுது 100 வாத்தியக் குழு (Orcheestra) உறுப்பினர்களைக் கொண்டு இவரால் நடத்தப்பட்ட நிகழ்ச்சிக்கு தேசிய கலை மன்றமும் கலாசார அலுவல்கள் மற்றும் தேசிய மரபுரிமைகள் அமைச்சும் அனுசரணை வழங்கியது.
8. 2002ல் நோர்வே அரசாங்கத்தால் அனுசரணை வழங்கப்பட்ட த அப்ரோ யுரேஷியா பல்கலை நிகழ்ச்சிக்கு The Afro Eurasia multicultural Concert) கலை இயக்குனராக பொறுப்பேற்றிருந்தார்.
9. 2005ல் அறுபது சகல இன கலைஞர் குழுக்கள் பங்கேற்ற ஹாமனி (Harmony) பல்லின கலாசார நிகழ்ச்சிக்கு தயாரிப்பாளராகவும் கலை இயக்குனராகவும் செயற்பட்டார். 2005-9-13 கொழும்பு மற்றும் 2005-12-9 கண்டி.
10. 2006ல் Celeprating Seasonalrhythms across the barrier எனுமொரு பல்லின கலாசார கலை நிகழ்ச்சி கொழும்பு, காலி, அம்பாறை, திருகோணமலை , மட்டக்களப்பு மற்றும் அனுராதபுரத்தில் இடம்பெற்றது. ஐக்கிய அமெரிக்க உதவி நிறுவனத்தினால் (US AID) அனுசரணை வழங்கப்பட்டு 60 பல்லினக் கலைஞர்கள் பங்கேற்ற இந்நிகழ்வுக்கு கலை இயக்குனராக பங்காற்றினார்.
11. ஆலோசகர்- அவர்களது குரல்களுக்கு செவிசாயுங்கள்- சுனாமியால் பாதிக்கப்பட்ட சிறுவர்களுக்கான நிகழ்ச்சி UNESCO வினால் 2007ஆம் ஆண்டு இந்த கலாசார நிகழ்ச்சிக்கு அனுசரணை வழங்கப்பட்டது.
12. இயக்குனர் Friends in Harmony) (இணக்கப்பாடுள்ள நண்பர்கள்) 2007 இல் அம்பாந் தோட்டையில் நடைபெற்ற பல்லின கலாசார நிகழ்ச்சி நோர்வே தூதுவராலயத்தால் அனுசரணை வழங்கப்பட்டது.
13. கொழும்பிலுள்ள இந்திய கலாசார நிலையத்தில் சங்கீத சாகரம் எனும் தலைப்பில் கர்நாடக இசை குறித்து இடம்பெற்ற பயிற்சிப்பட்டறை யில் விரிவுரைகள் வழங்கினார்.(தொடரும்)
