சம்பத் வங்கியின் 25 வருட நிறைவையொட்டிவைத்தியசாலைக்கு மருந்துப் பொருட்கள் கையளிப்பு


சம்பத் வங்கியின் 25 வது ஆண்டு நிறைவையொட்டி அக்கரைப்பற்று ஆதார வைத்தியசாலைக்கு மருந்துப் பொருட்கள் வைத்திய உபகரணங்கள் கையளிக்கப்பட்டன.
சம்பத் வங்கியின் முகாமைத்துவப் பணிப்பாளர் அரவிந்த பெரேரா தலைமையிலான குழுவினர் அக்கரைப்பற்று ஆதார வைத்தியசாலை வைத்திய அத்தியட்சகர் டாக்டர் எம்.எம். தாஸிம் தலைமையிலான குழுவினரிடம் பொருட்களை கையளித்தார்.
வைத்தியசாலை கேட்போர் கூடத்தில் நடைபெற்ற இவ்வைபவத்தில், சம்பத் வங்கியின் உதவிப் பொது முகாமையாளர் நஜீட் பாறூக், ஹேமந்த மாரசிங்க, பிராந்திய முகாமையாளர்கள், அர்ஷாட் அத்னான், என். ஜெயசீலன், அக்கரைப்பற்று சம்பத் வங்கி கிளை முகாமையாளர் ஏ.எல். முபாரிஸ் உள்ளிட்ட சம்பத் வங்கி உத்தியோகத்தர்கள் கலந்து கொண்டனர்.
அக்கரைப்பற்று ஆதார வைத்தியசாலை அபிவிருத்தி குழுச் செயலாளர் என்.எம். நஜிமுடீன், குழு நிர்வாகிகள் எம்.ஏ.சி. ஹையூ, ஏ.எல். சுபைடீன், நிர்வாக உத்தியோகத்தர் எம்.ஐ.எம்.நிஸாம் உட்பட வைத்தியர்கள், தாதி உத்தியோகத்தர்கள் கலந்து சிறப்பித்தனர்.
கட்டணமின்றி இலவச சுகாதார சேவை வழங்கும் அரச வைத்தியசாலைகள், அரசினால் வழங்கப்படும் மருந்து பொருட்களை மாத்திரம் நம்பி சேவை வழங்க முடியாது. என்ற காரணத்தினாலேயே சம்பத் வங்கி வைத்தியசாலைக்கும் உதவ திட்டமிட்டது. இதன் மூலம் மூவின மக்களும் நன்மையடைவர் என்பது உறுதியாகும் என நிகழ்வில் உரையாற்றிய பணிப்பாளர் அரவிந்த பெரேரா தெரிவித்தார்.
வைத்திய அத்தியட்சகர் டாக்டர் எம்.எம். தாஸிம் கூறுகையில்
வரலாற்று முக்கியத்துவமிக்க இன்றைய நிகழ்வு வங்கியினதும், வைத்தியசாலையினதும் வரலாற்றில் நிச்சயம் தடம்பதிக்கும் இது ஏனையவர்களுக்கு நல்லதொரு முன்னுதாரணமாகும்.
அம்பாறை மாவட்டத்தின் கரையோரப் பிரதேசத்திலுள்ள பாணமை முதல் ஒலுவில் வரையிலான சுமார் இரண்டு இலட்சம் தமிழ், முஸ்லிம், பெளத்த, கிறிஸ்தவ மக்கள் நன்மையடையும் இவ் வைத்தியசாலைக்கு மருந்துப் பொருட்களை வழங்கியதன் மூலம், சம்பத் வங்கி மகத்தான பணியாற்றியுள்ளது எனலாம்.
வைத்தியசாலைக்கு வரும் நோயாளர்களுக்கு சிறந்த சேவை வழங்கும் நோக்குடன் பணியாற்றும் எம்முடைய சம்பவத் வங்கியும் இணைந்து கொண்டுள்ளமை மகிழ்ச்சிக்குரிய இப் பயணம் தொடர வேண்டுமென்பதே எமதும் ஏனையவர்களினதும் பிரார்த்தனையாகும்.
புதிய நூற்றாண்டில் சுகாதார சேவை நவீனமயப்படுத்தப்பட்டுள்ளதுடன், சுகாதார சேவைக்கான நிதி ஒதுக்கீடுகளும் அதிகரித்துள்ளன. இதனால் பொது மக்களுக்கு நிறைவான திருப்திகரமான சேவை வழங்கக் கூடியதாக உள்ளமை மகிழ்ச்சிக்குரியது.
அம்மை நோய்க்கான ஊசி மருந்தை கொண்டு சென்று பெறவேண்டியுள்ளது. இதற்காக நோயாளி போக்குவரத்து உட்பட ரூபா 50 ஆயிரத்தை செலவு செய்ய வேண்டியுள்ளது. இது அனைவருக்கும் சாத்தியப் படாத விடயமாகும்.
சம்பத் வங்கியினால் இன்று கையளிக்கப்பட்ட மருந்துப் பொருட்களினால் பிராந்தியத்திலுள்ள நோயாளிகள், பிரதேச இன வேறுபாட்டின்றி நன்மையடைவர் என்பதில் சந்தேகமில்லை. மக்கள், இவ்வாறான உதவியை வழங்கும் சம்பத் வங்கிக்கு நன்றியுடையவர்களாக விளங்க வேண்டும் என்றார்.
