தேர்தலுக்காக மயக்குவார்த்தைபேசுபவரல்ல ஜனாதிபதி

எஸ். தில்லைநாதன்

பொதுவாக, அரசியல் வாதிகள், நான் உங்கள் தோழன், நான் உங்கள் சேவகன், நான் ஒரு ஏழைப் பங்காளன் என்று தான், மக்களுக்கு எடுத்துரைத்து அவர்களின் ஆதரவையும், வாக்குகளையும் பெறுவதற்கான தேர்தல் கால பிரசாரங்களில் ஈடுபடுவார்கள். 
ஆனால் எங்கள் மக்கள் ஜனாதிபதி மஹிந்த ராஜபக்ஷ அவர்கள், அவ்விதம் போலி வார்த்தைகளையோ, வாக்குறுதிகளையோ கொடுத்து, மக்களை ஏமாற்றும் ஒரு மனிதனல்ல. அவர் நேர்மையாக, மனதில் சரி என்று படுவதை எந்தவொரு சக்திக்கும் பயமின்றி எடுத்துக் கூறும் பக்குவப்பட்ட ஒரு நேர்மையான அரசியல்வாதி.
அதனால் தான், முன்னாள் ஜனாதிபதி சந்திரிகா எவ்வளவு தான் தன்னை ஓரங்கட்டினாலும், அதைப்பற்றி கவலையின்றி உறுதியாக செயற்பட்டார். அவரது இந்த நேர்மையான போக்கு, இறுதியில், இறைவனின் ஆசிர்வாதத்தினால் வெற்றி பெற்று, மஹிந்த ராஜபக்ஷ அவர்களுக்கு, பிரதம மந்திரி பதவியும், இறுதியில், அன்றைய ஜனாதிபதியின் ஆதரவு இல்லாவிட்டாலும் ஸ்ரீ லங்கா சுதந்திர கட்சியின் ஜனாதிபதி வேட்பாளராக தெரிவாவதற்கும் வாய்ப்பும் கிடைத்தது.
இவ்வித பலதரப்பட்ட எதிர்ப்புக்களையும், பிரச்சினைகளையும், துச்சமாக மதித்து, மஹிந்த ராஜபக்ஷ அவர்கள், இறுதியில் வெற்றி வாகை சூடி, ஜனாதிபதி பதவிக்கு அன்று தெரிவு செய்யப்படுவதற்கு அவருக்கு பின்னணியில் இருந்த மக்கள் சக்தியே காரணமாகும். 
இந்த உண்மையை என்றும் மறவாது, எங்கள் ஜனாதிபதி அன்றும், இன்றும் என்றும் மக்கள் ஜனாதிபதியாக இருந்து மக்களுக்காகவே தன்னை அர்ப்பணம் செய்து, மக்களின் மேம்பாட்டுக்காக உழைத்துக் கொண்டிருக்கும் ஒரு சுயநலமற்ற, நற்பண்புள்ள மாமனிதர் ஆவார்.
எங்கள் ஜனாதிபதி என்றுமே பொய்பேசுவதில்லை. அவர், ஒரு தடவை தன் உள்ளத்தில் நிலைகொண்டிருந்த ஒரு உண்மையை இவ்விதம் வெளிப்படுத்தினார். நான் தமிழ் மக்களை என்றுமே எனது எதிரியாக பார்த்ததும் இல்லை, இனிமேல் அவ்விதம் பார்க்கப் போவதுமில்லை. 
நான் உண்மையிலேயே பயங்கரவாதிகளை மாத்திரமே என்னுடைய எதிரிகளாகவும், நாட்டு மக்களின் எதிரிகளாகவும் கருதினேன். 
அதனால் தான், ஜனாதிபதி பதவியை ஏற்ற முதல் நாலாண்டு காலத்தில், இந்நாட்டின் முன்னாள் ஜனாதிபதிகளினால் செய்ய முடியாத, பயங்கரவாதத்தை வேரோடு துவம்சம் செய்யும் ஒரு பெரும் சாதனையை ஆயுதப் படைகள், பொலிசார், சிவில் பாதுகாப்பு படையினர், பொது மக்கள், மற்றும் அன்பு உள்ளங்களின் பூரண ஒத்துழைப்பை பெற்று, தெய்வ அனுக்கிரகத்துடன் இந்த பெரும் சாதனையை ஏற்படுத்தி, இந்நாட்டு மக்களுக்கு பயங்கரவாதம் என்ற கொடிய அரக்கனிடம் இருந்து, என்னால், விடுதலை பெற்று கொடுக்க முடிந்தது.’

இந்த கருத்தை தெரிவித்த, ஜனாதிபதி மஹிந்த ராஜபக்ஷ நான் உண்மையிலேயே தமிழர்களின் சொந்தக்காரன் என்று சொல்கிறார். அவரது, சித்தப்பாவான முன்னாள் அமைச்சர் ஜோர்ஜ் ராஜபக்ஷ அவர்களின் மகள் நிரூபமா ராஜபக்ஷ என்னுடைய உறவுமுறையில் தங்கையாவார்.
இவரது கணவர், ஒரு யாழ்ப்பாணத்து தமிழர். எனது குடும்பம் என்றுமே அரசியல் இலாபத்திற்காக வாழ்க்கையின் உண்மையான யதார்த்தத்தை உதாசீனம் செய்வதில்லை. 
இந்த உண்மை, தென்னிலங்கை மக்களுக்கு நன்கு தெரியும். நிரூபமாவின் கணவர், ஒரு தமிழர் என்பதை தெரிந்திருந்தும், தென்னிலங்கை மக்கள் நிரூபமாவை, அம்பாந்தோட்டை தொகுதியிலிருந்து பாராளுமன்றத்திற்கு தெரிவு செய்து அனுப்பினார்கள். இதிலிருந்து ராஜபக்ஷ குடும்பமோ, சிங்கள மக்களோ தமிழர்களை எதிரிகளாக பார்ப்பதில்லை என்பது புலனாகும்.
இன்னுமொரு மகிழ்ச்சிகரமான செய்தி வடபகுதி மக்களுக்கு இப்போது, கிடைத்திருக்கிறது. வடபகுதியின் அவசர மீள் நிர்மாண திட்டம் மற்றும் முரண்பாட்டினால் பாதிக்கப்பட்ட பிரதேசங்களை சேர்ந்த மக்களின் வாழ்வாதார திட்டம் ஆகியவற்றை நிறைவேற்றுவதற்காக 21 பில்லியன் ரூபாவை உலக வங்கி இலங்கை அரசாங்கத்திற்கு வழங்கியுள்ளது. 
இந்த, நிதி, வடக்கு மற்றும் கிழக்கு மாகாண வீதிகளை புனரமைப்பு செய்வதற்கும் பயன்படும். இதற்கான ஒப்பந்தம் ஒன்றில் நிதி அமைச்சின் செயலாளரும், உலக வங்கியின் வதிவிட பிரதிநிதியும், சமீபத்தில் கைச்சாத்திட்டனர்.
இதுமட்டுமல்ல, ஆசிய அபிவிருத்தி வங்கி, கிளிநொச்சியின் இரணைமடு குளத்திலிருந்து நீரைப்பெற்று, அதன் மூலம் யாழ்ப்பாண மாவட்டத்திற்கு குடிநீர் திட்டம் ஒன்றை ஆரம்பிப்பதற்கு நிதியுதவி வழங்கியிருக்கிறது. இவ்விதம், ஜனாதிபதி அவர்களின் அரசாங்கம், ஜனவரி 26ந் திகதியன்று நடக்கும் ஜனாதிபதி தேர்தலில் வெற்றி பெறுவதற்கு முன்னரே, வடபகுதியின் மேம்பாட்டுக்கான திட்டங்களை துரிதகதியில் மேற்கொள்வதற்கு நடவடிக்கைகளை எடுத்துவருகிறது.

எல். ரி. ரி. ஈ யை என்றுமே பகிரங்கமாக எதிர்த்து வந்த இந்திய ஜனதா கட்சி தலைவர், சுப்பிரமணிய சாமி, இந்த தடவை, ஜனாதிபதி தேர்தலில் தமிழ் மக்கள் தமிழ்க் கூட்டமைப்பை முற்றாக புறக்கணித்துவிட்டு, மஹிந்த ராஜபக்ஷ அவர்களுக்கு தங்கள் வாக்குகளை அழித்து, அவரை மீண்டும் ஜனாதிபதி பதவிக்கு தெரிவு செய்தால், தமிழ் மக்களுக்கு உண்மையிலேயே விமோசனம் கிடைக்கும் என்று கூறியிருக்கிறார்.
தங்களுக்குள்ள மக்களின் ஏகோபித்த ஆதரவினால் தான், எதிர்க் கட்சியின் பொது வேட்பாளர், வெற்றி பெறுவார் என்று பொது மக்களை நம்ப வைக்க கூடிய வகையில், இன்று நாடகமாடிக் கொண்டிருக்கும், ஜே. வி. பி. கட்சியினர் 1988 ஆண்டு காலப் பகுதியில், நாட்டில் மேற்கொண்ட கோரத்தாண்டவத்தினால், பலியான நூற்றுக் கணக்கான உயிர்கள் மட்டுமன்றி, சொத்துக்களுக்கும், உடமைகளுக்கும் ஏற்படுத்திய பேரழிவைப் பற்றி நாம் சற்று பின்னோக்கி சென்று சிந்திப்பது நல்லது.
அன்று, ஜே. வி. பி. யினர் வன்முறையை கட்டவிழ்த்து விட்ட காலகட்டத்தில், மகனுடைய கண் எதிரிலேயே தந்தையை துடிக்க துடிக்க கல்கட்டாஸ் என்ற, உள்ளூரில், தயாரிக்கும் துப்பாக்கியினால் சுட்டுக்கொன்ற பரிதாபங்களைப் பற்றி, நாம் சொல்லாமல் இருக்க முடியாது.
அன்று, ரோஹண விஜேவீரவின் தலைமையிலான ஜே. வி. பி. யினர், ரணில் விக்கிரமசிங்க அமைச்சராக இருந்த ஐக்கிய தேசியக் கட்சி அரசாங்கத்தின் காலத்தில் தான், இந்த கொடுமைகளை புரிந்தார்கள். 
ஜே. வி. பி. யினர், ஆயுதம் தாங்கி, வன்முறைகளை கட்டவிழ்த்துவிட்டிருந்த போது, அவற்றை முற்றாக ஒழித்துக் கட்டுவோம் என்று, கங்கணம், கட்டிய, அன்றைய ஐக்கிய தேசிய கட்சி அரசாங்கம், தனக்கெதிராக, அடுத்த பல வருடங்களுக்கு சிங்கள இளைஞர்கள், ஆயுதப் போராட்டத்தில் ஈடுபடுவதற்கு, அடியோடு முற்றுப்புள்ளி வைக்கும், சுயநல நோக்கத்துடன், 1988 ல் 60,000ற்கு மேற்பட்ட சிங்கள இளைஞர்களை துவம்சம் செய்தனர்.
அவ்விதம் சிங்கள இளைஞர்களை ஈவிரக்கமற்ற முறையில், சுட்டுக்கொன்று சாம்பலாக்கிய, ஐக்கிய தேசிய கட்சியுடன், இன்று, ஜே. வி. பி. யினர் உறவு கொண்டுள்ளனர். நாம், ஆயுத வன்முறையை கைவிட்டு, இப்போது ஜனநாயக நீரோட்டத்தில் சங்கமம் ஆகி, நீந்தி விளையாடுகிறோம் என்று, வெளிப்படையாக கூறிக்கொள்ளும், ஜே. வி. பி. யினரின் அடிமனதில், இன்னமும் ஆயுதக் கலாசாரம் மறைந்து விடாமல் நிலைத்திருக்கிறது என்பதற்கு சமீபத்தில் பொலனறுவையில் நடந்த வன்முறைகள் சான்று பகர்கின்றன.
ஸ்ரீ லங்கா சுதந்திரக் கட்சியின் பொதுச் செயலாளரும், விவசாயத்துறை அமைச்சருமான மைத்திரிபால சிறிசேன ஒழுங்கு செய்த தேர்தல் பிரசார கூட்டம் ஒன்றை, பொல்லுகளாலும், இரும்பு கம்பிகளாலும் தாக்கி, பெரும் அழிவை ஏற்படுத்தியதுடன், பலரை காயப்படுத்திய வன்முறையில், ஜே. வி. பி. யினர் சில தினங்களுக்கு முன்னர் ஈடுபட்டதை நீங்கள் தொலைக்காட்சியின் மூலம், நிச்சயம் பார்த்திருப்பீர்கள்.
ஆகவே, ஜனநாயக தேர்தலில், தங்களால் என்றுமே ஆட்சியை கைப்பற்ற முடியாது. அது ஒரு வெறும் பகல் கனவாகவே முடிந்துவிடும் என்ற உண்மையை உணர்ந்துள்ள, ஜே. வி. பியினர், மீண்டும் துப்பாக்கி முனையில், வன்முறைகளை பயன்படுத்தி, ஆட்சி அதிகாரத்தை கைப்பற்றும் தங்கள் எண்ணத்தை, முற்றாக கைவிட்டுவிட்டார்கள், என்று கூறுவதற்கு, இதுவரையில் ஆக்கபூர்வமான ஆதாரங்கள் எதுவுமே இல்லை.
பொது மக்கள் ஜே. வி. பி.யை பற்றியும், அவர்களை ஆதரிக்கும் பொது வேட்பாளரைப் பற்றியும் நன்கு புரிந்துகொண்டு, நாட்டிற்கு நற்பணிகளை செய்யக்கூடிய பொருத்தமான, ஒரு நல்ல மனிதரை மீண்டும் ஜனாதிபதியாக தெரிவு செய்யவேண்டும். 
இல்லாவிட்டால், எல். ரி. ரி. ஈ. பயங்கரவாதம் ஒழிந்து விட்டாலும், மீண்டும் எங்கள் தாய்நாட்டில் ஜே. வி. பி. பயங்கரவாதம், வேர் ஊன்றி, மக்களின் அமைதியான வாழ்க்கைக்கு, துன்ப, துயரங்களையும், உயிராபத்தையும் ஏற்படுவதை, தடுத்துவிட முடியாத ஒரு நிலை நிச்சயம் உருவாகும்.
இன்று, பயங்கரவாதம் முற்றாக ஒழிந்துவிட்டது. இப்போது சமாதானக் காற்று இலங்கை எங்கும் மென்மையான தென்றலாகத் தவழ்ந்துகொண்டிருக்கின்றது. என்னுடைய அடுத்த கட்ட நடவடிக்கை மக்களின் வாழ்க்கையில் அமைதியையும், சுபீட்சத்தையும் தொடர்ந்தும் நிலைத்து நிற்கச் செய்வதாகும். 
இன்றைய சூழ்நிலையில், தமிழ்த் தலைவர்கள், போலியான நாசகாரச் சக்திகளை நம்பி, ஏமாந்துபோய், மீண்டும் தமிழ் மக்களை, படுபாதாளத்தில் தள்ளக்கூடிய முடிவுகளை எடுக்கக்கூடாது, என்று, மனவேதனையுடன் ஜனாதிபதி அவர்கள் தெரிவித்திருக்கிறார்.
தமிழ் மக்களின் நால்வாழ்வுக்கு சகல நடவடிக்கைகளையும் எடுப்பேன் என்று, தான் அளித்த வாக்குறுதிக்கமைய, ஏற்கனவே 70க்கும் மேற்பட்ட குடும்பங்களை யாழ்ப்பாணத்தின் உயர் பாதுகாப்பு வலயத்துக்குள் குடியமர்த்தியிருப்பதாகவும், மிக விரைவில் மேலும் பெரும்பாலான குடும்பங்கள் அங்கு மீள்குடியேற்றப்படுவார்கள் என்றும் தெரிவித்தார்.

என்னுடைய அரசாங்கம், இன்று, வடக்கின் வசந்தம், கிழக்கின் உதயம் ஆகிய அபிவிருத்திச் செயற்பாட்டின் மூலம், இவ்விரு மாகாணங்களைச் சேர்ந்த மக்களின் கடந்தகால துன்ப துயரங்களை முற்றிலும் இல்லாமல் செய்து, அவர்களின் வாழ்க்கையில் நல் ஒளியை படரச் செய்துகொண்டிருக்கின்றது. என்று கூறிய, ஜனாதிபதி, இத்தகைய, காலகட்டத்தில் தமிழ் மக்களின் ஏகோபித்த ஆதரவு எனக்கு அவசியம் என்று வலியுறுத்தினார்.
என்னுடைய அரசாங்கம் காங்கேசன்துறையை ஒரு நவீன துறைமுகமாக இன்று, துரிதவேகத்தில் நிர்மாணித்துக் கொண்டிருக்கின்றது. இதனால், இலங்கையின் ஒரு முக்கிய துறைமுகமாக காங்கேசன்துறை மாறிவிடும். இதன் மூலம் வடஇலங்கையைச் சேர்ந்த பல்லாயிரக் கணக்கான மக்களுக்கு வேலைவாய்ப்புக் கிடைப்பதுடன் வடக்கின் பொருளாதாரம் வேகமாக வளரும் என்றும் ஜனாதிபதி உறுதியுடன் கூறினார். (தொடரும்)
