மாணவர் சத்துணவு திட்டத்தில் முறைகேடுகள் கூடாது!

மாத்தளை, பலாபக் வெலவில் உள்ள புத்தகோஸ சிங்கள மகா வித்தியாலயத்தில் சில தினங்களுக்கு முன்னர் இது போன்றதொரு விபரீதம் நிகழ்ந்ததால் பத்து வயதான மாணவியொருவர் பரிதாபமாக உயிரிழக்க நேரிட்டதுடன், நூற்று இருபத்தொன்பது மாணவர்கள் சுகவீனமடைந்து வைத்தியசாலையில் அனுமதிக்கப்படும் நிலைமை ஏற்பட்டது.
அச்சிறுமிக்கு ஏற்பட்ட நிலைமை மிகவும் பரிதாபமானது. அங்குள்ள ஏனைய மாணவர்களுக்கு ஏற்பட்ட நிலைமையும் மிகவும் பாரதூரமானது. 
வசதி குறைந்த குடும்பங்களைச் சேர்ந்த மாணவர்களின் போஷாக்கு மட்டத்தை அதிகரிக்க வேண்டு மென்ற சிறந்த நோக்கத்தைக் கொண்டு அரசாங்கத்தினால் ஆரம்பிக்கப்பட்டதே மாணவர் போஷாக்குணவுத் திட்டமாகும். அரசாங்கம் இதற்கென பெருந்தொகைப் பணத்தைச் செலவிடுகிறது.
போஷாக்கு மட்டம் குறைந்த மாணவர்கள் கற்கின்ற பாடசா லைகளென இனங்காணப்பட்ட பாடசாலைகளில் அரசாங்கம் இத் திட்டத்தை நடைமுறைப்படுத்தி வருகிறது. 
கிராமப் பகுதிக ளிலுள்ள சில பாடசாலைகளில் இலவச சத்துணவு பாடசாலை வளாகத்துக்கு உள்ளேயே சமைத்துத் தயாரிக்கப்படுவதுண்டு. பெருமளவான பாடசாலைகளுக்கு சமைக்கப்பட்ட உணவுகள் வெளியிலிருந்து கொண்டு வரப்பட்டு மாணவர்களுக்கு வழங்கப்படுகின்றன.
இங்குதான் சிக்கல்கள் ஏற்படுவதுண்டு. உணவைத் தயாரித்து வழங்கும் பொறுப்பு தனியார் ஒப்பந்ததாரருக்கு வழங்கப்படு கிறது. மாணவர்களுக்கு வழங்க வேண்டிய சத்துணவு எத்தகைய தரமுடையதாக இருக்க வேண்டுமென அரசாங்கம் கண்டிப்பான அறிவுறுத்தல்களை குறித்த பாடசாலைகளுக்கு வழங்கியிருக் கிறது.
சத்துணவு தயாரித்து வழங்கும் ஒப்பந்ததாரர்களுக்கு அரசாங்கத்தின் அறிவுறுத்தல்கள் வழங்கப்படுவதுண்டு. அரசாங்கத்தினால் குறிப்பிடப்பட்டுள்ள போஷாக்குணவுகள் சுழற்சி அடிப்படையில் மாணவர்களுக்கு கட்டாயம் வழங்கப்படுவது அவசியம்.
ஆனால் மேற்படி சத்துணவுகள் சுகாதாரமான முறையிலும் தரமானதாகவும் தயாரிக்கப்படாத காரணத்தினாலேயே மாண வர்கள் உடல் உபாதைக்கு ஆளாக நேரிடுகிறது. காலாவதியான உணவுப் பொருட்கள், பழுதடைந்த உணவுகள் மற்றும் அங்கீ கரிக்கப்படாத சுவையூட்டிகளைக் கொண்டு போஷாக்குணவு தயாரிக்கப்படுவதனால் மாணவர்கள் பாதிக்கப்படுகின்றனர்.
இதுவொரு பாரதூரமான விடயமாகும். மாத்தளை பிரதேச பாட சாலை மாணவர்கள் உடல் உபாதைக்குள்ளானதற்கான காரணம் உணவு நஞ்சானதென அறியப்பட்டுள்ள போதிலும் அவ்வுண வுக்குள் நச்சுத்தன்மையை உருவாக்கிய பொருள் எதுவென இதுவரை கண்டுபிடிக்கப்படவில்லை. 
அவ்வுணவில் பழுதடைந்த முட்டைகள் சேர்க்கப்பட்டதாக தகவல்கள் வெளிவந்துள்ளன. எனினும் அத்தகவல் இன்னும் உறுதிப்படுத்தப்படவில்லை.
அங்கு வழங்கப்பட்ட உணவு மீதான இரசாயனப் பகுப்பாய்வின் அறிக்கை கிடைத்த பின்னரே உண்மை கண்டறியப்படும். அவ் விடயம் தொடர்பாக தற்போது தீவிர விசாரணை நடத்தப்பட்டு வருகிறது. பாடசாலைக்கு உணவு வழங்கிய ஒப்பந்ததாரரும் விசாரணைக்காகக் கைது செய்யப்பட்டுள்ளார்.
மாணவர்களுக்கான இலவச சத்துணவு தொடர்பாக இனிமேல் கடுமையான நடைமுறைகள் பின்பற்றப்பட வேண்டியதன் அவசியம் தற்போது ஏற்பட்டுள்ளது. அரசாங்கத்தின் பயன்தரு திட்டங்கள் தவறான பேர்வழிகளால் மாசுபடுத்தப்படுவதற்கு ஒருபோதும் இடமளித்தலாகாது.
அதேசமயம் இலவச சத்துணவு வழங்குவதில் ஒருசில அதிபர்கள் மட்டத்தில் பண மோசடிகள் இடம்பெறுவதாகவும் குற்றச்சாட் டுகள் தெரிவிக்கப்படுகின்றன. 
போஷாக்குக் குறைந்த மாணவர்க ளுக்கென வழங்கப்படுகின்ற உணவுகளை ஒரு சில பாடசாலை களில் ஆசிரியர்களும் தங்களது காலை உணவாகப் பயன்படுத்து வதாக சில புகார்கள் வெளிவந்துள்ளன. இவையெல்லாம் அரசின் திட்டங்களுக்குப் பாதிப்பை ஏற்படுத்துவதாகும்.
மாணவர் சத்துணவுத் திட்டமென்பது வறிய மாணவரைப் பொறுத்த வரை பெரும் வரப்பிரசாதமாகும். அத்திட்டத்தை நடைமுறைப் படுத்துவதில் எந்தவொரு முறைகேடுக்கும் இடமளித்தல் கூடாது.
