தேசிய ஒருமைப்பாட்டை வெளிப்படுத்தும் 
இலங்கை நாயகி பெருவிழா


தேவத்தை பெஸிலிக்காவில் நாளை கொண்டாடப்படுகிறது
இன்று இலங்கை நாட்டில் மட்டுமல்ல உலக நாடுகள் பலவற்றிலும் மரியன்னையின் அற்புதங்கள் பற்றி பேசப்படுகின்றன. இலங்கையில் பிரசித்தி பெற்றதும் நாட்டின் எல்லாப் பகுதி மக்களாலும் தரிசிக்கப்படுவதுமான ராகமை தேவத்தையில் அமைந்துள்ள இலங்கை நாயகியாம் மரியன்னையின் தேசிய பெசிலிக்கா தேவாலயம் தேசிய நலனைக் கொண்ட நேர்த்திக் கடன் ஒன்றுக்காக கட்டப்பட்டது.
1942ல் உலக யுத்தம் நடைபெற்றுக் கொண்டிருந்த வேளையில் ஜப்பான் இலங்கை மீது குண்டு வீசும் என்ற அச்சம் முழு நாட்டையும் கெளவிக் கொண்டிருந்த வேளையில் அப்போது கொழும்பு உயர் மறைமாவட்டத்தை பரிபாலித்து கொண்டிருந்த ஆயர் மேதகு செசோன் ஆண்டகை தேவதாயாரிடம் மன்றாடி நேர்த்தி வைத்தார்.
யுத்த அழிவிலிருந்து நாட்டையும் மக்களையும் காப்பாற்றித் தருமாறு வேண்டிக் கொண்ட அவர் ராகமை தேவத்தையில் தேவதாயாருக்கு பேராலயம் ஒன்றை நிறுவுவதாக நேர்த்தி வைத்தார். அதன் பயனாக 1950 ஆம் ஆண்டு யூலை மாதம் 15 ஆம் திகதி பேராலய நிர்மாணப் பணிகள் ஆரம்பிக்கப்பட்டன. 
எமது நாடு 1505 முதல் 1948 வரை வல்லரசுகளுக்கு அடிமைப்பட்டிருந்தது என்பது மறக்க முடியாத கசப்பான உண்மையாகும். வல்லரசுகளின் நாடு பிடிக்கும் போட்டா போட்டியின் காரணமாக இரண்டாவது உலக மகா யுத்தம் ஆரம்பித்தது. இந்த யுத்தம் முழு உலகத்திற்கும் அழிவையும் அனர்த்தத்தையும் கொண்டு வந்ததினால் சீரழிந்தது. 
1942ஆம் ஆண்டில் ஜப்பானியரால் இலங்கைக்கு குண்டுத் தாக்குதல் என்னும் அச்சம் நாடு முழுவதும் பரவியது. அப்பொழுது எமது நாடை யுத்த அழிவிலிருந்து காப்பாற்றித் தருமாறு அன்றைய ஆயராக இருந்த மெசோன் ஆண்டகை அன்னையிடம் மன்றாடி நேர்த்தி வைத்தார். புதுமையாக எமது நாடு யுத்தத்தில் இருந்து காப்பாற்றப்பட்டது. 
தேவ அன்னை எமது தாய் நாட்டிற்கு காட்டிய அளவு கடந்த அன்பிற்கு நன்றி செலுத்தும் முகமாகவே ராகமை தேவத்தையில் பெசிலிக்கா தேவாலயம் அமைக்கும் வேலைகள் ஆரம்பமாகின. 1950 யூலை 15ம் திகதி ஆலய கட்டுமாணப் பணிகள் மங்களகரமாக ஆரம்பித்து வைக்கப்பட்டன. 
வணக்கத்துக்குரிய தோமஸ் கூரே ஆண்டகை உட்பட மற்றும் பல ஆயர்கள் இவ்வைபவத்தில் கலந்துகொண்டனர். 1950 நவம்பர் மாதம் 14 ஆம் திகதி பெசிலிக்கா கட்டடத்திற்கான அத்திவாரம் வெட்டுவது ஆரம்பிக்கப்பட்டது. அன்றிலிருந்து ஆலய வேலைகள் நிறைவுறும் வரையில் இலங்கை முழுவதிலுமுள்ள கத்தோலிக்கர் அனைவரும் தமது உழைப்பாலும் பண உதவிகளினாலும் பெசிலிக்கா தேவாலயத்தை கட்டியெழுப்ப உதவினர்.
1940ம் ஆண்டு மே மாதம் 15ம் திகதி அதிவண மொசோன் ஆண்டகை அன்னையிடம் நேர்த்தி வைத்தார் என வரலாற்றுக் குறிப்பு கூறுகின்றது. 1942ஆம் ஆண்டு மார்ச் மாதம் 16ஆம் திகதி அனைத்துப் பாடசாலை மாணவர்களையும் குழுக்களாக வந்து அன்னையிடம் மன்றாடுமாறு அழைத்தார் என்றும், 1948 ஆம் ஆண்டில் இருந்து அதிவண. 
கர்தினால் தோமஸ் கூரே தலைமையில் சிறுவர் தின வழிபாடு ஆரம்பமாகியது என்றும், இது வருடா வருடம் கொண்டாடப்பட்டு வந்து 1998ம் ஆண்டு சிறுவர் தினப் பொன் விழா கொண்டாடப்பட்டது.
ஆசியக் கண்டத்திலே சிறந்த உயர்ந்த தேவாலயமாக கருதப்படும் இத் தேவாலயத்திலே ஒவ்வொரு வருடமும் பெப்ரவரி மாதம் 4ம் திகதி இலங்கை அன்னையின் திருவிழா மிகச் சிறப்பான விதத்தில் கொண்டாடப்பட்டு வருகின்றது. இத்தினமானது இலங்கை நாட்டின் சுதந்திர தினம் என்பதால், இதனை மக்கள் இரட்டிப்பு மகிழ்ச்சியுடன் கொண்டாடி வருகின்றார்கள். 
தேசிய ஒருமைப்பாட்டிற்கும் சமாதானத்திற்கும் முன்னுரிமை கொடுத்து கொண்டாடப்படும் இலங்கை அன்னையின் திருவிழா நன்றியுடனும் பக்திப் பெருக்குடனும் கொண்டாடப்படுகின்றது. மேலும் இத் தேவாலயத்தில் ஆண்டு தோறும் சிறுவர் தின விழாவும் நற்கருணைப் பெருவிழாவும் நோயாளர் தினமும் சிறப்பான முறையில் நடைபெற்று வருவது குறிப்பிடத்தக்கதாகும்.
உலகமெங்கும் வாழும் கத்தோலிக்க மக்கள் அனைவரும் மரியன்னையை, லூர்து அன்னை, பாத்திமா அன்னை, கார்மேல் அன்னை, செபமாலை அன்னை, வேளாங்கண்ணி அன்னை எனப் பல பெயர்களில் அழைக்கின்றனர். இப்பெயர்கள் பல இடஙக்ளோடு சம்பந்தப்பட்டவை. 
இவ்விடயங்கள் மரியன்னை அவ்விடங்களில் புரிந்த அற்புதங்களை தெளிவாக எடுத்துக் காட்டுகின்றன. இற்றைக்கு 63 வருடங்களுக்கு முன்பு இந்நாட்டு மக்களான நாம் தேவ அன்னையை இலங்கை அன்னை என அழைக்கும் வரம்பெற்றோம்.
இரண்டாம் உலக மகா யுத்தத்தில் எமது நாட்டைக் காப்பாற்றி பாதுகாத்த தேவ அன்னைக்கு எங்கள் தேசத்தையும் மக்களையும் அர்ப்பணித்து, அன்பையும், பக்தியையும் வெளிப்படுத்தும் முகமாக மரியன்னையை இலங்கை அன்னையாக ஏற்படுத்திக் கொள்ளும் உரிமையை அதிவண.
மெசோன் ஆண்டகை அப்பொழுது திருத்தந்தையாக இருந்த பாப்பரசர் 12 ஆம் பத்திநாதரிடம் அனுமதி பெற்று 1947 பெப்ரவரி 15ம், 16ம் திகதிகளில் ராகமை தேவத்தையில் நடைபெற்ற விழாவின் போது மக்கள் மத்தியில் மரியன்னை எமது இலங்கை அன்னை என அதிகாரபூர்வமாக பிரகடனப்படுத்தினார்.

