&#39;நிலவில் காலடி வைப்பேனென்று நான் கனவு கூட கண்டது கிடையாது&#39;


* ‘என்னுடைய சிறிய காலடி, மனித குலத்துக்கே ஒரு மாபெரும் தாவலாகும்’
நிலவில் காலடி எடுத்து வைத்த பின்னர் நீல் ஆம்ஸ்ரோங் சொன்ன முதல் வார்த்தை இதுதான்.
‘நிலவில் பாட்டி வடை சுடுகிறது பார்’என்று நம்ம வர்கள் எல்லாம் கதை சொல்லிக் கொண்டிருந்த போது, அந்த நிலவுக்கே ஆளை அனுப்பி வரலாறு படைத்தது அமெரிக்கா.
அதுவரை வேடிக்கை பார்க்கும் அற்புத ஜோதியாக மட்டுமே இருந்த சந்திரனில் முதல் முறையாக காலெடுத்து வைத்து ஒட்டுமொத்த மனித குலத்தை யும் சிலிர்க்க வைத்தார் ஆம்ஸ்ரோங்.
நீல் ஆம்ஸ்ரோங் 1930 ஆம் ஆண்டு ஆகஸ்ட் மாதம் 5ம் திகதி அமெரிக்காவின் ஒஹாயோ மாகாணத்தில் உள்ள வாபாகோனேட்டா என்ற இடத்தில் ஸ்டீபன் கோனிக் ஆம்ஸ்ரோங் மற்றும் வயோலா லூயிக்கு மகனாகப் பிறந்தார்.
அவருக்குப் பின்னர் ஜூன், டீன் என்ற 2 குழந்தைகள் பிறந்தனர். ஆம்ஸ்ரோங் தனது 15 வது வயதில் ஓட்டுநர் உரிமம் பெறும் முன்பே விமா னத்தை இயக்கும் சான்றிதழ் பெற்றார். இதையடுத்து 1947ம் ஆண்டு அவர் பர்ட்யூ பல்கலைக்கழகத்தில் ஏரோஸ்பேஸ் என்ஜினியரிங் படித்தார். அதன் பிறகு தனது 30வது வயதில் நாசா விண்வெளி ஆய்வு மையத்தில் பயிற்சி விமானியாக சேர்ந்தார்.
அப்போது நாசாவில் நிலவுக்கு விண்கலம் அனுப்புவது குறித்த ஆலோசனைகள் நடந்து வந்தன. பிறகு அப்பலோ - 11 என்ற விண் கலத்தை நிலவுக்கு அனுப்ப உருவாக் கினர். அதில் செல்ல நீல் ஆம்ஸ் ரோங்கும், எட்வின் பஸ் ஆல்டரினும் தேர்வு செய்யப்பட்டனர்.
1969 ஆம் ஆண்டு ஜுலை மாதம் 20 ஆம் திகதி அப்பலோ விண்கலம் நிலவில் இறங்கியது. அந்த விண்கலத்தில் இருந்து ஆம்ஸ்ரோங் தான் முதல் ஆளாக இறங்கி நிலவில் கால் வைத்தார். அதன் மூலம் நிலவில் கால் வைத்த முதல் மனிதன் என்ற பெருமையை அவர் பெற்றார். அவரைத் தொடர்ந்து ஆல்ட்ரின் காலடி எடுத்து வைத்தார்.
அவர்கள் இருவரும் சுமார் 3 மணி நேரம் நிலவில் நடந்தனர். ஆராய்ச் சிக்காக மாதிரிகள் சேகரித்ததுடன், பல புகைப்படங்கள் எடுத்தனர். தங்களின் சாதனையை நினைவுகூரும் வகையில் நிலவில் அமெரிக்க கொடியை நட்டு வைத்தார் ஆம்ஸ்ரோங். அவர்கள் நிலவில் நடந்த காட்சியை சுமார் 600 மில்லி யன் மக்கள் தொலைக் காட்சியில் கண்டு வியந்தனர். தொலைக் காட்சி இல்லாதவர்கள் வானொலியில் அந்த செய்தியைக் கேட்டு மகிழ்ந்தனர்.
நிலவில் இருந்து பூமி திரும்பிய ஆம்ஸ்ரோங் உலக ஹீரோவானார். அவருக்கு உற்சாக வரவேற்பு அளிக் கப்பட்டது. அவர் தனது சொந்த ஊருக்கு சென்றபோது அங்கு அவரைப் பார்க்க 50,000 பேர் கூடியிருந்தனர். அவரது சொந்த ஊரில் மொத்தம் 9,000 பேர் தான் வசித்தனர் என்பது குறிப்பிடத்தக்கது.
1970ம் ஆண்டு ஆம்ஸ்ரோங் நாசா விண்வெளி ஆராய்ச்சி மையத்தின் ஏரோனாட்டிக்ஸ் பிரிவில் துணை கூடுதல் நிர்வாகியாக நியமிக்கப்பட்டார். ஆனால் அடுத்த ஆண்டே அவர் அந்த பதவியை இராஜினாமா செய்து விட்டு சின்சின்னாட்டி பல்கலைக்கழ கத்தில் ஏரோஸ்பேஸ் என்ஜினியரிங் பாடம் கற்பிக்க சென்றுவிட்டார்.
அந்த பல்கலைக்கழகத்தில் அவர் 9 ஆண்டுகள் பணியாற்றினார். அப்போது அவர் லெபனான் அருகே 310 ஏக்கர் பரப்பளவில் உள்ள ஒரு பண்ணையை வாங்கி சோளம் பயிரிட்டதுடன் ஆடுகளை வளர்த்தார்.கமராவில் இருந்து ஒதுங்கியே வாழ்ந்தார்.
‘நான் நிலவில் நடப்பேன் என்று ஒரு நாளும் கனவு கண்டதில்லை’ என்று அவர் தெரிவித்தார்.
1982 ஆம் ஆண்டு முதல் 1992 ஆம் ஆண்டு வரை வணிக விமானங்களுக்கு கம்ப்யூட்டர் தகவல் மேலாண்மை அமைப்புகள் வழங்கிய நிறுவனத்தின் தலைவராக இருந்தார். அதன் பிறகு நியூயோர்க்கில் உள்ள ஏஐஎல் சிஸ்டம்ஸ் என்ற கம்பெனியின் தலைவரானார். அவரது மனைவி ஜேனட் 38 ஆண்டுகள் அவருடன் வாழ்ந்த பிறகு அவரை விவாகரத்து செய்தார். 
அதன் பிறகு ஆம்ஸ்ரோங் 1999 ஆம் ஆண்டு கரோல் நைட் என்பவரை மணந்தார் ஜேனட் மூலம் ஆம்ஸ்ரோங்கிற்கு 2 மகன்கள் உள்ள னர். கடந்த 5ம் திகதி தனது 82 வது பிறந்த நாளைக் கொண்டாடிய அவருக்கு அடுத்த 2 நாட்களில் இதய அறுவைச் சிகிச்சை நடந்தது.
அதில் இருந்து உடல் நலம் குன்றி இருந்த அவர் மரணம் அடைந்தார்.
கடந்த 1969 ஆம் ஆண்டு முதல் 1972ம் ஆண்டு வரை 12 அமெரிக்கர் கள் நிலவுக்கு சென்று வந்துள்ளனர். ஆனால் அவர்களில் நம் மனதில் நீங்கா இடம் பிடித்தவர் ஆம்ஸ்ரோங் மட்டுமே.
அமெரிக்க விஞ்ஞானிகள் நிலவில் கால் வைத்து 40 ஆண்டுகள் கழித்தும் அவர்கள் அங்கே நட்டு வைத்த கொடிகள் இன்னும் சேதமடையாமல் பறந்து கொண்டிருப்பது கண்டுபிடிக் கப்பட்டுள்ளது.
கடந்த 1969 ஆம் ஆண்டு ஜுலை 20ம் திகதி அப்பலோ-11 விண்கலத் தில் சென்ற நீல் ஆம்ஸ்ரோங் உள்ளிட்ட அமெரிக்க விஞ்ஞானிகள் முதன் முதலாக நிலவில் கால் வைத்ததைத் தொடர்ந்து அமெரிக்கர் கள் 5 முறை நிலவுக்குச் சென்று வந்துவிட்டனர்.
கடந்த 1972 ஆம் ஆண்டு டிசம்பர் மாதம் 14 ஆம் திகதி அப்பலோ - 17 விண்கலத்தில் அமெரிக்க விஞ்ஞானி கள் சென்றது தான் நிலவுக்கு அமெ ரிக்கர்கள் கடைசியாகச் சென்றதாகும்.
இந்த 6 முறையும் தங்கள் பயணத்தின் நினைவாக விஞ்ஞானிகள் அமெரிக்க கொடியை நிலவில் நட்டு வைத்தனர். அந்த கொடிகளில் நிலவுக்கு முதன் முதலாகச் சென்ற நீல் ஆம்ஸ்ரோங் நட்டுவைத்த கொடியைத் தவிர மற்ற 5 கொடிகள் நிலவின் தட்பவெட்பத்தையும் தாண்டி இத்தனை ஆண்டுகள் கழித்தும் பறந்து கொண்டிருக்கின்றன. நாசாவின் கமரா எடுத்துள்ள புகைப்படத்தில் இந்த கொடிகள் பறப்பது தெளிவாகத் தெரிகிறது.
தொழில்நுட்பம் எவ்வளவோ முன்னேறினாலும் இதுவரை அமெரிக்க விஞ்ஞானிகள் மட்டுமே நிலவில் கால் வைத்துள்ளனர் என்பது குறிப்பிடத்தக்கது.
