

ட்டிலுள்ள ஆசிரியர் பற்றாக்குறையை கூடியவரையில் குறைத்து அப்பாவி பாடசாலை பிள்ளைகளின் கல்வியை தங்குதடையின்றி நடத்துவதற்கான ஒரு நவீன திட்டத்தை நடைமுறைப்படுத்துமாறு ஜனாதிபதி மஹிந்த ராஜபக்ஷ அவர்கள் கல்வி அமைச்சுக்கு பணிப்புரை விடுத்துள்ளார்.
கிராமிய மற்றும் பின்தங்கிய பிரதேசங்களிலுள்ள பாடசாலைகளில் ஆசிரியர் பற்றாக்குறையை ஓரளவுக்காவது குறைப்பதற்காகவே இந்த திட்டம் நடைமுறைப்படுத்தப்படுகிறது. இதற்கென தேசிய ரீதியில் விண்ணப்பங்களை கோரி நேர்முகப் பரீட்சைகளை நடத்தி, ஆசிரியர் பற்றாக்குறையை தீர்த்து வைப்பதற்கு பதில், ஒரு குறிப்பிட்ட பிரதேசத்திலுள்ள பாடசாலையின் ஆசிரியர் பற்றாக்குறையை அந்த பிரதேச மட்டத்திலிருந்து விண்ணப்பங்களை கோரி அவர்கள் அந்த பிரதேசத்தில் தொடர்ந்தும் பணியாற்ற வேண்டும் என்ற நிபந்தனையுடன் அவர்களுக்கான ஆசிரியர் நியமனங்களை வழங்க வேண்டும் என்று ஜனாதிபதி அவர்கள் உத்தரவு இட்டுள்ளார். வெளியிடங்களுக்கு அவர்களுக்கு இடமாற்றம் கொடுக்கப்படமாட்டாது என்ற நிபந்தனையின் அடிப்படையில் இந்த ஆசிரியர்களுக்கான நியமனங்கள் வழங்கப்படும்.
இத்திட்டத்தை உடனடியாக அமுலாக்க வேண்டும் என்று ஜனாதிபதி அறிவித்துள்ளார். இதன் மூலமே கிராமப் பிரதேசங்களிலும், பின்தங்கிய பிரதேசங்களிலும் பாடசாலை கல்வியை உயர்த்த முடியும் என்று ஜனாதிபதி நம்பிக்கை வைத்திருக்கிறார்.
நகரங்களிலும், நகரங்களைச் சார்ந்த பிரதேசங்களிலும் இருக்கும் மகாவித்தியாலயங்கள், மத்திய மகா வித்தியாலயங்கள் மற்றும் ஏ தரத்தையுடைய பாடசாலைகளில் அளவுக்கதிகமான ஆசிரியர்கள் பணிபுரிகிறார்கள். சில ஆசிரியர்களுக்கும் வகுப்புக்களை நடத்துவதற்கு கூட முடியாத அளவுக்கு அவற்றில் ஆசிரியர்கள் அளவுக்கதிகமாக இருக்கிறார்கள்.
தங்கள் அரசியல் செல்வாக்கை பயன்படுத்தி, பின்தங்கிய பிரதேசங்களில் ஆசிரியர்களாக பணிபுரிபவர்களில் பெரும்பாலானோர் தங்கள் பிள்ளைகளின் கல்வி, இருப்பிட வசதி ஆகியன காரணமாக நகரங்களுக்கும், நகரங்களைச் சார்ந்த பிரதேசங்களுக்கும் இடமாற்றம் பெற்று வந்துவிடுவதனால் அவர்கள் முன்னர் பணிபுரிந்த கிராமிய மற்றும் பின்தங்கியுள்ள பாடசாலைகளில் அவர்களின் வெற்றிடங்களை நிரப்பாமல் இருப்பதனால் அப்பாடசாலைகளில் ஆசிரியர் பற்றாக்குறை உச்சக்கட்டத்தை அடைந்துள்ளது.
இதனால் கிராமிய மற்றும் பின்தங்கியுள்ள பிரதேசங்களிலுள்ள 500 முதல் 800 மாணவர்களைக் கொண்ட பாடசாலைகளில் ஒரு அதிபரும், இரண்டு அல்லது மூன்று ஆசிரியர்களுமே இருக்கிறார்கள். அதனால், அந்த நான்கு பேரினால் எல்லாப் பிள்ளைகளுக்கும் சரியான முறையில் கல்வி புகட்ட முடியாத நிலை தோன்றியிருக்கிறது.
விஞ்ஞானம், கணிதம், தகவல் தொழில்நுட்பம் மற்றும் ஆங்கில பாடங்களை கற்பிப்பதற்கான ஆசிரியர்களை கிராமிய பாடசாலைகளில் காண்பது அரிதாகவே இருக்கிறது. ஜனாதிபதி அவர்களின் இந்த பணிப்புரையை அடுத்து, கல்வி அமைச்சு 3,000 பட்டதாரி ஆசிரியர்களை ஒவ்வொரு பாடசாலையிலும் நிரந்தரமாக பணிபுரிய வைக்க வேண்டும் என்ற நிபந்தனையுடன் அவர்களுக்கு ஆசிரியர் நியமனங்கள் வழங்கப்படவுள்ளன.
இவ்விதம் நியமனம் பெறும் பட்டதாரி ஆசிரியர்கள் அப்பாடசாலைகளில் தகவல் தொழில்நுட்பம், விஞ்ஞானம், கணிதம், ஆங்கிலம் போன்ற பாடங்களை கற்பிப்பதற்கு இருக்கும் ஆசிரியர் பற்றாக்குறையை தீர்த்து வைப்பதற்கு பேருதவியாக இருப்பார்கள்.
எனவே, விரைவில் இந்த வெற்றிடங்களை நிரப்புவதற்கு விண்ணப்பங்களை கோரும் போது, இதே பாடசாலையிலேயே அவர்கள் தொடர்ந்தும் பணிபுரிய வேண்டும் என்ற நிபந்தனைக்கு உட்படுத்தப்படுவார்கள் என்றும், இல்லையேல் அவர்களுக்கு ஆசிரியர் நியமனம் வழங்கப்படாது என்றும் கல்வி அமைச்சர் பந்துல குணவர்த்தன அறிவித்துள்ளார்.
நாட்டில் இன்று எல்லாமாக 2 இலட்சத்து 13 ஆயிரம் ஆசிரியர்கள் இருக்கிறார்கள். அவர்களில் சுமார் 30 சதவீதமானோர் மாத்திரமே பட்டதாரி ஆசிரியர்களாவர். ஏனையோர் பயிற்சிபெற்ற ஆசிரியர்களாகவும், உயர்தர பரீட்சையில் சித்தியெய்திய ஆசிரியர்களாகவும் இருக்கிறார்கள்.
இலங்கையில் சுமார் 60 ஆண்டு காலமாக நடைமுறைப்படுத்தப்படும் இலவச கல்வித் திட்டத்தை இந்நாட்டிலுள்ள சகல பிள்ளைகளுக்கும் இன, மத, குல பேதங்களின்றியும் செல்வந்தர், ஏழைகள் என்ற வித்தியாசமின்றியும் பிரதேச பேதமின்றியும் நடைமுறைப்படுத்துவது அவசியம் என்று மஹிந்த சிந்தனை எண்ணக்கருவில் வலியுறுத்தப்பட்டுள்ளது.
