பராமரிப்புக்கென பெற்றோர் இருந்த போதிலும்:ஏராளமான பிள்ளைகள் சிறுவர் இல்லங்களில்!


(கிண்ணியா சுழற்சி நிருபர்)
பெற்றோர் இருந்தும் நாற்பது வீதமான பிள்ளைகள் அனாதை இல்லங்களில் சேர்க்கப்பட்டுள்ளமை தெரியவந்துள்ளதாக கிழக்கு மாகாண நன்னடத்தை திணைக்கள ஆணையாளர் எம். முபாரக் தெரிவித்தார்.
இவ்வாறான சிறுவர்களை பெற்றோர்களின் அன்பு பரிவுடன் வாழ்வதற்கு ஏற்ற நிலைமையை ஏற்படுத்திக் கொடுக்க கிழக்கு மாகாண நன்னடத்தை திணைக்களம் நடவடிக்கை மேற்கொண்டு வருகின்றது. இப்பிள்ளைகளின் பெற்றோர்களுக்கு ஜீவனோபாய வழிகாட்டல்கள் செய்து கொடுக்கப்படவுள்ளதுடன், குறிப்பிட்ட தொகை மாதாந்த படியும் வழங்கப்படவுள்ளது.
கிழக்கு மாகாணத்தில் 76 பதிவு செய்யப்பட்டுள்ள சிறுவர் இல்லங்களில் மொத்தம் 3ஆயிரத்து 725 சிறுவர்கள் உள்ளனர். இவற்றில் முதற் கட்டமாக பெற்றோர்கள் உள்ள சிறுவர்கள் ஐநூறு பேரை இல்லங்களிலிருந்து வெளியேற்றி பெற்றோர், உறவினர்களிடம் ஒப்படைக்கப்படவுள்ளனர். இவர்களை பராமரிப்பதற்கு தேவையான உதவிகளை திணைக்களம் வழங்கும்.
இவ்வாறான நடவடிக்கைகளை மேற்கொள்வதற்கு திணைக்களம் 3வருட திட்டமொன்றினை தயாரித்து நடைமுறைப்படுத்தவுள்ளது.
பெற்றோர்களை இழந்து இல்லங்களிலுள்ள சிறுவர்களின் நலன்கள் தொடர்பாகவும் திணைக்களம் கூடிய கரிசனையுடன் செயற்பட்டு வருகின்றது. உரிய தராதரங்களுக்கு ஏற்ப சிறுவர்களை பராமரிக்காத இல்லப் பராமரிப்பாளர்களுக்கு எதிராக நடவடிக்கை மேற்கொள்ளப்படுவதுடன், தேவையேற்படின் அவ்வாறான இல்லங்களை மூடிவிடுவதற்கும் நடவடிக்கை எடுக்கப்படுமென ஆணையாளர் முபாரக் மேலும் தெரிவித்தார். (ஐ-)
