ஹரித்துவார் ஆசிரமத்தில் பாபாராம்தேவ் மீண்டும் உண்ணாவிரதம்


ஊழல், கறுப்புப் பணத்துக்கு எதிராக யோகா குரு பாபா ராம்தேவ் நேற்று முன்தினம் காலை டில்லி ராம்லீலா மைதானத்தில் காலவரையற்ற உண்ணாவிரதத்தை தொடங்கினார். சட்டவிரோதமாக போராட்டம் நடத்துவதால் சட்டம் - ஒழுங்கு பிரச்சினை ஏற்படக்கூடும் என்று கூறி அவரது உண்ணாவிரதத்துக்கு டில்லி பொலிஸார் அனுமதி மறுத்தனர்.
சனிக்கிழமை இரவு ராம் தேவுக்கும், டில்லி பொலிஸாருக்கும் இடையே மோதல் ஏற்பட்டது. பொலிஸார் தடியடி நடத்தியதைத் தொடர்ந்து பெண்கள் அணியும் சல்வார் கமீஸ் - சுடிதார் உடை அணிந்து அவர் தப்பிச் சென்றார். அவரை பொலிஸார் மடக்கிப் பிடித்து டெல்லியில் இருந்து வெளியேற உத்தரவிட்டனர்.
இந்திய விமானப்படை ஹெலிகொப்டர் மூலம் டேராடூனில் கொண்டு போய் விடப்பட்டார். அங்கிருந்து அவர் காரில் தனது ஆசிரம தலைமையகம் உள்ள ஹரித்துவாருக்கு சென்றார். அவர் 15 நாட்களுக்கு டெல்லிக்குள் நுழைய தடைவிதிக்கப்பட்டுள்ளது. 
இந்த நிலையில் நேற்று பிற்பகல் அவர் டெல்லி புறகரான உத்தரப் பிரதேச மாநிலத்துக்குட்பட்ட நொய்டாவில் உண்ணாவிரதத்தை தொடர காரில் புறப்பட்டு வந்தார்.
முசாபர் நகரில் அவரது காரை மடக்கிய பொலிஸார் அவருக்கு இருக்கும் தடை உத்தரவை சொல்லி ஹரித்துவாருக்கே திருப்பி அனுப்பினார்கள். 
இதனால் பாபா ராம்தேவ் ஏமாற்றம் அடைந்தார். என்றாலும் உத்தரப்பிரதேச முதல்-மந்திரி மாயாவதியிடம்பேசி நொய்டா அல்லது காசியாபாத்தில் உண்ணாவிரதம் இருக்க அனுமதி பெற்று விடலாம் என்று ராம்தேவ் நினைத்தார். 
அவரது இந்த முயற்சிக்கு வெற்றி கிடைக்கவில்லை.
உத்தரப் பிரதேசத்தில் எந்த இடத்திலும் ராம்தேவ் உண்ணாவிரதப் போராட்டம் நடத்தக்கூடாது என்று மாயாவதி அறிவித்தார். 
அது மட்டுமன்றி ராம்தேவ் உத்தரப்பிரதேசத்துக்குள் நுழையக் கூடாது என்றும் மாயாவதி உத்தரவிட்டார். உத்தரப்பிரதேச மாநில அரசின் முடிவால் ராம்தேவ் போராட்டத்துக்கு கடும் பின்னடைவு ஏற்பட்டுள்ளது.
உத்தரகாண்ட் மாநிலத்தில் ராம்தேவ் முடக்கப்பட்டுள்ளார். ஹரித்துவாரை விட்டு வேறு எங்கும் அவர் செல்ல முடியாத சூழ்நிலை ஏற்பட்டுள்ளது. 
இதனால் ஹரித்துவார் ஆசிரமத்தில் உண்ணாவிர தத்தை தொடரப் போவதாக பாபா ராம்தேவ் அறிவித்தார். அதன்படி நேற்று காலை ராம்தேவ் மீண்டும் உண்ணாவிரதத்தைத் தொடங்கினார். அவருடன் அவரது ஏராளமான சீடர்களும் உண்ணாவிரதப் போராட்டத்தில் ஈடுபட்டுள்ளனர்.
உண்ணாவிரதம் இருக்க வருபவர்கள் எண்ணிக்கை அதிகரித்தால் பதஞ்சலி பீடத்தின் மற்றொரு பகுதிக்கு உண்ணாவிரதத்தை மாற்ற முடிவு செய்துள்ளனர். ராம்தேவ் உண்ணாவிரதத்தை தொடர்ந்து உத்தர காண்ட் மாநில பொலிஸார் உஷார்படுத்தப்பட்டு பாதுகாப்பு அதிகரிக்கப்பட்டுள்ளது.
உண்ணாவிரதம் காரணமாக சற்று சோர்வடைந்துள்ள ராம்தேவ் அடிக்கடி மைக்கில் பேசினார். அவர் கூறுகையில், ஊழல், கறுப்புப் பணத்தை ஒழிக்க நாம் விடுத்துள்ள கோரிக்கைகளை மத்திய அரசு நிறைவேற்றும் வரை எனது உண்ணாவிரதப் போராட்டம் தொடர்ந்து நடைபெறும் என்றார். மத்திய அரசையும் சோனியாகாந்தியையும் கடுமையாக தாக்கி பேசிவரும் ராம்தேவ் 15 நாள் தடைக்குப் பிறகு டெல்லி செல்வேன் என்றார்.
