ஆளுநர் அலவி மௌலானா தொழிற்சங்க உரிமைக்காக அர்ப்பணிப்புடன் சேவையாற்றிய பெரும் தலைவராவார்


இலங்கையின் அரசியல் துறையில், குறிப்பாக தொழிற்சங்கத் துறையில் இன்றைய யுகத்தில் சாதனைபடைத்த பெரியவரான அல்ஹாஜ் அஷ்ஷெய்யத் அலவி மெளலானா நேற்று தனது 80வது பிறந்த தினத்தை ஜனாதிபதி மஹிந்த ராஜபக்ஷ முன்னிலையில், பல்லாயிரக்கணக்கான மக்களின் நல்லாசியுடன் அலரிமாளிகையில் விமர்சையாகக் கொண்டாடினார்.
சாதாரண மனிதனாக வாழ்க்கையை ஆரம்பித்த பெரியவர் அலவி மெளலானா தொழிற்சங்கவாதியாகவும், அரசியல்வாதியாகவும், பாராளுமன்ற உறுப்பினராகவும், பிரதி அமைச்சராகவும், அமைச்சராகவும், இவை அனைத்திற்கும் சிகரம் சூட்டும் உயர் பதவியான ஆளுநர் பதவியில் மஹிந்த ராஜபக்ஷ அவர்களினால் அமர்த்தப்பட்டார்.
1932ம் ஆண்டு ஜனவரி மாதம் முதலாம் திகதியன்று பிறந்த இவர், கொழும்பு புதுக்கடை பிரதேசத்தில் உள்ள பண்டாரநாயக்க மாவத்தையிலேயே சிறுவனாக இருந்து வளர்ந்தார். இவர் தன்னை அரசியலில் வளர்த்துவிட்ட ஆசானாக கம்யூனிஸ்ட் கட்சியின் முன்னாள் பொதுச் செயலாளரும், முன்னாள் அமைச்சருமான பீட்டர் கெனமனை நன்றியுடன் நினைவுகூருகிறார்.
பீட்டர் கெனமன் அவர்களின் சமதர்மவாத இடதுசாரி கொள்கைகள்மீது ஆர்வம் கொண்ட அலவி மெளலானா, அடிக்கடி அவரது உரைகளை பொதுக்கூட்டங்களின் போது கேட்டு அதன் மூலம் தானும் இலங்கை கம்யூனிஸ்ட் கட்சியில் சேர வேண்டுமென்ற ஆர்வத்தினால் அக்கட்சியில் சேர்ந்து கொண்டு, பீட்டர்கெனமனின் உதவியாளராக 1946ம் ஆண்டு முதல் 1956ம் ஆண்டு வரை பணியாற்றினார்.
1956ம் ஆண்டு எஸ்.டபிள்யு.ஆர்.டி. பண்டாரநாயக்கவின் மக்கள் ஐக்கிய முன்னணி அரசாங்கம், ஐக்கிய தேசியக் கட்சியை தோற்கடித்து சாதனை புரிந்ததை அடுத்து கம்யூனிஸ்ட் கட்சியில் இருப்பதை விட சிறிலங்கா சுதந்திரக்கட்சியில் சேர்ந்து கொண்டால் தனது மக்கள் சேவையை சிறப்பாக நிறைவேற்ற முடியுமென்று தீர்மானித்து அவர் அன்றைய பிரதமந்திரி எஸ்.டபிள்யு.ஆர்.டி. பண்டாரநாயக்கவை நேரில் சந்தித்து அக்கட்சியில் இணைந்து கொண்டார். 
அப்போது இலங்கை முஸ்லிம்கள் பெரும்பாலும் ஐக்கிய தேசிய கட்சியையே ஆதரித்து வந்தார்கள். அன்றைய காலகட்டத்தில் முஸ்லிம் சமூகத்திற்கு மகத்தான சேவையாற்றிய டாக்டர் பதியுதீன் மஹ்மூத் மாத்திரமே சிறிலங்கா சுதந்திக் கட்சியின் முக்கிய தலைவராக விளங்கி வந்தார்.
சிங்கள மரிக்கார் என்று அழைக்கப்படும் சீ.ஏ.எஸ். மரிக்கார் அவர்களும் சிறிலங்கா சுதந்திரக்கட்சியில் அமைச்சர் பதவி வகித்த போதிலும் டாக்டர் பதியூதீன் மஹ்மூத் மாத்திரமே சிறிலங்கா சுதந்திரக் கட்சியின் ஒரு முக்கிய தலைவராக அனைவராலும் அங்கீகரிக்கப்பட்டார். டாக்டர் பதியுதீன் மஹ்மூதின் உதவியுடன் அலவி மெளலானா சிறிலங்கா சுதந்திரக் கட்சியில் சேர்ந்து கொண்டார்.
1956ம் ஆண்டில் இலங்கையில் போக்குவரத்துத்துறை அதாவது பஸ் போக்குவரத்து தனியார் நிறுவனங்களின் கட்டுப்பாட்டிலேயே இருந்து வந்தது. 1956ம் ஆண்டில் மலர்ந்த மக்கள் ஆட்சியின் கீழ் போக்குவரத்துத் துறையும் தனியார் மயமாக்கப்பட வேண்டுமென்ற நல் எண்ணத்துடன் பிரதமமந்திரி எஸ். டபிள்யு. ஆர். டி. பண்டாரநாயக்க இலங்கை போக்குவரத்து சபையை ஏற்படுத்தி தனியார் நிறுவனங்களிடமிருந்த பஸ்களை அரசாங்க உடைமையாக்கினார்.
அதையடுத்து சிறிலங்கா சுதந்திரக்கட்சி முதல் தடவையாக சிறிலங்கா போக்குவரத்து சேவை தொழிற்சங்கத்தை ஆரம்பித்தது. அதில் ஒரு முக்கிய தொழிற்சங்கவாதியாக அலவி மெளலானாவுக்கும் பங்களிப்பை கொடுப்பதற்கு ஒரு வாய்ப்பு கிடைத்தது. இதன் மூலமே அலவி மெளலானா தனது தொழிற்சங்கப் பணியை ஆரம்பித்தார்.
ஒரு நேர்மையான தொழிற்சங்கவாதியாக இருந்த அலவி மெளலானாவுக்கு 1977ம் ஆண்டில் அதிகாரபீடத்தில் அமர்ந்த ஜே.ஆர். ஜயவர்த்தன தலைமையிலான ஐக்கிய தேசிய கட்சி அரசாங்கத்தினால் பல்வேறு உயிராபத்துகள் ஏற்பட்டன. 1980ம் ஆண்டின் தமது தொழிற்சங்கத்தின் முன்னணித் தலைவர்களுடன் கொழும்பு கோட்டையில் அலவி மெளலானா பகிரங்க ஆர்ப்பாட்டமொன்றில் ஈடுபட்டிக் கொண்டிருந்த போது அன்றைய அரசாங்கத்தின் குண்டர்கள் ஆர்ப்பாட்டம் செய்தவர்களை செங்கற்களால் அடித்தும், சைக்கிள் செயின்களால் அடித்தும் படுகாயப்படுத்தினார்கள்.
இந்த அசம்பாவிதத்தின் போது முன்னால் நின்று கொண்டிருந்த அலவி மெளலானா மீது யாரோ ஒரு குண்டன் கொலை வெறியுடன் கத்தியால் குத்தி அவரை படுகாயப்படுத்தினான். அலவி மெளலானா ஆபத்தான நிலையில் ஆஸ்பத்திரியில் சேர்க்கப்பட்டு நீண்டகாலத்திற்கு பின்னர் குணமானார்.
இதே காலகட்டத்தில் தன்னுடைய உறவுக்காரரும், செயலாளருமான ஷெய்யத் மொஹமட் மன்சூருடன் ஒரு தொழிற்சங்க கூட்டத்தில் உரையாற்றிய பின்னர், செயலாளர் ஷெய்யத் மொஹமட் மன்சூர் வீடு திரும்பிக் கொண்டிருந்த போது 1990ம் ஆண்டு அரசாங்கக் குண்டர்களால் தாக்கி படுகொலை செய்யப்பட்டார். இந்த வேதனைக்குரிய இழப்பு தன்னை பெரும் சோகத்தில் ஆழ்த்திவிட்டதென்றும் அலவி மெளலானா அவர்கள் மிகவும் வேதனையாக ஞாபகப்படுத்தினார்.
தொழிற்சங்கவாதியாக இருந்த போது 1980ம் ஆண்டு முதல் 1994ம் ஆண்டு வரையில் தான் எத்தனையோ உயிராபத்துகளை சந்தித்ததாக ஞாபகப்படுத்தும் அலவி மெளலானா, அப்போது எதிர்கட்சியில் இருந்த தாங்கள் முல்கிரிகல இடைத்தேர்தலில் இன்றைய ஜனாதிபதி மஹிந்த ராஜபக்ஷ அவர்களின் தலைமையில் எதிர்கட்சியின் தேர்தல் பிரசாரங்களை சிறந்த முறையில் நடத்திக் கொண்டிருந்ததாகவும், இந்த இடைத் தேர்தலில் அரசாங்கக் கட்சி படுதோல்வி அடையும் என்பதை உணர்ந்த அன்றைய அரசாங்கம், வன்முறையில் ஈடுபடாவிட்டால் தங்களுக்கு வெற்றி கிடைக்காது என்பதற்காக மஹிந்த ராஜபக்ஷ உட்பட தன்னைப் போன்ற எதிர்கட்சியின் முக்கியஸ்தர்களை அடித்து, படுகொலை செய்யும் சதித்திட்டத்தை வகுத்து செயற்பட்டதாக அலவி மெளலானா தனது நினைவலைகளை மீட்டெடுத்துக் கூறினார்.
இன்றைய ஜனாதிபதி மஹிந்த ராஜபக்ஷ அவர்களை படுகொலை செய்வதற்கு குண்டர்கள் தென்னிலங்கை முழுவதும் வலை விரித்து தேடிக்கொண்டிருந்த போது அவர் மாறுவேடமணிந்து கொலைகார கும்பலிடமிருந்து தப்பி பாதுகாப்பாக கொழும்பு வந்து சேர்ந்தார் என்றும் அலவி மெளலானா தெரிவித்தார்.
மஹிந்த ராஜபக்ஷவை பிடிக்க முடியாது என்பதை உணர்ந்து கொண்ட இந்த கொலைகாரர்கள் தன்னையாவது பிடித்து கொல்ல வேண்டுமென்ற எண்ணத்துடன் செயற்பட்ட போது, தான் குண்டர்களின் பிடியில் இருந்து தப்பித்துக் கொள்வதற்காக மதில் சுவர்கள் மீது ஏறி, குறுக்கு வழியில் பிரதான வீதிக்கு வந்து, கையில் ஒரு செப்புக்காசு கூட இல்லாத நிலையில், காலில் அணிந்திருந்த செருப்புக்களையும் எங்கோ தொலைத்துவிட்டு அல்லாஹ்வின் அருளால் உயிர்தப்பி கொழும்புக்கு வந்ததாகவும் அலவி மெளலானா தெரிவித்தார்.
இந்த சம்பவம் நடந்த போது திருமதி சிரந்தி ராஜபக்ஷ தனது முதல் ஆண் பிள்ளையான நாமல் ராஜபக்ஷவை கருவில் சுமந்து கொண்டிருந்தார். தான் அன்றிரவே திருமதி ராஜபக்ஷவை சந்தித்து, நடந்த உண்மையை எடுத்துக் கூறி உங்கள் கணவர் பாதுகாப்பாக இருக்கிறார் என்ற நற்செய்தியை தெரிவித்தேன் என்று அலவி மெளலானா சொன்னார். 
இந்த நாட்டை அபிவிருத்தி செய்ய வேண்டுமானால் இன்றைய ஜனாதிபதி மஹிந்த ராஜபக்ஷ போன்ற நேர்மையான, நற்குணம் படைத்த, திறமைமிக்க தலைவர் ஒருவர் அவசியமாகும். எங்கள் ஜனாதிபதி மேலும் பல்லாண்டு காலம் நாட்டு மக்களுக்கான இந்த நற்பணியை தொடர்ந்தும் மேற்கொள்ள வேண்டுமென்று தாம் புத்தாண்டு தினத்தில் வாழ்த்துக் கூறியதாக அலவி மெளலானா தெரிவித்தார்.
நேற்று அதிகாலையில் நான் அலவி மெளலானாவை அவரது இல்லத்திற்கு ஜனாதிபதியின் இஸ்லாமிய மத விவகார ஆலோசகர் ஹசன் மெளலானவுடன் சென்று நல்வாழ்த்துக்களை தெரிவித்தேன். அப்போது அவர் மிகவும் மகிழ்ச்சியாக இருந்தார். 
நேற்று காலை 5.00மணிக்கு ஜனாதிபதி அவர்கள் தொலைபேசியில் என்னுடன் தொடர்பு கொண்டு எனக்கு பிறந்த நாள் வாழ்த்துக்களையும், புத்தாண்டு வாழ்த்துக்களையும் தெரிவித்தார். அதற்கு பதிலளிக்கும் முகமாக நான் ஜனாதிபதி அவர்களின் நாட்டுக்கான நற்பணி மேலும் பல்லாண்டு காலத்திற்கு தங்கு தடையின்றி தொடர வேண்டுமென்று நல்லாசி கூறினேன் என்று ஆளுநர் அலவி மெளலானா குறிப்பிட்டார்.
அலவி மெளலானாவின் தந்தை மல்வானையை பிறப்பிடமாகக் கொண்டவர். தாய் கொழும்பைச் சேர்ந்தவர். அலவி மெளலானாவுக்கு 3 சகோதரிகளும், 4 சகோதரர்களும் இருக்கிறார்கள். அவரது தந்தை மாணிக்கக் கல் வியாபாரியாக இருந்தார். அலவி மெளலானா 11 வயதாக இருக்கும் போது தந்தை இறந்துவிட்டார். அதையடுத்து கொழும்பு வந்த தாயார் கொழும்பில் ஹமீத் அல் ஹுசைனி, புனித பீட்டர்ஸ் கல்லூரிகளில் பிள்ளைகளை படிக்க வைத்தார்.
அல்ஹாஜ் அஷ்ஷெய்யத் அலவி மெளலானா மேலும் பல்லாண்டுகள் சுகதேகியாக இருந்து நாட்டுப் பணியை தொடர்ந்தும் மேற்கொள்ள வேண்டுமென்று தினகரன் ஆசிரியர் பீடத்தைச் சேர்ந்த நாம் அனைவரும் பாராட்டுதல்களையும் நல்லாசிகளையும் தெரிவித்துக் கொள்கிறோம்.

