இந்திய நாட்டை மீண்டும்அடிமையாக்கும் முயற்சி


சில்லறை வர்த்தகத்தில் அந்நிய நேரடி முதலீட்டை அனுமதிப்பதென்பது நாட்டை மீண்டும் அடிமையாக்கும் முயற்சி என்று காந்தியவாதி அன்னா ஹசாரே தெரிவித்துள்ளார்.
அன்னா ஹசாரே, அவரது சொந்த ஊரான ராலேகான் சித்தியில் புதன்கிழமை செய்தியாளர்களுக்கு அளித்த பேட்டியில் மேலும் கூறியது; ஆங்கிலேயர்கள் வர்த்தகம் செய்வதற்காகத்தான் மூட்டை கட்டிக் கொண்டு இந்தியா வந்தார்கள். ஆனால் நாளடைவில் அவர்கள் இந்த தேசத்தையே ஆளும் நிலை ஏற்பட்டது. இந்திய மக்கள் தங்களது சொந்த மண்ணிலேயே அடிமைகளாக நடத்தப்பட்டனர்.
இப்போது சில்லறை வர்த்தகத்தில் அந்நிய முதலீட்டை அனுமதிப்பதன் மூலம் அதே அடிமைத்தன சூழலை மீண்டும் உருவாக்க ஆட்சியாளர்கள் முயற்சிக்கின்றனர். இதை நாட்டு மக்கள் புரிந்து கொண்டுள்ளனர். மத்திய அரசின் செயலுக்கு கடும் எதிர்ப்பு தெரிவிக்கின்றனர். எதிர்க்கட்சிகளும் கரம் கோத்து எதிர்த்து வருகின்றன.
சில்லறை வர்த்தகத்தில் அந்நிய முதலீட்டை ஏன் அனுமதிக்க முயற்சிக்கிaர்கள் என்று மத்தியில் ஆளுபவர்களிடம் கேட்டால், இது இந்திய விவசாயிகளுக்கு அதிக பலனைத் தரும் இதன் மூலம் விவசாயிகளின் வாழ்க்கை நிலை மேம்படும். விவசாயிகள் அனைவரும் கோடீஸ்வரர்களாகப் போகிறார்கள் என்று கூறுகிறார்கள், விவசாயிகளின் நலனை கருத்தில் கொண்டு எடுக்கப்பட்ட முடிவுதான் இது என்கிறார்கள் உண்மையிலேயே ஆட்சியாளர்க ளுக்கு விவசாயிகளின் நலனில் அக்கறை இருக்கிறது என்றால் நாடு சுதந்திரம் அடைந்து 65 ஆண் டுகளுக்கு மேலாகியும் விவசாயி களின் தற்கொலை ஏன் தொடர் கதையாக உள்ளது? இதற்கு ஆட்சியாளர்கள் பதிலளிக்க வேண்டும்.
இது ஒரு முக்கியமான தேசப்பிரச்சினை இதனால் இந்த விவகாரத்தில் எதிர்க்கட்சிகள் தனித்து நின்று தங்களது குரலை எழுப்பக்கூடாது. ஒருங்கிணைந்து தொடர்ந்து குரல் கொடுத்து மத்திய அரசை பணியவைக்க வேண்டும்.
இந்திய தேசத்தை மீண்டும் அடிமைப்படுத்த வரவுள்ள வெளிநாட்டினரைத் தடுத்து நிறுத்த வேண்டும் என்று அன்னா ஹசாரே தெரிவித்தார்.
