மக்களுக்கு சிறந்த சேவைகளை செய்யவேஅபிவிருத்தி பணிகளுக்கு கூடுதல் நிதி

பொருளாதார அபிவிருத்தி அமைச்சர் பசில் ராஜபக்ஷ
(காவத்தை தினகரன் விசேட நிருபர்)
பொருளாதார அபிவிருத்தி அமைச்சின் மூலம் மாகாண பாடசாலைகளுக்கு மலசல கூட வசதிகள், முன்பள்ளி திட்டங்கள், கிராமிய பிரதேசத்தில் உள்ள கம்பி பாலங்கள் உட்பட பல்வேறு அபிவிருத்தி திட்டங்களை மேற்கொள்வதற்கு நடவடிக்கை எடுக்கப்பட்டுள்ளதாக பொருளாதார அபிவிருத்தி அமைச்சர் பசில் ராஜபக்ஷ தெரிவித்தார்.
இரத்தினபுரி மாவட்ட அபிவிருத்தி குழு கூட்டம் இரத்தினபுரி மாவட்ட செயலகத்தில் பொருளாதார அபிவிருத்தி அமைச்சர் பசில் ராஜபக்ஷ தலைமையில் நடைபெற்ற போது இதில் கலந்து கொண்டு உரையாற்றுகையிலேயே அமைச்சர் பசில் ராஜபக்ஷ இவ்வாறு தெரிவித்தார்.
அவர் தொடர்ந்து உரையாற்றுகையில் கூறியதாவது:-
இரத்தினபுரி மாவட்டத்தில் எஹலியகொடை, நிவித்திகலை, இரத்தினபுரி, இறக்குவானை, பெல்மதுளை, கொலோன்ன, பலாங்கொடை, கலவான, ஆகிய தேர்தல் தொகுதிகளில் வீதிகள் காபட் செய்வதற்கு நிதி வழங்கப்பட்டுள்ளது.
மக்களுக்கு கூடுதலான அபிவிருத்தி பணிகளை செய்து கொடுப்பதற்கே பெருந் தொகையான நிதி ஒதுக்கப்பட்டுள்ளது. இதன் மூலம் மக்களுக்கு சரியான முறையில் அபிவிருத்தி திட்டங்களை செய்து கொடுப்பது அரச அதிகாரிகளினதும், அரசியல்வாதிகளினதும் பொறுப்பாகும்.
நாட்டின் அபிவிருத்தி திட்டங்களை மேற்கொள்ளும் போது அதை குழப்புவதற்கு சிலர் இருப்பார்கள். அதை எல்லாம் பொருட்படுத்தாது நாட்டின் அபிவிருத்தி வேலைத் திட்டங்களை வெற்றியுடன் செய்து வரும் அரச பணியாளர்களின் சேவை மிகவும் வரவேற்கத்தக்கது. 
அபிவிருத்தி திட்டங்களின் போது அரச அதிகாரிகள் சரியான நேர்மையான தீர்மானம் எடுக்கும் பட்சத்தில் அவர்களை பாதுகாக்க நானும் அரசாங்கமும் முன் நின்று செயல்படுவோம் என அமைச்சர் பசில் ராஜபக்ஷ மேலும் தெரிவித்தார். 
மேற்படி கூட்டத்தில் பொது நிர்வாக உள்நாட்டு அலுவல்கள் அமைச்சர் ஜோன் செனவிரத்ன, சப்ரமுகவ மாகாண முதலமைச்சர் மஹீபால ஹேரத், அமைச்சர் பவித்ரா வன்னியாரச்சி மற்றும் பாராளுமன்ற உறுப்பினர்கள் ஆகியோர் கலந்து கொண்டு உரையாற்றினார்கள்.
மேற்படி கமநெகும, கெமிதிரிய கிராமபுற, தோட்டபுற மக்களின் வாழ்வாதார மேம்பாட்டுக்காகவும், குடிநீர் திட்டத்திற்காகவும் 17,437,449 ரூபா பெறுமதியான காசோலைகள் கமநெகும, கெமிதிரிய மக்கள் கம்பனிக்கு அமைச்சர் பசில் ராஜபக்ஷவினால் வழங்கப்பட்டது. (ஐ-ஏ)
