இராணுவப் புலனாய்வுப் பிரிவினரால் சரவணபவன் எம்.பி.யின் வாகனம் தாக்கப்பட்டதாக குற்றச்சாட்டு


யாழ்ப்பாண பல்கலைக்கழக மாணவர்களுக்கும் படையினருக்கும் இடையில் இன்று காலை பல்கலைக்கழக வளாகத்தில் இடம்பெற்ற மோதல் நிலையை அறிந்து சம்பவ இடத்துக்குச் சென்ற தமிழ்த் தேசிய கூட்டமைப்பின் பாராளுமன்ற உறுப்பினர் ஈ.சரவணபவனின் வாகனம் இராணுவப் புலனாய்வு பிரிவினரால் அடித்து சேதப்படுத்தப்பட்டுள்ளது.
இது தொடர்பாக வீரகேசரி இணையத்தளத்துக்கு சரவணபவன் எம்.பி. கருத்து தெரிவிக்கையில்,
"பல்கலைக்கழகத்தில் இன்று இடம்பெற்ற மோதல் நிலை தொடர்பாக ஆராய சம்பவ இடத்துக்குச் சென்றபோது எனது வாகனம் பல்கலைக்கழக வளாகத்துக்குள் நுழைய பாதுகாப்புத் தரப்பினர் அனுமதி தரவில்லை. இதனையடுத்து பல்கலைக்கழகத்துக்கு சற்றுத் தொலைவில் வாகனத்தை நிறுத்திவிட்டு நான் நடந்து சென்றேன்.
அங்கு இராணுவத்தினர் பாதுகாப்புக் கடமைகளில் ஈடுபட்டிருந்தார்கள். பொலிஸ் உயர் அதிகாரிகள் உள்ளிட்டோரும் அவ்விடத்தில் இருந்தனர்.
நான் திரும்பி வருகையில் எனது வாகனம் அடித்து, உடைத்து சேதப்படுத்தப்பட்டுள்ளது. இராணுவப் புலனாய்வு பிரிவினரே இந்தச் செயலை செய்திருக்கிறார்கள் என்பதில் எந்த ஐயமும் இல்லை. இச்சம்பவத்துக்கு இராணுவமே பதில் கூற வேண்டும்" என்றார்.
யாழ். பல்கலைக்கழகத்தில் இன்று நடைபெற்ற சம்பவங்கள் தொடர்பில் சரவணபவன் எம்.பி. கருத்து தெரிவிப்பதற்காக ஏற்பாடு செய்யப்பட்டுள்ள ஊடகவியலாளர் சந்திப்பு யாழ்ப்பாணம் சிவகுருநாதர் ஒழுங்கை, பிரவுன் வீதியில் அமைந்துள்ள உதயன் விருந்தினர் விடுதியில் தற்போது நடைபெற்றுக்கொண்டிருக்கிறது.
<strong>தொடர்புடைய செய்தி:
</strong><a href="../article/local.php?vid=1855">யாழ். பல்கலைக்கழக மாணவர்கள் மீது படையினர் தாக்குதல்: பதற்றம் தொடர்கிறது</a>



