ராகுல் காந்தி ராஜஸ்தான் விஜயம்


ராஜஸ்தான் மாநிலத்தில் உள்ள கோபால்ஹர் கிராமத்துக்கு காங்கிரஸ் பொதுச் செயலாளர் ராகுல் காந்தி எவ்வித முன்னறிவிப்பும் இன்றி திடீரென ஞாயிற்றுக்கிழமை வந்தார். இதனால் அங்கு பரபரப்பு ஏற்பட்டது.
கோபால்ஹரில் கடந்த மாதம் இரு பிரிவினரிடையே பெரும் கலவரம் ஏற்பட்டது. இதில் 10 பேர் உயிரிழந்தனர். இந்த சம்பவத்தில் பாதிக்கப்பட்டவர்களைச் சந்தித்து ராகுல் காந்தி ஆறுதல் கூறினார். 
மத்திய உள்துறை இணையமைச்சர் ஜிதேந்தர் சிங்கும் ராகுலுடன் வந்திருந்தார். இவர்கள் இருவரும் கார் மூலம் ஹரியாணா மாநில எல்லை வழியாக ராஜஸ்தானுக்கு வந்துள்ளனர். ராகுலின் வருகை குறித்து காங்கிரஸ் கட்சியினருக்கோ, மாவட்ட நிர்வாகத்துக்கோ கூட தகவல் தெரிவிக்கப்படவில்லை.
மோதல் நிகழ்ந்த கோபால்ஹர் பகுதியில் உள்ள 3 கிராமங்களில் மக்களைச் சந்தித்து இவர்கள் ஆறுதல் கூறினர். காலை நேரத்தில் சுமார் ஒன்றரை மணி நேரம் அங்கு இருந்துவிட்டு புறப்பட்டுச் சென்றுள்ளனர். ராகுல் வருகை குறித்து எங்களுக்கு தகவல் ஏதும் வரவில்லை என்று பரத்பூர் மாவட்ட ஆட்சியர் கெளரவ் கோயல் கூறியுள்ளார். 
ஜெய்ப்பூரில் செய்தியாளர்களிடம் பேசிய ராஜஸ்தான் மாநில காங்கிரஸ் தலைவர் சத்யேந்திர ராகவ், காங்கிரஸ் பொதுச் செயலாளர் ராகுல் காந்தி எங்கள் மாநிலத்துக்கு வருகிறார் என்ற தகவல் ஏதும் எங்களுக்கு தெரிவிக்கப்படவில்லை என்றார். 
பாதிக்கப்பட்ட மக்களுக்கு ஆறுதல் கூற வரும்போது, கட்சியினர் தடபுடலாக வரவேற்பு அளித்து தர்மசங்கடத்தை ஏற்படுத்திவிடக் கூடாது என்பதற்காகவே யாருக்கும் தெரிவிக்காமல் ராகுல் காந்தி அங்கு சென்றதாகத் தெரிகிறது. எனினும், பாதுகாப்பு விஷயத்தை கருத்தில்கொண்டு அவர் இதுபோன்று நடந்துகொள்ளக்கூடாது என்ற கருத்தும் எழுந்துள்ளது.
முன்னதாக கடந்த செப்டெம்பர் 14ல் கோபால்ஹா பகுதியில் மேவ் முஸ்லிம் சமுதாயத்தினருக்கும், குஜ்ஜர் சமுதாயத்தினருக்கும் இடையே நிலப்பிரச்சினை தொடர்பாக மோதல் ஏற்பட்டது. இதில் மேவ் சமுதாயத்தினர் 10 பேர் உயிரிழந்தனர். பலர் காயமடைந்தனர். இது தொடர்பாக சிபிஐ விசாரணைக்கு உத்தரவிடப்பட்டுள்ளது. நீதி விசாரணையும் நடைபெற்று வருகிறது.
ராஜஸ்தானை ஆளும் காங்கிரஸ் அரசுதான் இக்கலவரத்துக்குக் காரணம் என்று பாஜக உள்ளிட்ட குற்றம்சாட்டின இந்நிலையில் ராகுல் அப்பகுதி மக்களைச் சந்தித்து ஆறுதல் கூறியுள்ளார்.
