தெளிவு கொண்ட உறுதி பெற்றிருங்கள்!


ஆர். முருகேசன்

குழந்தையாகவே இருந்திருக்கலாம். எவ்வளவு சந்தோசமாக இருக்கிறார்கள் பார்த்தாயா என்ற நண்பரின் வார்த்தைகளுக்கு காரணமான குழந்தைகளை நோக்கி எனது கண்கள் குவிந்தன. துள்ளி விளையாடும் அந்த குழந்தைகளின் குதூகலம் சற்று நேரம் என் குழந்தை பருவத்தை நினைவுபடுத்தியது. சந்தோசம் மனதில் ஊற்றெடுத்தது. 
அதேவேளை அவர்கள் விளையாடுவதை சற்று கூர்ந்து நோக்கினால் வெற்றியின் வெளிச்சம் பிரகாசமாக பளிச்சிட்டது. விளையாடிய குழந்தைகள் கீழே விழுவதை பார்த்தேன். ஏறத்தாழ எல்லா குழந்தைகளும் ஏதோ ஒரு இடத்தில் அல்லது விளையாட்டின் ஒரு நிலையில் விழத்தான் செய்தனர். ஆனால் விழுந்த அவர்கள் சுற்றும் முற்றும் பார்க்கவில்லை. 
யாராவது பார்த்தார்களா? என்ற கவலை அவர்களிடம் இல்லை. விழுந்தவர்கள் எழுந்தார்கள். பின்பு அவர்களது விளையாட்டினை தொடர்ந்தனர். விழுந்ததை தோல்வியாக கருதாமல் விழாமல் இருப்பதற்கு எப்படி என்பதை கற்றுக்கொள்ளும் அனுபவமாக கருதிக்கொண்டார்கள். விளையாட்டில் கிடைக்கும் உச்சகட்ட சந்தோசமே அவர்களது வெற்றி. 
அதனை நோக்கி மட்டுமே அவர்களது முனைப்புடன் கூடிய செயல். அதனால் கீழே விழும்போது நம்மை யார் பார்க்கின்றனர் அது அவமானமா என்றெல்லாம் மனதை அலைகலைக்க விடாமல் அவர்களின் வெற்றியான சந்தோசத்தை மட்டுமே மனக் கண்ணால் பார்க்கின்றனர். நண்பர்களே, நம் ஒருவருக்குள்ளும் குழந்தை இருக்கிறது. நமக்கு தோல்வி வரும்போதும் வெற்றியை தவற விடும்போதும் அந்த குழந்தையை கூப்பிடுங்கள் துவண்டு விழுவதில் இருந்து துள்ளி ஓடும் உற்சாகத்தை பெறுவோம்.
வெற்றிக்கு இன்னொருவரும் அவசியம் என்பது போல் மற்றொரு விடயம் என்னவென்றால் பேசத் தெரிய வேண்டும். வெற்றி பெறும் வகையில் பேசத் தெரிய வேண்டும். ஒருவரிடம் அல்லது மற்றவர்களிடம் பேசத் தெரியவேண்டும். அது நேர்முகத் தேர்வாகட்டும் மேடைப்பேச்சாகட்டும் அதில் நீங்கள் திறம்பட பேச தெரிந்தால் வெற்றியின் முகவரி உங்களுக்கு கிடைத்ததாக அர்த்தம். 
மொழி எதுவாக இருந்தாலும் திறம்பட பேசத் தெரிய வேண்டும். அதற்கான காரணிகள் நிறைய உள்ளன. என்றாலும் கீழ்க் கண்டவைகள் உங்களை திறம்பட பேச வைக்க உதவும். பேசுவதற்கு அடிப்படையான மையக்கருத்தைப் பற்றிய அறிவை முழுவதுமாக வளர்த்திடுங்கள் மையக்கருத்தைச் சார்ந்த விடயங்களை நன்கு தெரிந்து வைத்திருந்தால் மடைதிறந்த வெள்ளம் போல் பேச முடியும். 
ஆனால் அதில் மடைமை இல்லாமல் பார்த்துக்கொள்ள வேண்டும். பேசும் சூழலுக்கு தகுந்தவாறு உங்கள் உடைகள் இருக்க வேண்டும். மற்றவர்களின் கவனத்தை சிதறடிக்காமல் இருப்பது மாதிரியும் உங்களை அசெளகரியப்படுத்தாமலும் உங்கள் உடை இருக்க வேண்டும். நேர்முகத்தேர்வுக்கும் மேடைப்பேச்சுக்கும் உள்ள உடை வித்தியாசத்தை கவனத்தில் கொள்ளுங்கள்.
நீங்கள் எதைப்பற்றி பேச போகிaர்கள் என்பதில் தெளிவுக் கொண்ட உறுதிபெற்றிருங்கள். தன்னம்பிக்கை கொண்டிருங்கள். உங்களால் திறம்பட பேச முடியும் என்ற தன்னம்பிக்கை மற்ற காரணிகளை ஊக்கப்படுத்தும். பேசும் சூழலில் இருந்து எந்த காரணத்தைக்கொண்டும் விலகி செல்ல வேண்டாம். பேசப்போகும் இந்த விடயத்தால் அப்படி நடக்கும் இப்படி நடக்கும் என்ற கற்பனைக்கு இடம் கொடுத்துபேசும் சூழலில் இருந்து விலகி செல்லாதீர்கள்.
அது உங்கள் பேச்சில் தடுமாற்றத்தை ஏற்படுத்தும் சில வேளை தடம்மாற்றத்தையும் செய்து விடும் அபாயகரமானது. பதில் சொல்லும் போதாகட்டும் அல்லது கருத்துக்களை எடுத்து வைக்கும் போதாகட்டும் தவறுவது சகசம்; ஆனால் அந்த சூழல் நிலையில் பதற்றப்படாமல் இயற்கையாக நன்கு சுவாசியுங்கள். ஒரு பாடகர் மூச்சிழுப்பது போல் சுவாசியுங்கள் அது உங்களை சாந்தப்படுத்தும்; உற்சாகமூட்டும் உங்கள் நண்பரிடம் பேசுவது போல் பேசுங்கள். உங்களை முழுவதுமாக இலகுவாக வெளிப்படுத்துங்கள். உணர்ச்சி வசப்படாமல் வெளிப் படுத்துங்கள்.
