அதிவேக நெடுஞ்சாலையின் விபத்துக்களை தவிர்ப்பதற்குபொலிஸார் கடுமையான சட்ட நடவடிக்கை எடுக்க வேண்டும்


ஒரு நாடு பொருளாதாரத் துறையில் வளர்ச்சி அடைவதற்கு அந் நாட்டில் நேர்த்தியான வீதிகள் இருப்பது அவசியமாகும். ஹொங் கொங், சிங்கப்பூர், ஜப்பான் மற்றும் தென்கொரியா ஆகிய நாடு கள் சுமார் 50 ஆண்டுகளில் பெரும் வளர்ச்சியடைந்து, இன்று உலகில் தன்னிகரற்ற வீதிகளையும், நெடுஞ்சாலைகளையும் மேம் பாலங்களையும் கொண்டிருக்கின்றன.
இலங்கை சுதந்திரம் அடைந்த போது நம் நாடு பொருளாதாரத்துறை யில் வலுப்பெற்று விளங்கியது. அப்போது பிரிட்டிஷ் ஆட்சியின் கீழ் இருந்த சிங்கப்பூர் மக்கள் தங்கள் நாடும் இலங்கையைப் போன்று நல்ல நிலைக்கு வரவேண்டுமென்று விரும்பினார்கள். 
1960ம் ஆண்டு தசாப்தத்தில் சிங்கப்பூருக்கு பிரிட்டிஷார் சுதந்திரம் வழங்கியதை அடுத்து, சுமார் 50 ஆண்டுகளில் அந்த நாடு இன்று உலக நாடுகளின் பாராட்டைப் பெறும் அளவுக்கு பொருளாதாரத் துறையில் முன்னேற்றமடைந்துள்ளது. 
50ம் ஆண்டு தசாப்தத்தில் கொழும்புத் துறைமுகம் இப்பிராந்தியத்தில் பிரபல்யம் பெற்ற துறைமுகமாக விளங்கியது. ஆனால், இன்று சிங்கப்பூர் துறை முகம் உலகின் விரல் விட்டு எண்ணக்கூடிய 5 துறைமுகங்களில் ஒன்றாக வளர்ச்சியடைந்துள்ளது. சிங்கப்பூர் ஒரு சிறிய நாடாக இருந்தாலும் அங்கு மேம்பாலங்கள் மற்றும் நெடுஞ்சாலைகள் பல சிறந்த முறையில் அமைக்கப்பட்டுள்ளன.
சிங்கப்பூரில் வீதி விபத் துக்கள் நடைபெறுவது மிகவும் குறைவாக இருக்கின்றது. வீதிப் போக்குவரத்து சட்டவிதிகள் சிங்கப்பூர் பொலிஸாரினால் கடுமை யாக நடைமுறைப்படுத்தப்படுகின்றன. 
எவ்வித தயவு தாட்சண்ய மும் இன்றி ஒருவர் வகிக்கும் உயர்பதவி, அந்தஸ்து, செல்வாக்கு போன்ற எந்தத் தகுதியையும் பொருட்படுத்தாமல் குற்றமிழைக்கும் வாகன ஓட்டிகள் பொலிஸாரால் சட்டபூர்வமாக தண்டிக்கப்படுகிறார் கள். சிலருக்கு சிறைத்தண்டனை கூட கொடுக்கப்படுகின்றது. குற்ற மிழைக்கும் வாகன ஓட்டிகளின் வாகனம் ஓட்டும் அனுமதிப்பத்தி ரங்கள் வாழ்நாள் பூராவும் இரத்துச் செய்யும் கடும் தண்டனை கூட விதிக்கப்படுகின்றது.
இலங்கை வீதி அபிவிருத்தி செயற்பாடுகளில் சிங்கப்பூரை விட பல வருடங்கள் பின்தங்கிய நிலையில் இருந்த போதிலும் ஜனாதிபதி மஹிந்த ராஜபக்ஷ அதிகாரத்திற்கு வந்த பின்னர் ஒரு பக்கத்தில் பயங்கரவாத யுத்தம் தொடர்ந்து கொண்டிருந்த போதிலும் மறு பக்கத்தில் நாட்டின் அபிவிருத்திப் பணிகள், வீதி அமைத்தல், நெடுஞ்சாலைகளை அமைத்தல், மேம்பாலங்களை நிர்மாணித்தல் போன்ற பணிகள் தங்கு தடையின்றி மேற்கொள்ளப்பட்டன.
2010ம் ஆண்டு நடைபெற்ற ஜனாதிபதி தேர்தலில் இரண்டாவது தடவை யாக ஜனாதிபதியாக மஹிந்த ராஜபக்ஷ தெரிவு செய்யப்பட்டதை அடுத்து நாட்டின் அபிவிருத்தி யுகம் உருவாகியது. இதன் மூலம் முழு உலகையே வியப்பில் ஆழ்த்திய தென் இலங்கைக்கான அதிவேக நெடுஞ்சாலை குறுகிய காலத்தில் நிர்மாணிக்கப்பட்டது. இந்த தென் இலங்கைக்கான அதிவேக நெடுஞ்சாலை 2011ம் ஆண்டு நவம்பர் மாதம் 30ம் திகதியன்று ஜனாதிபதி அவர்களினால் ஆரம் பிக்கப்பட்டது.
இந்த அதிவேக நெடுஞ்சாலையில் வாகனங்கள் 100 கிலோமீற்றர் வேக த்தை விட அதிகமான வேகத்தில் பயணிக்கலாகாது என்று பொலி ஸார் கடும் எச்சரிக்கை விடுத்துள்ள போதிலும் வாகன ஓட்டிகள் அந்த எச்சரிக்கையை அந்தளவுக்கு கடைப்பிடிக்கிறார்கள் இல்லை. 
சுமார் 20 முதல் 30 சதவீதமான வாகன ஓட்டிகளைத் தவிர மற்ற வாகன ஓட்டிகள் 100 கிலோமீற்றர் வேகத்தை கடந்து 110,120,130 ஏன் 150 கிலோமீற்றர் வேகத்திலும் வாகனத்தை ஓட்டிச் செல் கிறார்கள். இதுவே தென் இலங்கை அதிவேக நெடுஞ்சாலை வீதி விபத்துகள் ஏற்படுவதற்கு பிரதான காரணமாகும்.
இந்த அதிவேக நெடுஞ்சாலை திறக்கப்பட்டு சுமார் 9 மாதங்களில் 323 வாகன விபத்துக்கள் இடம்பெற்றுள்ளன. இந்த விபத்துக்கள் தொடர்பாக பொலிஸார் சம்பந்தப்பட்ட வாகன ஓட்டிகளுக்கு எதி ராக 2,721 வழக்குகளை நீதிமன்றங்களில் தாக்கல் செய்துள்ளனர். 
இந்த அதிவேக நெடுஞ்சாலையில் நடந்து சென்ற பாதசாரிக்கு எதிராக நீதிமன்றத்தின் ஊடாக வழக்கு தொடர்ந்து தண்டனை பெற்றுக் கொடுத்துள்ளார்கள். தென்னிலங்கை அதிவேக நெடுஞ் சாலையில் இடம்பெற்ற விபத்துக்களில் இதுவரை மூவர் மரணித் தும் 126 பேர் காயமடைந்தும் இருக்கிறார்கள். காயமடைந்தவர்களில் மூவரின் நிலை கவலைக்கிடமாகவும் இருந்ததாக அறிவிக்கப்படுகிறது.
தென்னிலங்கைக்கான அதிவேக நெடுஞ்சாலையில் பொலிஸாரும், விசேட அதிரடி பொலிஸ் படையினரும் கண்காணிப்பு பணிகளில் இருப்பதாக அறிவிக்கப்படுகின்ற போதிலும் இந்த நெடுஞ்சாலை யில் பயணிக்கும் பல வாகன ஓட்டிகள் அங்கு பொலிஸாரின் கண்காணிப்பு மிகவும் குறைவாக இருக்கிறதென்றும் அதனால் தான் வாகன ஓட்டிகள் அச்சமின்றி வாகனங்களை மிதமிஞ்சிய வேகத்தில் ஓட்டிச் செல்கிறார்கள் என்றும் கூறுகிறார்கள்.
இந்தக் கூற்றில் உண்மை இருக்கத்தான் செய்கிறது. சனி, ஞாயிறு, போயா தினங்களில் தென்னிலங்கை அதிவேக நெடுஞ்சாலையில் குறைந்தபட்சம் 10 பொலிஸ் உத்தியோகத்தர்களை கூட காண்பது அரிதாக இருக்கின்றது. அவர்கள் அதிவேக நெடுஞ்சாலையில் பொருத்தப்பட்டுள்ள இரகசிய கெமராக்களை கூட அவதானிக் கிறார்களா? என்ற சந்தேகம் எழுந்துள்ளது.
நம்நாட்டு வாகன ஓட்டிகள் மேற்கத்திய நாடுகளின் வாகன ஓட்டி களைப் போன்று வீதி விதிகளை சட்டப்படி கடைப்பிடிப்பதற்கு அதிக சிரத்தை எடுப்பதில்லை. எனவே, அவர்களின் வீதி விதி மீறல்களை கண்டுபிடித்து சம்பந்தப்பட்டவர்களை கடுமையாக தண்டிப்பது பொலிஸாரின் பொறுப்பாகும். 
இன்னும் ஓரிரு வருடங் களில் நாட்டின் பல பகுதிகளில் அதிவேக நெடுஞ்சாலைகள் செயற்பட இருப்பதனால் பொலிஸார் தொடர்ந்தும் இத்தகைய அசமந்தப் போக்கை கடைப்பிடித்தால் எங்கள் நாட்டின் அதிவேக நெடுஞ்சாலைகளில் பலர் வீதி விபத்துக்களினால் மரணிப்பதை எவரும் தடுக்க முடியாது.
எனவே, பொலிஸார் வாகன ஓட்டிகள் விடயத்தில் மிகவும் கண்டிப் பாக நடந்து சட்டப்படி குற்றம் இழைப்பவர்களை தண்டிப்பது அவசியமாகும்.
